
Cal; 


* Herbertas Džordžas Velsas (Herbert George Wells, 1866-1946) - anglų 
mokslinės fantastikos kūrėjas, romanų autorius (vert.). 

Vos tik po audros nukrito paskutiniai lietaus lašai, keleivis 
įsibruko žemėlapį į kišenę, pasitaisė kuprinę ant pavargu- 
sių pečių ir žengė iš didžiulio riešutmedžio priedangos į 
kelio vidurį. Vakaruose pro debesų properšą plieskė skau- 
džiai geltonas saulėlydis, bet priekyje, virš kalvų, dangus 
buvo tamsaus plieno spalvos. Lašėjo nuo kiekvieno lapo ir 
kiekvienos žolelės, o kelias spindėjo lyg upė. Keleivis nesi- 
gėrėjo kraštovaizdžiu ir negaišdamas leidosi į kelią sparčiu 
žingsniu — lyg geras ėjikas, kuris per vėlai suprato, kad teks 
kulniuoti gerokai toliau, nei ketino. Taip iš tiesų ir buvo. Jei 
jis būtų atsisukęs, tai būtų pamatęs Mač Naderbio bokštą 
ir gal būtų keiktelėjęs mažą nesvetingą viešbutį, kuris aki- 
vaizdžiai turėdamas laisvų vietų atsisakė jį priimti. Tačiau 
jis neatsisuko. Nuo tada, kai paskutinįkart keliavo per šias 
vietas, viešbutėlis perėjo į kitas rankas. Malonų senąjį savi- 
ninką pakeitė persona, į kurią bufetininkė kreipėsi „ledi“, 
ir ši ledi neabejotinai buvo iš tų seno gero kirpimo vieš- 
bučių savininkų, kurie klientus laiko ramybės trikdytojais. 
Dabar vienintelė išeitis buvo Sterkas anoje kalvų pusėje, už 
gerų šešių mylių. Žemėlapyje ten pažymėti užeigos namai. 
Iš karčios patirties keleivis žinojo, kad tuo itin pasitikėti ne- 
verta, tačiau, rodos, neturėjo iš ko rinktis. 

Jis ėjo atkakliai ir greitai, per daug nesidairydamas į ša- 
lis, kaip žmogus, kuris bando sutrumpinti kelią galvodamas 
ką nors įdomaus. Buvo aukštas, kiek stambokų pečių, nuo 


trisdešimt penkerių iki keturiasdešimties metų, o savotiškai 


netvarkingi rūbai rodė, kad tai atostogaujantis inteligentas. 
Iš pirmo žvilgsnio jį buvo galima lengvai palaikyti gydyto- 
ju ar mokytoju, nors neatrodė nei itin pasaulietiškas kaip 
pirmieji, nei itin familiarus kaip antrieji. Tiesą sakant, jis 
buvo filologas ir Kembridžo universiteto koledžo narys. Jo 
pavardė buvo Rensomas. 

“ Palikdamas Naderbį jis dar tikėjosi gauti nakvynę pas kokį 
nors draugišką fermerį nepasiekęs Sterko. Bet šioje kalvų 
pusėje, atrodo, niekas negyvena. Tai buvo tuščias ir apleistas 
kraštas su išsidriekusiais kopūstų bei ropių laukais, skurdžio- 
mis gyvatvorėmis ir keletu medžių. Turistai čia užklysdavo 
retai, o nuo pramoninių Sterko rajonų vietovė buvo atskirta 
kalvų virtine. Atėjus vakarui ir nutilus paukščių balsams, 
tapo daug tyliau, nei paprastai vakarais būna Anglijoje. Pra- 
dėjo erzinti paties žingsnių keliamas triukšmas. 

Taip keleivis nuėjo gal dvi mylias, kol pastebėjo priekyje 
šviesą. Dabar jis buvo prie pat kalvų ir jau beveik sutemo, 
tad kol nepriėjo visai arti šviesos šaltinio, jo nepaliko vil- 
tis rasti svetingą ūkį. Tačiau ten pasirodė besąs tik mažutis 
namukas, sumūrytas iš bjaurių devynioliktojo šimtmečio 
plytų. Kai keleivis ėmė artintis, pro atviras duris išbėgo mo- 
teris ir vos neatsitrenkė į jį. 

— Atleiskite, sere, - sumurmėjo ji. - Maniau, čia mano 
Haris. 

Rensomas paklausė, ar būtų įmanoma gauti nakvynę dar 
nepriėjus Sterko. 

— Ne, sere, - atsakė moteris. — Arčiau nieko nėra. Bet ga- 
lima apsinakvoti Naderbyje. 

Ji kalbėjo irzliu, prislėgtu balsu, tarsi jos mintys būtų 
užimtos kuo kitu. Rensomas paaiškino, kad Naderbyje jis 
jau bandė. 

— Tada jau nežinau, sere, tikrai, — atsakė moteris. — Nėra 


daugiau namų iki Sterko, bent jau tokių, kokių ieškote. Yra 


tiktai Raisas, kur dirba mano Haris. Maniau, jūs ateinate iš 
ten, sere, todėl ir išėjau, kai išgirdau žingsnius, tikėjausi, 
kad tai gal jis. Jis jau seniai turėjo būti namie. 

— Raisas, - pakartojo Rensomas. — Kas tai? Ūkis? Ar jie 
manęs nepriimtų? 

— Oi ne, sere. Matote, ten dabar nieko nėra, tik pro- 
fesorius ir džentelmenas iš Londons, nuo tada, kai mis 
Alisa mirė. Jie nieko nepriims, sere. Jie net nelaiko tarnų, 
tiktai mano Harį visokiems smulkiems darbams, ir jis dar 
neparėjo. 

— Kokia to profesoriaus pavardė? — paklausė Rensomas 
pajutęs atgyjant silpną viltį. 

— Tai jau nežinau, sere, — atsakė moteris. - Kitas džentel- 
menas yra misteris Devainas, taip, ir Haris sako, kad kitas 
džentelmenas yra profesorius. Jis tuo per daug nesidomi. 
Matote, jis nelabai sumatus, ir todėl aš nemėgstu, kai jis 
pareina taip vėlai. Jie pažadėjo visada paleisti jį namo šeštą 
valandą. Nebent jis nepadarytų savo dienos darbo. 

Monotoniškas moters balsas ir skurdus žodynas negalėjo 
perteikti didelio nerimo, tačiau Rensomas stovėjo pakanka- 
mai arti ir jautė, kad ji visa dreba ir vos tramdo ašaras. Jam 
šovė mintis aplankyti paslaptingąjį profesorių ir paprašyti, 
kad šis parsiųstų vaikį namo; akimirka vėliau sumetė, kad 
atsidūręs viduje, tarp savo luomo žmonių, jis visai natūraliai 
galės priimti kvietimą išgerti arbatos, o vėliau ir apsinakvo- 
ti. Kad ir kaip ten būtų, mintis užsukti į Raisą jam vis labiau 
patiko. Jis pasakė moteriai, ką ketina daryti. 

— Labai jums ačiū, sere, tikrai, — atsakė ji. —- Jei nebus 
sunku, gal galėtumėt prieš išeidamas palydėti jį pro varte- 
lius iki kelio, jei suprantate, ką noriu pasakyti, sere. Jis taip 
bijo profesoriaus, kad jei jie patys nepaleis jo namo, tai jis 


tenai ir liks, kai tik jūs išeisit. 


Rensomas kaip galėdamas nuramino moterį ir, gavęs pa- 
aiškinimą, kad Raisą turėtų rasti kairėje kelio pusėje po ko- 
kių penkių minučių, atsisveikino. Bestovint sustingo sąna- 
riai ir pajudėjus iš vietos nusmelkė skausmas. 

Kairėje kelio pusėje nebuvo matyti jokių šviesų, tik ly- 
gūs laukai ir kažkokia tamsi masė, kurią jis palaikė miške- 
liu. Rodės, praėjo daug daugiau nei penkios minutės, kol 
Rensomas priėjo visai arti ir suprato klydęs. „Miškelį“ nuo 
kelio skyrė aukšta gyvatvorė, kurioje buvo matyti balti var- 
tai, virš jos iškilęs kontūras tebuvo medžių juosta, pro kurią 
švietė dangus, o ne miškelio pakraštys. Ko gero, čia bus 
Raiso vartai, o tie medžiai supa namą ir sodą. Jis stumtelėjo 
vartelius, bet šie buvo užrakinti. Valandėlę stovėjo dvejoda- 
mas, nes tyla ir vis tirštėjanti tamsa sparčiai tirpdė jo drąsą. 
Pirmoji mintis buvo, nepaisant viso nuovargio, tęsti kelio- 
nę Sterko link; jis būtų taip ir padaręs, jei ne tas nelemtas 
pažadas senajai moteriai. Žinojo, kad labai norint galima 
įveikti uždarus vartus. Bet jis nenorėjo. Na ir kvailai atro- 
dys įmaklinęs pas kažkokį ekscentrišką atsiskyrėlį — kas gi 
daugiau kaime rakintų vartus — vapėdamas tą kvailą istoriją 
apie žliumbiančią isterikę mamytę, kurios puskvaišį sūne- 
lį pusvalandį užlaikė darbe! Bet staiga pajuto, kad būtinai 
reikės įsigauti vidun, o kadangi niekas negali lįsti pro gyva- 
tvorę su kuprine ant pečių, tai nusiėmė kuprinę ir permetė 
per vartus. Vos tai padaręs suprato, kad toli gražu dar nėra 
apsisprendęs, o dabar vis tiek teks laužtis į sodą — bent jau 
susirasti kuprinės. Jis įsiuto ant moters ir ant savęs, bet par- 
puolęs keturpėsčias ėmė brautis pro gyvatvorę. 

Veiksmas buvo sunkesnis, nei Rensomas tikėjosi, ir kitoje 
pusėje supamas drėgnos tamsos ir aikčiodamas iš skausmo 
jis atsistojo tik po keleto minučių, nes gyvatvorė pasirodė 
besanti dygliuota ir prižėlusi dilgėlių. Apčiuopomis nuėjo 
iki vartų, pasiėmė kuprinę ir tiktai tada pradėjo dairytis. 

Alėjoje buvo kiek šviesiau nei po medžiais, ir jis nesunkiai 
įžiūrėjo didžiulį akmeninį namą už netvarkingos, apleistos 
pievelės. Kiek tolėliau alėja šakojosi, dešinioji atšaka suko 
pagrindinio įėjimo link, o kairioji ėjo tiesiai, turbūt prie 
užpakalinių namo priestatų. Šioje atšakoje buvo išmaltos 
gilios provėžos, dabar pilnos vandens, tarsi čia būtų važiavę 
galybė sunkvežimių. Kita, ta, kuria jis dabar artinosi prie 
namo, buvo apaugusi samanomis. Pačiame name nebu- 
vo matyti jokių šviesų: kai kurie langai buvo uždarytomis 
langinėmis, kai kurie visai be langinių nei užuolaidų, bet 
visi tamsūs, negyvi ir nesvetingi. Vienintelis gyvybės žen- 
klas buvo dūmų stulpas kažkur už namo - toks tirštas, kad 
labiau priminė fabriko ar bent jau skalbyklos nei virtuvės 
kamino dūmus. Raisas akivaizdžiai buvo ne ta vieta, kur 
svetingai sutinkami keleiviai, ir Rensomas, jau praradęs ne- 
mažai laiko žvalgybai, tikriausiai būtų pasukęs atgal, jei ne 
tas pažadas, kad jį kur. 

Jis užlipo tris laiptelius iki verandos, paskambino ir pa- 
laukė. Po kiek laiko paskambino dar kartą ir atsisėdo ant 
medinio suolo, stovinčio palei verandos sieną. Sėdėjo il- 
gai, taip ilgai, kad, nepaisant šilto nakties oro, prakaitas ėmė 
džiūti nuo veido ir silpnas drebulys pradėjo purtyti pečius. 
Rensomas buvo labai pavargęs, ko gero, tik todėl nepakilo 
ir nepaskambino trečią kartą. Prisidėjo ir raminanti sodo 
tyla, žvaigždėto vasaros dangaus grožis, o kartkartėmis kaž- 
kur kaimynystėje suūbčiojanti pelėda, rodės, tik priminda- 
vo, kokia rami naktis. Rensomas pamažu grimzdo į snūdulį, 
bet staiga kažkas jį išbudino. Girdėjosi kažkoks savotiškas 
triukšmas, kiek primenantis grumtynes dėl kamuolio fut- 
bolo aikštėje. Jis atsistojo. Triukšmas vis stiprėjo. Batuoti 
žmonės gal mušėsi, gal ėmėsi, o gal žaidė kokį žaidimą. Ir 
rėkavo. Nebuvo galima suprasti žodžių, tačiau girdėjosi pik- 


tų ir uždususių žmonių vienskiemeniai šūkčiojimai. Renso- 

mas dabar mažiausiai troško nuotykio, bet jautė stiprėjantį 
įsitikinimą, kad privalo išsiaiškinti, kas čia dedasi. Staiga 
pasigirdo daug garsesnis riksmas ir buvo įmanoma suprasti 
žodžius: „Paleiskit mane. Paleiskit mane!“ O po sekundės: 
„Nenoriu ten. Leiskit mane namo!“ 

Sviedęs kuprinę į šalį, Rensomas puolė nuo verandos 
laiptelių ir nubėgo palei namą, kiek tik nešė sustingusios 
kojos. Purvinas išmaltas takas atvedė į keistą kiemą, supamą 
daugybės flygelių. Jis pastebėjo aukštą kaminą, žemas duris, 
pro kurias švietė raudona židinio šviesa, ir milžinišką apvalų 
šešėlį, labai primenantį mažos observatorijos kupolą, kurio 
kontūrai tamsavo žvaigždžių fone, bet visa tai tučtuojau už- 
miršo, nes beveik įlėkė tarp trijų besigrumiančių žmonių. Iš 
pirmo žvilgsnio Rensomui neliko abejonių, kad pagrindinė 
figūra, kurią kiti du įsiutę stengiasi sulaikyti, ir yra senosios 
moters Haris. Rensomas jau norėjo sugriaudėti: „Ką jūs čia 
darote tam vaikiui?“, tačiau jam teišėjo visai neįspūdingai: 

— Štai! Sakau... 

Kovotojai išsiskyrė, berniukas verkė. 

— Gal galiu paklausti, kas jūs per velnias ir ką čia vei- 
kiat? — riktelėjo aukštesnis ir stambesnis vyriškis. 

Jo balse nuskambėjo visos tos intonacijos, kurių taip ap- 
gailėtinai pritrūko Rensomui. 

— Keliauju per šias vietas, — atsakė Rensomas. — Ir paža- 
dėjau vargšei moteriškei... 

— Velniop vargšę moteriškę, — atrėžė tas. - Kaip čia pa- 
tekote? 

— Pro gyvatvorę, — atkirto Rensomas po truputį pradėda- 
mas irzti. — Nežinau, ką jūs darote tam vaikiui, bet... 

— Mums reikėtų laikyti čia šunį, —- nekreipdamas dėmesio 
į Rensomą tarė stambusis bendrininkui. 

— Pats žinai, kad mes turėtume šunį, jei nebūtum užsi- 
manęs paeksperimentuoti su Tartaru, — pasakė iki šiol tylė- 
jęs vyriškis. 

Jis buvo kone tokio pat ūgio kaip anas, bet lieknesnis ir, 
ko gero, jaunesnis, o jo balsas pasirodė kažkur girdėtas. 

Tada Rensomas prabilo vėl: 

„ — Klausykit, nežinau, ko jūs norite iš to vaikino, bet jau 
vėloka, jis seniai turėjo būti namie. Neturiu nė mažiausio 
noro kištis į jūsų reikalus, bet... 

— Kas jūs toks?! — riktelėjo stambusis. 

— Mano pavardė Rensomas, jei tai turėjote galvoje. Ir... 

— Dievaži! — šūktelėjo lieknasis. - Ar tik ne Rensomas iš 
Vydenšou? 

— Lankiau Vydenšou mokyklą, —- atsakė Rensomas. 

— Man rodos, atpažinau tave, vos tik prasižiojai, — tarė 
lieknasis. - Aš Devainas. Nepameni manęs? 

— Na žinoma! Manau, kad pamenu! —- atsakė Rensomas, 
kai jie kiek dirbtinai širdingai, kaip paprastai būna įvykus 
tokiems susitikimams, spaudė vienas kitam ranką. Renso- 
mas nemėgo Devaino kaip nieko kito visoje mokykloje. 

— Koks susitikimas, tiesa? — šnekėjo Devainas. — Ryšiai 
nenutrūksta net Sterko ir Naderbio tyruose. Ką gi, praska- 
lausime gerkles ir prisiminsime senus gerus laikus. Tu, ko 
gero, nepažįsti Vestono? — Devainas parodė į savo masyvų 
griausmabalsį bendrininką. — Vestonas, — pridūrė, - įžymu- 
sis Vestonas. Didis fizikas. Einšteinas kišenėj ir Šrėdingeris 
pusryčiams. Vestonai, leisk tau pristatyti mano seną moky- 
klos draugą Rensomą. Daktaras Elvinas Rensomas. Įžymu- 
sis Rensomas. Didis filologas. Jaspersenas kišenėj ir... 

— Nepažįstu ir pažinti nenoriu, — atrėžė Vestonas, tebelai- 
kydamas nelaimingąjį Harį už apykaklės. — Ir jei tikiesi, kad 
mandagiai kalbėsiu su tipu, kuris kaip niekur nieko įsilaužė 
į mano sodą, tai tau teks nusivilti. Man nė per nago juody- 
mą nerūpi, kokioj mokykloj jis mokėsi, nei kokiems mokslo 
vardo nevertiems niekams švaisto pinigus, kurie turėtų būti 
skiriami moksliniams tyrimams. Tenoriu sužinoti, ką jis čia 


veikia, o paskui norėsiu, kad jo čia ir kvapo neliktų. 

— Nebūk stuobrys, Vestonai, — jau daug rimčiau pasakė 
Devainas. — Labiau laiku jis negalėjo pasirodyti. Nekreipk 
dėmesio į Vestono manieras, Rensomai. Žinai, nuožmi iš- 
vaizda slepia kilnią širdį. Tu, aišku, užeisi išgerti ir ko nors 
užkąsti? 

— Būtų labai malonu, - atsakė Rensomas, - bet vaikis... 

Devainas pasivadino Rensomą į šalį. 

— Kvailys, — tyliai pasakė. — Dirba kaip bitė, bet retkarčiais 
nei iš šio, nei iš to jam užeina. Mes kaip tik bandome nuvesti 
jį į skalbyklą ir palaikyti ten kokią valandėlę, kol atsipeikės. 
Negalime gi šitokio paleisti. Viskas švelniai. Netrukus pats 
galėsi parvesti jį namo, jei nori, ir grįžti pernakvoti čia. 

Rensomas suglumo. Visa ši situacija buvo ganėtinai ne- 
maloni ir net įtartina, galbūt net panašėjanti į kriminalą. 
Kita vertus, kaip ir visi jo metų ir padėties žmonės, jis buvo 
nesąmoningai įsitikinęs, kad eilinis žmogus su tokiais daly- 
kais tegali susidurti grožinėje literatūroje ir kad mažiausiai 
to galima tikėtis iš profesorių ar senų mokyklos draugų. Net 
jeigu jie blogai elgėsi su vaiku, Rensomas nelabai tikėjo, 
kad kas nors blogo galėtų nutikti jam pačiam. 

Kol šios mintys sukosi jo galvoje, Devainas tyliai kalbė- 
josi su Vestonu, bet ne tyliau nei žmogus, aptariantis svečio 
įkurdinimo smulkmenas jo paties akivaizdoje. Galiausiai 
Vestonas pritardamas kažką murmtelėjo. Rensomas, prie 
kurio bėdų dar prisidėjo paprasčiausias varžymasis, pasi- 
suko norėdamas kažką pasakyti, bet Vestonas jau kalbėjo 
berniukui: 

— Hari, pridarei pakankamai rūpesčių vienam vakarui. 
Tinkamai tvarkomoje valstybėje aš žinočiau, kaip su tavimi 
pasielgti. Laikyk liežuvį už dantų ir nustok šliurpčioti. Ga- 
lėsi neiti į skalbyklą, jeigu nenori... 

— Ten ne skalbykla, - sukūkčiojo kvaišelis. - Juk žinote, 


kad ne. Aš nenoriu tenai vėl. 

— Jis kalba apie laboratoriją, — įsiterpė Devainas. - Kar- 
tą jis tenai įlindo ir mes atsitiktinai užrakinome jį kelioms 
valandoms. Kažkodėl tai įvarė jam baimės. Juk matai, koks 
jis vargšelis. — Devainas pasisuko į vaikį. —- Klausyk, Hari, 
šis geras džentelmenas ruošiasi parvesti tave namo, kai tik 
pailsės. Jei nueisi į prieškambarį ir tyliai ten pasėdėsi, aš tau 
kai ką duosiu. 

Jis išleido garsą, primenantį iš butelio traukiamo kamščio 
paukštelėjimą, - Rensomas prisiminė, kad tai vienas iš De- 
vaino mokyklinių triukų, - ir iš Hario lūpų ištrūko vaikiškas 
juokas. 

— Tempk jį vidun, — burbtelėjo Vestonas apsisukdamas ir 
dingdamas namo duryse. 

Rensomas dvejojo, sekti ar ne, bet Devainas užtikrino, 
kad Vestonui bus labai malonu jį priimti. Melas buvo aki- 
vaizdus, bet Rensomo nuovargis ir troškulys greitai nuga- 
lėjo visus skrupulus. Sekdamas paskui Devainą su Hariu jis 
įėjo vidun ir po minutės jau sėdėjo krėsle laukdamas Devai- 
no, kuris nuėjo ieškoti gėrimų bei užkandžių. 


Kambaryje, kuriame jis atsidūrė, buvo keistas nevalyvumo 
ir prabangos mišinys. Langai uždaromis langinėmis ir be 
užuolaidų, grindys be kilimų, užgriozdintos dėžėmis, drož- 
lėmis, laikraščiais ir knygomis, o ant sienų apmušalų buvo 
likę kvadratai nuo baldų ir paveikslų, ko gero, priklausiusių 
ankstesniems gyventojams. Tačiau vieninteliai du krėslai 
visame kambaryje buvo tiesiog neįkainojami, o ant stalų 
tarp atidarytų konservų skardinių, nešvarių vienkartinių 
indų, sužiedėjusių duonos kriaukšlių, puodelių su arba- 
tos likučiais ir nuorūkomis mėtėsi brangūs cigarai, austrių 
kiaukutai ir tušti šampano buteliai. 

Šeimininkai, atrodo, užtruko ir Rensomas pradėjo galvoti 
apie Devainą. Šiam žmogui jis pajuto antipatiją dar moky- 
kloje, vos tik atslūgus trumpam vaikiškam susižavėjimui. 
Devainas anksčiau už kitus išmoko parodijuoti stereotipi- 
nį suaugusiųjų sentimentalumą ir idealizmą. Kurį laiką jo 
užuominos apie mielą tėviškėlę ir nerūpestingą vaikystę, 
apie sunkų valdžios vairą ir trumpą apynasrį iki ašarų prijuo- 
kindavo visus, taip pat ir Rensomą. Bet kol baigė Vydenšou, 
Devainas spėjo jam gerokai įgristi, ir Kembridže Rensomas 
jau vengė jo, tyliai stebėdamasis, kaip tokiam vulgariam ir 
tuščiagalviam tipui gali taip neįtikėtinai sektis. O dar tas 
paslaptingas Leičesterio stipendijos paskyrimas Devainui ir 
ne mažiau paslaptingas jo praturtėjimas. Dar prieš išvyk- 
damas iš Kembridžo į Londoną jis jau, matyt, šį tą reiškė 
visuomenėje. Tie, kurie atsitiktinai apie jį šį tą išgirsdavo, 
ir tie, kurie šitai papasakodavo, paprastai baigdavo pokalbį 

sakydami: „Velniškai protingas vaikinas tas Devainas, žino- 
ma, savotiškai.“ Arba kiek objektyviau: „Visai neaišku, kaip 
tas žmogus galėjo taip prasimušti.“ Kiek Rensomas galėjo 
spręsti iš trumpo pokalbio kieme, senasis mokyklos draugas 
nė kiek nepasikeitė. 

Atsiminimus nutraukė daromos durys. Devainas įėjo vie- 
nas, ant padėklo nešdamas viskio butelį, stiklines ir sifoną. 

— Vestonas ieško ko nors valgomo, — pasakė dėdamas pa- 
dėklą ant grindų priešais Rensomo kėdę ir pasilikdamas sau 
atidaryti butelį. 

Gerokai ištroškęs Rensomas su nepasitenkinimu mintyse 
konstatavo, kad šeimininkas turi erzinantį įprotį: pradėjęs 
kalbėti pamiršta naudotis rankomis. Devainas kamščiatrau- 
kio galu ėmėsi krapštyti blizgutį nuo butelio kamščio, bet 
netrukus liovėsi, kad paklaustų: 

— Kaip įsigudrinai atsidurti šiuose kraštuose vidury nakties? 

— Keliauju, — atsakė Rensomas. — Praėjusią naktį miego- 
jau Stouk Andervude, šiąnakt tikėjausi pernakvoti Nader- 
byje. Bet ten manęs neįsileido, taigi patraukiau į Sterką. 

— Viešpatie! — šūktelėjo Devainas, kamščiatraukiui tebe- 
stirksant rankoje be darbo. — Darai taip dėl pinigų ar tai tie- 
siog mazochizmas? 

— Dėl malonumo, žinoma, dėl ko gi daugiau, — atsakė 
Rensomas spoksodamas į vis dar neatidarytą butelį. 

— Ar galėtų nepašvęstasis suprasti visą tą Žavesį? — pa- 
klausė Devainas atsimindamas nuplėšti gabalėlį blizgučio. 

— Na, nežinau. Man tiesiog patinka keliauti. 

— Viešpatie! Tai tau turbūt labai patiko kariuomenėj. 
Viens du, viens du, kairę, kairę, a? 

— Najau ne. Tai tiesiog priešingas dalykas. Kariuomenėje 
nebūni vienas nė sekundę ir niekada negali pasirinkti, kur 
eiti, net kuria kelio puse. Kelionėje esi visiškai nepriklauso- 
mas. Sustoji, kur nori, ir vėl eini, kai nori. Kol keliauji, turi 
vienintelį viršininką ir vienintelį patarėją — save. 


— Kol vieną gražią dieną randi kokiame nors viešbutyje 
tavęs laukiančią telegramą: „Grįžk pagaliau namo“, - įsiter- 
pė Devainas galų gale nuplėšdamas blizgutį. 

— Jeigu esi toks kvailas, kad palieki jiems visus adresus! 
Dabar blogiausia, kas man galėtų nutikti, būtų pranešimas 
per radiją: „Ar negalėtų daktaras Elvinas Rensomas, kuris, 
kaip manoma, keliauja po centrines grafystes...“ 

— Pradedu suprasti, - tarė Devainas ir trumpam nutilo 
imdamasis kamščio. — Toks pokštas tau neišdegtų, jei bū- 
tum verslininkas. Tau velniškai sekasi. Bet net ir tu - argi 
gali tiesiog šitaip išnykti? Nei žmonos, nei atžalų, nei apvy- 
tusių, bet rūpestingų tėvukų ar ko panašaus? 

— Tik ištekėjusi sesuo Indijoje. Kaip žinai, esu koledžo 
dėstytojas, o tokie per savo ilgas atostogas, galima sakyti, 
beveik liaujasi egzistuoti. Nei kolegos, nei kas nors kitas nei 
žino, nei rūpinasi, kur esi dingęs. 

Kamštis, lydimas širdį glostančio girgždesio, galų gale 
buvo ištrauktas. 

— Pasakyk, kai bus gana, — tarė Devainas Rensomui pakė- 
lus stiklinę. — Bet vis tiek turėtų būti kabliukas. Tikrai nori 
pasakyti, kad niekas nežino nei kur esi, nei kada grįši? Negi 
niekas negalėtų tavęs nutverti? 

Rensomas linktelėjo, tuo tarpu Devainas kilstelėjo sifoną 
ir staiga pareiškė: 

— Atrodo tuščias. Ar nenorėtum vandens? Galėčiau at- 
nešti iš virtuvės. Kiek tau pripilti? 

— Pilną, jei galima, — atsakė Rensomas. 

Po keleto minučių Devainas grįžo ir įteikė išsvajotąjį gė- 
rimą. Su malonumu ištuštinęs pusę stiklinės Rensomas pa- 
klausė, ar Devainas nemanąs, kad ši rezidencija ne mažiau 
keista nei jo atostogų leidimo būdas. 

— Galbūt, — atsakė Devainas. — Bet jei pažintum Vestoną, 
suprastum, kad darydamas tai, ko jis reikalauja, turėsi daug 
mažiau rūpesčių nei ginčydamasis. Žodžiu, kietas kolega. 

— Kolega? — perklausė Rensomas. 

— Tam tikra prasme. — Devainas žvilgtelėjo į duris, pri- 
sislinko su visa kėde arčiau Rensomo ir toliau kalbėjo kiek 
paslaptingesniu tonu. - Vis dėlto šaunus vaikinas. Tarp 
mūsų kalbant, finansuoju kai kuriuos jo eksperimentus. Ti- 
kras reikalas — progresas, žmonijos gerovė ir visa kita, bet 
yra ir industrinis aspektas. 

Devainui bekalbant Rensomui ėmė dėtis kažkas keisto. 
Pirmiausia jam pasirodė, kad Devaino žodžiai netenka pras- 
mės. Rodėsi, jis sako, kad pats yra industrinis visais aspek- 
tais ir jokie eksperimentai nepadeda finansuoti Londono. 
Paskui pasirodė, kad Devaino neįmanoma ne tik suprasti, 
bet ir girdėti, ir tai visai nebuvo keista, nes Devainas dabar 
buvo labai toli - kažkur už mylios, bet labai puikiai matėsi 
tarsi pro atvirkščius žiūronus. Iš šio didžiulio nuotolio, sė- 
dėdamas savo mažytėje kėdutėje, jis įdėmiai žiūrėjo į Ren- 
somą su nauja išraiška veide. Tas žvilgsnis pradėjo trikdyti. 
Rensomas pabandė sujudėti, bet pajuto, kad nebeturi galios 
savo kūnui. Jautėsi visai patogiai, bet atrodė, kad rankos ir 
kojos tarsi pritvarstytos prie krėslo, o galva tarsi suspausta 
replėmis — tokiomis minkštomis, bet nepajudinamomis. Jis 
neišsigando, bet žinojo, kad turėtų išsigąsti ir kad tuojau 
išsigąs. O tada kambarys palengva išnyko. 

Rensomas taip niekada ir nesuprato, ar tai, ką jis tada pa- 
tyrė, turėjo kokį nors ryšį su šioje knygoje aprašytais įvy- 
kiais, ar tai tiesiog buvo paprastas kliedesys. Atrodė, kad jis, 
Vestonas ir Devainas stovi mažame siena apjuostame sode. 
Sodas buvo šviesus ir saulėtas, bet virš sienos juodavo ne- 
peržvelgiama tamsa. Jie ketino lipti siena ir Vestonas parei- 
kalavo jį kilstelėti. Rensomas bandė jį sulaikyti, nes kitapus 
sienos buvo labai tamsu, bet Vestonas užsispyrė ir jie ėmė 
lipti. Rensomas užlipo paskutinis. Jis atsisėdo apžergęs sie- 
ną, pasitiesęs paltą, nes ten buvo pilna butelių šukių. Anie 
abu nušoko kitapus sienos, į tamsą, o jis nespėjo paskui, nes 

sienoje atsidarė durys, kurių nė vienas nebuvo pastebėjęs, 
ir iš tamsos į sodą įėjo patys keisčiausi Rensomo kada nors 
matyti žmonės, vesdami Devainą su Vestonu atgal. Jie pa- 
liko juos sode, o patys vėl išėjo į tamsą ir užrakino duris. 
Rensomas pajuto, kad nebegali nulipti. Jis taip ir liko viršu- 
je, nelabai išsigandęs, greičiau jausdamasis nepatogiai, nes 
jo dešinė koja anapus sienos atrodė tokia tamsi, o kairioji 
šiapus — tokia šviesi. ,Mano koja nukris, jei tik dar patam- 
sės“, — pasiskundė jis. Tada pažvelgė į tamsą ir paklausė: „Kas 
jūs esate?“ — ir keistieji Žmonės tikriausiai tebebuvo tenai, 
nes jie atsiliepė: „Hūū hūū hūū?“ — visai kaip pelėdos. 

Rensomas pajuto, kad jo dešinė koja ne tiek tamsi, kiek 
sušalusi ir sustingusi, nes per ilgai išbuvo užkelta ant kai- 
riosios, ir kad jis sėdi krėsle apšviestame kambaryje. Greta 
kalbėjosi žmonės ir buvo aišku, kad jau ilgokai. Galva buvo 
palyginti šviesi. Jis suprato, kad išgėrė narkotikų ar buvo 
užhipnotizuotas, o gal ir viskas iš karto, bet dabar jautė, kad 
jėgos pamažu grįžta, nors vis dar jautėsi labai silpnas. Ati- 
džiai įsiklausė stengdamasis nejudėti. 

— Man jau pabodo, Vestonai, — kalbėjo Devainas, — vien 
jau todėl, kad rizikuojama mano pinigais. Sakau tau, jis tiks 
dar geriau nei vaikigalis, daug geriau. Tik jis netrukus atsi- 
peikės, reikėtų pagaliau nešti jį į laivą. Prieš kokią valandą 
reikėjo. 

— Vaikigalis tiko idealiai, - niūriai atrėžė Vestonas. — 
Kvailas kaip bato aulas ir visai nepajėgus tarnauti žmonijai. 
Civilizuota visuomenė tokį nieko nelaukdama pasiųstų į la- 
boratorijas eksperimentams. 

— Gal ir taip. Bet Anglijoje tokio vaikigalio dingimu nie- 
ko nelaukdamas susidomėtų Skotland Jardas. O šio svetimų 
reikalų mėgėjo mėnesių mėnesius niekas nepasiges, ir net 
kai pasiges, niekas nežinos, kur jis buvo, kai dingo. Atėjo 
vienas. Nepaliko adresų. Neturi šeimos. Ir galų gale savo 
noru įkišo nosį kur nereikia. 

— Hmm... Vis dėlto man tai nepatinka. Galų gale jis šio- 
kia tokia asmenybė, o to nepasakytum apie vaikigalį. Kita 
vertus, jis taip pat tik individas, ir net ne itin naudingas. 
Mes juk taip pat rizikuojame gyvybe. O esant svarbiai prie- 
žasčiai... 

— Dėl Dievo meilės, nepradėk visko iš naujo. Nėra laiko. 

— Ko gero, - atsiliepė Vestonas, — jis sutiktų, jei tik pa- 
jėgtų suprasti. 

— Imk jį už kojų, aš paimsiu už galvos. 

— Jei manai, kad jis tuojau atsibus, geriau duok jam dar 
vieną dozę. Vis tiek negalėsime pradėti, kol neprašvis. Bus 
nemalonu, jei jis čia daužysis po namus kelias valandas. Ge- 
riausia, jei prabus tik kelyje. 

— Tavo tiesa. Pasaugok jį, kol nubėgsiu viršun ir atsinešiu. 

Devainas išėjo. Pusiaumirka Rensomas stebėjo šalia sto- 
vintį Vestoną. Nežinojo, kaip reaguos jo paties kūnas - jei 
tik išvis reaguos — į staigų bandymą pajudėti, bet buvo vi- 
siškai aišku, kad privalo išnaudoti progą. Vos tik Devainas 
uždarė duris, jis iš visų jėgų metėsi Vestonui į kojas. Moksli- 
ninkas krito kiek ilgas ant krėslo, o Rensomas sutelkęs visas 
jėgas pakilo ir puolė į prieškambarį. Dar buvo labai silpnas 
ir tuojau pat vėl pargriuvo, bet baimė suteikė jėgų, todėl 
po kelių akimirkų jis jau rado laukujes duris ir žūtbūtinai 
kovėsi su sklendėmis, bet jam kliudė tamsa ir virpančios 
rankos. Nespėjus atstumti nė vienos sklendės, už nugaros į 
grindis subildo batuotos kojos. Jį nutvėrė už pečių ir kelių. 
Spardydamasis, raitydamasis ir, tirpstant išsigelbėjimo vil- 
čiai, iš visų plaučių rėkdamas, jis grūmėsi su tokiu įniršiu, 
kokio niekad iš savęs nebūtų tikėjęsis. Vieną nuostabią aki- 
mirką durys atsidarė, į veidą padvelkė gaivus nakties vėjas, 
jis išvydo ramiai mirgančias žvaigždes, net pastebėjo veran- 
doje numestą savo kuprinę. Tada pajuto stiprų smūgį į gal- 
vą. Sąmonė aptemo, jis dar spėjo pajusti stiprius gniaužtus, 
tempiančius jį į tamsą, ir išgirsti užtrenkiamas duris. 


Atgavęs sąmonę, Rensomas pasijuto begulįs lovoje tamsia- 
me kambaryje. Nežmoniškas galvos skausmas ir silpnumas 
sulaikė jį nuo ketinimo keltis ar net kaip reikiant apsižval- 
gyti. Perbraukęs ranka kaktą pastebėjo, kad ji šlaputėlė, ir 
tik tada atkreipė dėmesį, kad kambaryje (jei tai buvo kam- 
barys) nepaprastai šilta. Pamakalavęs rankomis abipus lo- 
vos dešine jis užčiuopė sieną: ji buvo ne šiaip sau šilta, bet 
karšta. Kairiąja graibydamas tuštumą pastebėjo, kad oras 
čia vėsesnis, —- karštis neabejotinai sklido nuo sienos. Pa- 
lietęs veidą atrado ištinusį ir peršintį kairį paakį. Atmintyje 
atgijo grumtynės su Vestonu bei Devainu, ir Rensomas aki- 
mirksniu nusprendė, kad tuodu uždarė jį į flygelį už savo 
aukštakrosnės. Tuo pat metu žvilgtelėjęs viršun pastebėjo 
šaltinį blausios šviesos, kurioje pats sąmoningai to nesu- 
vokdamas visąlaik matė judant savo rankas. Tiesiai virš gal- 
vos buvo kažkas panašaus į stoglangį — naktinio dangaus 
keturkampis, pilnas žvaigždžių. Rensomui pasirodė, kad 
jis dar niekada nėra matęs tokios nakties. Žvaigždės, lyg 
akys, švytinčios nepakeliama kančia arba laime, susibūru- 
sios nesuskaičiuojamais spiečiais, tokios skaidrios ir aiškios, 
kokių nebūna, švytinčios tobulai juodame dangaus fone. 
Jos prikaustė visą jo dėmesį, išgąsdino, sužavėjo ir priver- 
tė atsisėsti. Tada, sustiprėjus galvos skausmui, Rensomas 
prisiminė, kad buvo prigirdytas narkotikų. Vos pradėjo dė- 
lioti mintyse teoriją, kad, ko gero, tas šlamštas, kuriuo jį 
apnuodijo, galėjo kaip nors paveikti regėjimą, neva todėl ir 

mato tokį nenatūraliai puikų dangų, žvaigždėtojo kvadrato 
kampe pasirodė sidabrinė šviesa, panaši į blyškų miniatiū- 
rinį saulėtekį, ir vėl patraukė jo žvilgsnį aukštyn. Netrukus 
į regėjimo lauką ėmė spraustis mėnulio pilnatis. Rensomas 
sėdėjo nutirpęs ir žiūrėjo. Niekada nebuvo matęs tokio 
mėnulio — tokio balto, tokio akinančio ir tokio milžiniško. 
„Tarsi didžiulis futbolo kamuolys prie pat lango, — pagal- 
vojo jis, o vėliau, po akimirkos: - Ne, daug didesnis.“ Tuo 
metu jau buvo beveik tikras, kad kažkas tikrai blogo atsiti- 
ko jo regėjimui: mėnulis negali būti šitokio dydžio kaip tas 
daiktas, į kurį jis dabar žiūri. 

Milžiniško mėnulio — jei tik tai buvo mėnulis — šviesa 
nušvietė visą kambarį taip aiškiai, lyg būtų diena. Kambarys 
buvo labai keistas. Grindų plotelis buvo toks mažas, kad 
lova ir stalelis greta užėmė jį kone visą, lubos atrodė dvi- 
gubai didesnės, o sienos sviro į išorę, ir Rensomas jautėsi 
gulįs giliame siaurame karutyje. Tai tik patvirtino įtarimą, 
kad regėjimas laikinai ar visam laikui pažeistas. Tačiau vi- 
sais kitais atžvilgiais jis gana greitai atsipeikėjo ir net pajuto 
tam tikrą lengvumą bei malonų jaudulį. Karštis tebeslėgė, 
ir prieš pakildamas apsižvalgyti Rensomas nusimetė visus 
drabužius, išskyrus marškinius ir kelnes. Keldamasis iš 10- 
vos jis pajuto dar didesnę baimę dėl narkotikų padarinių. 
Nors atrodė, kad nededa daug pastangų, netikėtai pasijuto 
bešokąs aukštyn su tokia jėga, kad trenkėsi galva į lubas 
ir buvo vėl nublokštas žemyn. Pasijuto begulįs ant grindų 
prie priešingos sienos — sienos, kuri, kaip jis buvo anksčiau 
pastebėjęs, turėjo svirti į išorę tarsi karučio šonas. Bet taip 
nebuvo. Jis lietė ją ir matė: be jokios abejonės, ji buvo tiesi. 
Šįkart jis pakilo jau daug atsargiau. Jautė keistą kūno len- 
gvumą — buvo sunku išlaikyti pėdas ant grindų. Šmėstelėjo 
įtarimas, kad jis galbūt jau miręs ir tapęs vaiduokliu. Sudre- 
bėjo, tačiau visos kitos mįslės trukdė į tai įsigilinti. Renso- 

mas toliau tyrinėjo savo kalėjimą. Viskas buvo akivaizdu: 
sienos atrodė svyrančios į išorę ir lubos didesnės už grindis, 
tačiau, atsistojus greta, siena tapdavo visiškai vertikali, ne 
šiaip atrodė, bet iš tiesų buvo visiškai statmena grindims: 
Rensomas patikrino pirštais kampą — jis buvo status. Ap- 
žiūrinėdamas patalpą Rensomas atskleidė dar du įdomius 
faktus. Kambario sienos ir grindys buvo metalinės ir nuo- 
lat silpnai vibravo — tokiu tyliu virpesiu, keistai gyvu ir ne 
mechaniniu. Vibravimas nebuvo triukšmingas, bet netrū- 
ko kitokių garsų — nereguliariai pasigirstančių melodingų 
traškesių ar trinksėjimų, rodos, sklindančių iš lubų. Atrodė, 
jo metalinį kambarį kažkas vis apiberia mažutėmis zvim- 
biančiomis strėlytėmis. Dabar Rensomas jau buvo galuti- 
nai įbaugintas, bet ne tuo įprastu išgąsčiu, kuris užklumpa 
žmogų, tarkim, kare; ne, tai buvo svaiginanti, pulsuojanti, 
kaustanti baimė, susiliejanti su jauduliu, — jis tarsi balansa- 
vo ant tam tikros emocijų ribos, nuo kurios visai netoli iki 
klaikiausio siaubo arba beprotiško džiaugsmo. Jo kalėjimas 
buvo ne povandeniniame laive, vos juntamas metalo vir- 
pėjimas neleido galvoti apie jokią ratuotą transporto prie- 
monę. Vadinasi, laivas, pamanė, arba koks nors orlaivis... 
Tačiau kai kurie pojūčiai buvo tokie keisti, kad juos vargu 
ar galima paaiškinti bent vienu iš tų spėjimų. Sumišęs jis vėl 
atsisėdo ant lovos ir įsispoksojo į nepaprastąjį mėnulį. 
Dirižablis, kažkoks skraidantis mechanizmas... Bet ko- 
dėl gi mėnulis atrodo toks didelis? Jis buvo didesnis, nei 
Rensomui pasirodė iš pradžių. Mėnulis negali būti šitokio 
dydžio; jis suprato, kad žinojo tai nuo pat pradžių, bet bai- 
mė užgožė šį suvokimą. Tą pat akimirką dar viena mintis 
jam užgiaužė kvapą — šiąnakt iš viso negali būti pilnaties! 
Einant iš Naderbio danguje nebuvo jokio mėnulio, tai jis 
prisiminė labai aiškiai. Net jeigu žvilgsnis ir neužkliuvo už 


plonyčio pjautuvo, tai juk negalėjo jis papilnėti per keletą 

valandų. Mėnulis iš viso negalėjo šitiek papilnėti — šitas di- 
dybės apsėstas diskas, didesnis už kamuolį, su kuriuo jį iš 
pradžių sulygino, didesnis už dviračio ratą, užimantis be- 
veik pusę dangaus. O kurgi dingo tas pažįstamas veidas, 
žvelgęs žemyn į visas žmonių kartas? Tas daiktas visiškai 
nebuvo mėnulis ir Rensomas pajuto ant viršugalvio šiau- 
šiantis plaukus. 

Tuo metu sugirgždėjo atidaromos durys ir jis atsisuko. 
Sienoje atsirado šviesos stačiakampis ir tučtuojau išnyko 
užsidarius durims, pro kurias vidun įėjo stambus nuogas 
žmogus. Rensomas atpažino Vestoną. Iš lūpų išsiveržė ne 
priekaištai ir ne reikalavimai pasiaiškinti — ne tai jam dabar 
rūpėjo kabant virš galvos tam siaubingam diskui. Šalia at- 
siradusi kita žmogiška būtybė reiškė bent jau tai, kad jis ne 
vienas, ir išsklaidė įtampą, susidariusią nervams ilgai prie- 
šinantis neapsakomai baimei. Kai Rensomas prabilo, balsas 
trūkčiojo. 

— Vestonai! Vestonai, — sušvokštė dusdamas. — Kas tai? 
Juk ne mėnulis, jis ne toks didelis... Taip negali būti, juk 
negali? 


— Ne, — atsakė Vestonas, — tai Žemė. 


Rensomui sulinko keliai ir jis tikriausiai griuvo atgal į lovą, 
tačiau suvokė tai tik po kurio laiko. Tą akimirką neliko jo- 
kių minčių, jis tik juto sąnarius kaustantį siaubą. Rensomas 
net negalėjo suvokti, ko gi taip išsigando — viską užgožė 
pati baimė, beformė, nenusakoma, kažin ko baisaus nuo- 
jauta. Sąmonės jis neprarado, tačiau beveik troško, kad taip 
atsitiktų. Bet koks pasikeitimas — mirtis ar miegas, o visų 
geriausia prabudimas iš šito košmaro — būtų geriau už da- 
bartį. Bet niekas nesikeitė. Užtat šiuolaikinio žmogaus savi- 
tvarda — dorybe tapusi veidmainystė, o galbūt veidmainyste 
virtusi dorybė — greitai paėmė viršų ir netrukus jis jau kal- 
bėjosi su Vestonu išdavikiškai virpančiu balsu. 

— Tai... tiesa? — paklausė jis. 

— Žinoma. 

— Tada kur mes? 

— Erdvėje, maždaug už aštuoniasdešimt penkių tūkstan- 
čių mylių nuo Žemės. 

— Tai yra... kosmose, - Rensomas ištarė šį žodį sunkiai, 
kaip įsibaiminęs vaikas kalba apie vaiduoklius, o įsibaimi- 
nęs suaugęs Žmogus — apie vėžį. 

Vestonas linktelėjo. 

— Kam? — paklausė Rensomas. — Kaip jūs tai padarėte? Ir 
kodėl, po galais, pagrobėte mane? 

Akimirką atrodė, kad Vestonas neatsakys, bet paskui, tar- 
si persigalvojęs, atsisėdo ant lovos krašto šalia Rensomo ir 
prabilo: 


26 


— Greičiausiai turėsime mažiau rūpesčių, jei išsiaiškinsi- 
me šiuos klausimus kartą ir visam laikui, kad kas minu- 
tę nekvaršintumėte mums galvų visą ateinantį mėnesį. Jei 
klausdamas, kaip mes tai padarėme, turite galvoje, kaip vei- 
kia kosminis laivas, tai jums nėra prasmės šito klausti. Jei 
nesate vienas iš keturių ar penkių tikrų šiuolaikinių fizikų, 
tai nieko nesuprasite, o jei ir turėtumėte bent menkiausią 
galimybę ką nors suprasti, tai galite būti ramus, kad neiš- 
girsite jokio paaiškinimo. Bet jei jums patinka kartoti nieko 
nereiškiančius žodžius, kaip kone visiems ne mokslo žmo- 
nėms, kurie prašo paaiškinti, tai galite manyti, kad laivas 
juda naudodamasis tam tikromis Saulės radiacijos ypaty- 
bėmis. O jei norite sužinoti, ką mes čia veikiame, tai mes 
esame pakeliui į Malakandrą... 

— Tai žvaigždė? 

— Net ir jūs galėtumėte susigaudyti, kad kol kas ne mūsų 
nosiai ištrūkti iš Saulės sistemos. Malakandra daug arčiau, 
ją pasieksime per dvidešimt aštuonias dienas. 

— Bet tokios planetos nėra, - pasakė Rensomas. 

— Malakandra yra tikrasis jos vardas, ne tas, kurį išgalvojo 
Žemės astronomai, - atkirto Vestonas. 

— Bet... iš tiesų... juk tai nesąmonė, - sumurmėjo Renso- 
mas. — Kaip, po velnių, jūs sužinojote jos tikrąjį vardą? 

— Iš jos gyventojų. 

Rensomui prireikė laiko šitam teiginiui įsisąmoninti. 

— Norite man pasakyti, kad buvote toje žvaigždėje, pla- 
netoje ar kaip ji ten?.. 

— Taip. 

— Negalite reikalauti, kad tuo patikėčiau, - išlemeno 
Rensomas. — Po velnių, juk tai ne tas pat kaip nubėgti į 
parduotuvę už kampo. Kodėl niekas to nežino? Kodėl nieko 
nerašė laikraščiai? 

— Todėl, kad mes nesame visiški kvailiai, — šiurkščiai at- 
rėžė Vestonas. 

Kiek patylėjęs Rensomas pradėjo vėl: 

— O kaip ta planeta vadinama Žemėje? 

— Įsikalkit į galvą kartą ir visiems laikams, kad nė neketi- 
nu pasakyti. Jei sugalvosite, kaip tai sužinoti, kai tenai nu- 
vyksime, galėsite pabandyti. Vargu ar jūsų moksliniai suge- 
bėjimai mus apstulbins. Šiuo metu jums nėra jokio reikalo 
žinoti. 

— Sakėte, ta vieta gyvenama? 

Vestonas keistai pažvelgė į jį ir linktelėjo. Rensomas pa- 
sijuto labai nejaukiai, dėl to netrukus pabudo pyktis, kurį 
laikinai buvo nustelbę kiti, padriki ir prieštaringi, jausmai. 

— O kuo čia dėtas aš? - pratrūko jis. - Jūs mane užpuolėte, 
prigirdėte narkotikų ir kaip kalėjime laikote tame prakeikta- 
me daikte. Kuo aš jums nusikaltau? Ką apie tai pasakysit? 

— Galėčiau atsakyti paklausdamas, kodėl įsėlinote į mano 
kiemą tarsi vagis. Jei būtumėte ėjęs savais keliais, tai nebū- 
tumėte dabar čia. Tačiau aš pripažįstu, kad pažeidėme jūsų 
teises. Galime pasiteisinti tuo, kad menkesnės teisės turėtų 
būti paaukojamos dėl svarbesnių. Mūsų supratimu, daro- 
me tai, ko nedarė niekas per visą žmonijos, o gal ir visatos 
istoriją. Mes išmokome ištrūkti iš tos materijos kruopelės, 
kurioje prasidėjo Žmonija; į Žmonijos rankas atiduodama 
begalybė ir galbūt amžinybė. Negalite būti toks smulkme- 
niškas ir galvoti, kad vieno individo, tegu ir milijono indi- 
vidų, teisės ar gyvybė yra svarbiau už visa tai. 

— Galėčiau paprieštarauti, - atsakė Rensomas, — visada 
maniau priešingai, net jei kalbėtume apie vivisekciją. Bet 
jūs neatsakėte į mano klausimą. Ko norite iš manęs? Kuo aš 
jums būsu naudingas toje... kaip ji ten — Malakandroje? 

— To aš nežinau, — atsakė Vestonas. — Tai ne mūsų suma- 
nymas. Mes tik vykdome nurodymus. 

— Kieno? 


Vestonas ilgokai nieko neatsakė. 

— Klausykit, - pagaliau atsiliepė. - Nematau prasmės tęs- 
ti šitą kryžminę apklausą. Jūs užsispyręs klausinėjate mane 
to, ko aš negaliu pasakyti: iš dalies todėl, kad nežinau atsa- 
kymų, iš dalies todėl, kad jūs jų nesuprasite. Kelionė būtų 
daug malonesnė, jei jūs tiesiog susitaikytumėte su tuo, 
kas neišvengiama, ir nustotumėte kvaršinti galvą ir sau, ir 
mums. Būtų daug paprasčiau, jei jūsų požiūris nebūtų toks 
nepakenčiamai siauras ir individualistinis. Manau, kad nie- 
kas neatsisakytų to vaidmens, kuris dabar siūlomas jums, 
net kvailiausias padaras, jei tik galėtų suprasti, sutiktų auko- 
tis. Žinoma, turiu galvoje aukoti savo laiką ir laisvę, na, ir 
šiek tiek rizikuoti. Nesupraskite manęs klaidingai. 

— Taigi... jūsų rankose visos kortos, tai kas gi man belie- 
ka. Bet jūsų požiūrį aš laikau visišku kliedesiu. Manau, kad 
tų plepalų apie begalybę ir amžinybę jums reikia tiktai tam, 
kad pateisintumėte savo veiksmus — visiškai viską, kad ir ką 
darytumėte vien dėl galimybės kažkuriame visatos kampe- 
lyje keletui žmonijos atstovų ar būtybių, kuriomis jie taps, 
pratęsti gyvenimą keletu šimtmečių ilgiau. 

— Taip, visiškai viską, — griežtai atkirto mokslininkas. — Ir 
šviesiausi žmonijos protai, — nes nevadinu nei literatūros, 
nei istorijos, nei panašaus šlamšto mokslu, — palaiko manąjį 
požiūrį. Esu dėkingas už iškeltą klausimą ir patariu įsidėti į 
galvą atsakymą. O dabar, jei paėjėsite su manimi į kitą kam- 
barį, galėsime papusryčiauti. Būkite atsargus keldamasis, 
jūsų svoris čia gerokai mažesnis nei Žemėje. 

Rensomas atsistojo ir jo pagrobėjas atidarė duris. Kamba- 
rį visiškai užliejo akinanti auksinė šviesa ir blyškus Žemės 
švytėjimas tiesiog ištirpo. 

— Tuojau duosiu jums tamsius akinius, — tarė Vestonas 
eidamas pirma Rensomo į kambarį, iš kurio sklido spin- 
dėjimas. 

Rensomui atrodė, kad eidamas durų link Vestonas tarsi lipa 


aukštyn, o už jų nusileidžia. Kai jis labai atsargiai nusekė iš 

paskos, pasijuto, tarsi eitų bedugnės pakraščiu: kambarys 
anapus durų atrodė toks pasviręs, kad jo siena priešais buvo 
beveik lygiagreti jo miegamojo grindims. Tačiau kai jis vis 
dėlto išdrįso įkelti tenai koją, pamatė, kad grindys liko ly- 
gios, sienos netikėtai atsidūrė savo vietose, o apskritos lu- 
bos — virš galvos. Atsigręžęs pastebėjo, kad dabar pasviro jo 
miegamasis: lubos tapo siena, o viena iš sienų — lubomis. 

— Netrukus priprasite, — atkreipęs dėmesį į jo nustebimą 
pasakė Vestonas. — Laivas yra beveik rutulio pavidalo, todėl 
dabar, kai esame toli nuo Žemės gravitacijos lauko, „že- 
myn“ reiškia — ir išties yra — mūsų metalinio pasaulėlio cen- 
tro link. Žinoma, mes tai numatėme ir atitinkamai supla- 
navome laivą: jo šerdis yra tuščiavidurė sfera, kur įrengtas 
sandėlis, o jos paviršius - mūsų grindys. Kabinos išdėstytos 
aplink, jų sienos laiko išorinį rutulį, kuris yra mūsų stogas. 
Taigi „žemyn“ visada yra centro link, grindų plotelis, ant 
kurio stovite, visada liks horizontalus, o siena greta — visa- 
dos vertikali. Kita vertus, vidinis rutulys, arba grindys, yra 
toks mažas, kad galima žvelgti per jo kraštą, kuris būtų jums 
horizontas, jei būtumėt blusa, ir tuomet gretimos kabinos 
sienos ir grindys matyti kita perspektyva. Žemėje lygiai tas 
pat, tik mes ne tokie aukšti, kad tai pastebėtume. 

Tada Vestonas su būdingu šiurkščiu tikslumu pasirūpino 
savo svečio ar kalinio patogumais. Jo patariamas Rensomas 
nusivilko visus drabužius ir apsijuosė metaliniu diržu su mil- 
žiniškais svarmenimis, kad bent kiek padidintų kūno svorį. 
Jis taip pat gavo tamsius akinius ir netrukus jau sėdėjo prie- 
šais Vestoną prie nedidelio staliuko, padengto pusryčiams. 
Buvo gerokai praalkęs ir ištroškęs, todėl tuoj ėmėsi valgio, 
kurį sudarė konservuota mėsa, džiūvėsiai, kava ir sviestas. 

Bet visi Rensomo veiksmai buvo beveik mechaniški. Jis 
nė nepastebėjo, kaip nusirengė, valgė, gėrė, ir iš savo pir- 


mųjų pusryčių kosminiame laive vėliau teprisiminė tiesiog 

pritrenkiančią šviesą ir nepakeliamą karštį. Žemėje tokie 
būtų neištveriami, tačiau čia abu pasižymėjo keistomis sa- 
vybėmis. Šviesa buvo blyškesnė nei bet kokia kita Rensomo 
kada nors matyta panašaus intensyvumo šviesa: ji buvo ne 
visiškai balta, o pačios blyškiausios, kokią tik galima įsivaiz- 
duoti, aukso spalvos ir tarsi prožektorius metė ryškius šešė- 
lius. Karštis buvo visiškai be jokios drėgmės, beveik tirštas, 
minkė ir žnaibė odą geriau už bet kokį masažuotoją, neleido 
atsipalaiduoti, stimuliavo. Galvos skausmas praėjo, jis jau- 
tėsi budrus, narsus ir didžiadvasis, koks Žemėj e pasijusdavo 
tik retkarčiais. Po kurio laiko Rensomas išdrįso pakelti akis 
į viršų. Plieno langinės dengė visas lubas, išskyrus mažutį 
langelį — tas buvo uždengtas kažkuo sunkiu ir tamsiu, ta- 
čiau vis vien per ryškus, kad galėtum į jį žiūrėti. 

— Visuomet maniau, kad kosmosas tamsus ir šaltas, — abe- 
jingai pasakė jis. 

— Pamiršot Saulę? — su panieka atsiliepė Vestonas. 

Kurį laiką Rensomas valgė tylėdamas. Paskui vėl prašneko: 

— Jei jau anksti ryte šitaip... — ir nutilo pamatęs Vestono 
išraišką. 

Kąsnis įstrigo gerklėje: čia juk niekada nebuvo nei ryto, nei 
vakaro, nei nakties —- nieko, tik nesikeičiantis vidurdienis, ku- 
ris dar prieš istorijos pradžią užpildė milijonus mylių erdvės. 
Jis vėl žvilgtelėjo į Vestoną, bet tas tik mostelėjo ranka. 

— Užteks taukšti, — pasakė jis. — Jau aptarėme visus bū- 
tinus klausimus. Laive nėra pakankamai deguonies net 
kalbėti. 

Netrukus Vestonas pakilo ir, nepakvietęs sekti paskui, iš- 
ėjo pro vienas iš daugybės durų, kurių iki šiol Rensomas 
dar nematė atidarytų. 


(5) 


Kosminiame laive leidžiamas laikas Rensomui turėjo būti 
kupinas nuolatinio nerimo ir baimės. Jis buvo astronomi- 
niu nuotoliu atskirtas nuo visų žmonijos narių, išskyrus du, 
kuriais dėl suprantamų priežasčių nepasitikėjo. Jį gabeno 
nežinoma kryptimi ir nuolat atsisakydavo atskleisti kelionės 
tikslą. Devainas su Vestonu pakaitomis dingdavo kambary- 
je, į kurį jo niekada neįsileisdavo, ko gero, tai buvo jų apa- 
rato vairinė. Iš ten išėjęs Vestonas beveik visą laiką tylėjo. 
Devainas buvo šnekesnis ir dažnai plepėdavo bei pokštauda- 
vo su kaliniu, kol Vestonas pradėdavo belsti į vairinės sieną, 
perspėdamas nešvaistyti oro. Bet ir Devainas nebūdavo atvi- 
ras iki galo. Jis buvo linkęs patraukti per dantį pompastišką 
Vestono mokslinį idealizmą. Sakė, kad neduotų nė sudilu- 
sio cento už žmonijos ateitį ar dviejų pasaulių susitikimą. 

— Malakandroje yra kur kas geresnių dalykų, - mėgdavo 
pridurti jis merkdamas akį. 

Tačiau kai Rensomas paklausdavo kokių, Devainas grieb- 
davosi humoro ir imdavo žarstyti sąmojus apie sunkų val- 
džios vairą bei civilizacijos laimėjimus. 

— Tai ten yra gyvybė? — spausdavo Rensomas. 

— A, visada iškyla čiabuvių klausimas, — atsiliepdavo De- 
vainas. 

Dažniausiai jis kalbėdavo apie tai, ką veiks grįžęs į Žemę: 
planuose vyravo jūrinės jachtos, pačios brangiausios mote- 
rys ir didžiulis sklypas Rivjeroje. 

— Ne dėl kokių niekų aš įsivėliau į šį rizikingą reikalą, — 
sakydavo jis. 

Po tiesaus klausimo apie Rensomo vaidmenį šiame rei- 
kale dažniausiai stodavo tyla. Tik vieną kartą, atsakydamas 
į tokį klausimą, Devainas, kuris, Rensomo nuomone, ne- 
buvo pernelyg įžvalgus, prasitarė, kad jie veža „supakuotą 
dovanėlę“. 

— Esu įsitikinęs, — pridūrė jis, - kad tu pasirodysi tinkamas. 

Visa tai, kaip jau minėjau, kėlė pakankamai nerimo. Ta- 
čiau keisčiausia, kad Rensomas negalėjo pernelyg nerimau- 
ti. Sunkoka prisiversti nerimauti dėl ateities, kai jautiesi taip 
puikiai. Vienoje laivo pusėje karaliavo nesibaigianti naktis, 
o kitoje — diena, abidvi nuostabios, ir Rensomas susižavėjęs 
nuklysdavo iš vienos į kitą kada panorėjęs. Naktį, kurią su- 
sikurdavo vien tik paspausdamas durų rankeną, jis gulėdavo 
valandų valandas susikaupęs stebėdamas dangaus žiburius. 
Žemės disko nebesimatė, ir žvaigždės, tankios lyg saulutės 
nepjautoje pievoje, karaliavo niekad netemdomos nei debe- 
sų, nei mėnulio, nei saulės. Neįtikėtinai didingos planetos ir 
nepaprasti žvaigždynai: dangiški safyrai, rubinai, smaragdai 
ir degančio aukso lašeliai. Paveikslo kairėje kabėjo kome- 
ta — tolima ir mažytė. O tarp visko ir už visko buvo neap- 
rėpiama, paslaptinga, juoda gelmė, daug ryškesnė, nei atro- 
dydavo iš Žemės. Šviesos virpėjo, rodėsi, paryškėja tiesiai į 
jas žiūrint. Nuogas tarsi Danajė išsitiesęs lovoje, Rensomas 
suprasdavo, kad naktis po nakties jam darosi vis sunkiau 
netikėti senąja astrologija, jis gerai įsivaizduodavo, tiesiog 
jausdavo, kaip „paslaptinga įtaka“ dilgsėdama liejasi į jo at- 
sipalaidavusį kūną. Viešpatavo tyla, tik retkarčiais pasigirs- 
davo nereguliarūs melodingi traškesiai. Dabar Rensomas 
jau žinojo, kad tai meteoritai, mažutės klajojančios materi- 
jos dalelytės, kartkartėmis vis pagroja jų tuščiaviduriu plie- 
niniu instrumentu; jis spėjo, kad tarp jų bet kurią akimir- 
ką gali pasitaikyti pakankamai didelis akmenukas, galintis 


meteoritais paversti patį laivą su visa jo įgula. Bet negalėjo 

prisiversti bijoti. Dabar jautė, kad Vestonas visai teisingai 
išvadino jį smulkmenišku tą pirmąją panikos akimirką. Šis 
nepaprastas nuotykis ir nuostabios jo aplinkybės kėlė tik 
pašėlusį susižavėjimą — jokie kiti jausmai negalėjo nustelbti 
šito. Bet dienos, tai yra valandos, leidžiamos saulėtoje pa- 
saulėlio pusėje, buvo puikesnės už viską. Dažnai Rensomas 
nubusdavo miegojęs tik keletą valandų ir tarsi traukiamas 
nenugalimos jėgos grįždavo į šviesos karalystę, jis nepaliovė 
stebėtis tokiu vidurdieniu — visada tavęs laukiančiu, kad ir 
kaip anksti prabustum. Čia, pasinėręs į negailestingą, bet 
nežeidžiantį dangiškosios šviesos krioklį, Rensomas prisi- 
merkęs išsitiesdavo visu ūgiu keistame juos nešančiame ko- 
vos vežime ir vos pastebimai virpėdamas lėtai nugrimzdavo 
į nepasiekiamas nakčiai ramybės gelmes, jausdamas, kaip 
mintys ir kūnas valosi, skaidrėja ir prisipildo naujos jėgos. 
Kartą Vestonas, glaustai ir nenoriai atsakydamas į klausimą, 
moksliškai pagrindė šiuos pojūčius: tai esą priklauso nuo 
neištirto spinduliavimo, niekada neprasiskverbiančio pro 
Žemės atmosferą. 

Bet laikui bėgant Rensomas atrado ir kitą, ne tokį nuobo- 
dų, aiškinimą, iš kur imasi tas nuolat stiprėjantis skaidrumas 
ir džiaugsmas. Moderniojo mąstymo košmaras, sukeltas iš 
mokslų suklestėjimo gimusios mitologijos, pamažu sklaidė- 
si. Jis buvo skaitęs apie kosminę erdvę ir kažkur pasąmonėje 
nuolat tūnojo niūrus juodos, šaltos tuštumos vaizdinys, vi- 
siškos mirties karalija, kuri, kaip manoma, skiria pasaulius. 
įsismelkusi ši klaida. Nuo šiol pati sąvoka „kosminė erdvė“ 
jam pradėjo atrodyti kaip šventvagiškas šmeižtas, visiškai 
netinkamas pavadinimas tam nežemiško spindesio vandeny- 
nui, per kurį jie plaukė. Liežuvis neapsivertė vadinti jį miru- 
siu, kiekvieną akimirką Rensomas jautė iš jo į save liejantis 


gyvybę. O kaipgi kitaip galėtų būti, jei iš šio vandenyno ir 

gimė pasauliai su visa gyvastimi? Manė jį esant bevaisį, o 
dabar suprato, kad tai pasaulių įsčios, kad tai jo nesuskai- 
čiuojami kūdikiai kasnakt žiūrėdavo į Žemę galybėmis lieps- 
nojančių akių. Ak, kiek jų čia! Ne, kosminė erdvė — prastas 
vardas. Senieji mąstytojai buvo išmintingesni vadindami tai 


tiesiog dangumis — dangumis, kurie skelbia šlovę: 


Laimingi kraštai, kur diena, 
Nesumerkia akių niekada 


Dangaus erdviuose laukuose. 


Rensomas dažnai kartodavo sau Miltono eiles — ir tada, 
ir vėliau. 

Žinoma, jis ne visą laiką praleisdavo pasinėręs į ekstazę. 
Dar ištyrinėjo laivą (tiek, kiek jam buvo leidžiama), eidamas 
iš kambario į kambarį lėtai, kaip reikalavo Vestonas, kad 
sunaudotų kuo mažiau oro. Čia buvo daug nenaudojamų 
patalpų, reikalingų dėl laivo formos, bet Rensomas linko 
manyti, kad jo savininkai, ar bent jau Devainas, tikisi jas už- 
pildyti kažkokiu kroviniu. Be to, jis nepastebimai tapo įgu- 
los virėju, iš dalies todėl, kad atrodė natūralu atlikti tą darbo 
dalį, kurią galėjo, nes į valdymo kabiną jo neleisdavo, o iš 
dalies norėdamas užbėgti už akių Vestonui, kuris, atrodo, 
ruošėsi, nepaisydamas jo valios, priversti jiems patarnauti. 
Rensomui atrodė, kad savo noru dirbti daug maloniau nei 
verčiamam, be to, paties ruoštas maistas jam patiko kur kas 
labiau nei anų dviejų. 

Eidamas šias pareigas, maždaug po dviejų savaičių nuo 
kelionės pradžios jis nugirdo pokalbį, kuris gerokai su- 
drumstė jam ramybę. Sutvarkęs vakarienės likučius jis pa- 
simėgavo saulėkaita, paplepėjo su Devainu — geresniu pa- 
šnekovu nei Vestonas, bet, Rensomo nuomone, kur kas 


nemalonesniu — ir nuėjo gulti įprastu laiku. Miegas neėmė 

ir po kokios valandos jis prisiminė palikęs virtuvėje nesu- 
tvarkytus kai kuriuos reikmenis. Dėl nebaigto darbo ryto- 
jaus ruoša galėjo būti gerokai sutrukdyta. Virtuvė buvo už 
svetainės, arba dienos kambario, o jos durys — greta vairinės 
durų. Rensomas atsikėlė ir nuėjo tenai. Buvo basas. 

Virtuvės langas buvo naktinėje laivo pusėje, bet Renso- 
mas nejungė šviesos. Geriau paliko praviras duris, kad pro 
jas kristų švytinčių spindulių pluoštas. Kiekvienas, kuris 
rūpinasi namų ruoša, gali lengvai įsivaizduoti, kad nuėjęs 
virtuvėn jis rado daugiau netvarkos, nei tikėjosi. Buvo pri- 
pratęs prie savo darbo, todėl susitvarkė greitai ir tyliai. Kai 
baigė ir šluostėsi rankas už durų pakabintu rankšluosčiu, iš- 
girdo atidaromas vairinės duris ir tarpduryje pamatė Devai- 
no siluetą. Šis nėjo į svetainę, bet liko stovėti kalbėdamas. 
Rensomas aiškiai girdėjo, ką jis sako, bet negalėjo suprasti 
Vestono atsakymų. 

— Manau, būtų velniškai kvaila, - kalbėjo Devainas. — 
Jei būtum tikras, kad rasime ten tuos laukinius vos tik iš- 
lipę, tai dar pusė bėdos. Bet jeigu reikės eiti? Tada iš tavo 
plano laimėtume tik tiek, kad temptume knarkiantį kvailį 
su visais jo daiktais, nors jis galėtų kulniuoti pats ir atlikti 
savo darbo dalį. 

Vestonas turbūt kažką atsakė. 

— Bet jis negali susiprotėti, — atkirto Devainas. - Nebent 
kuris iš mūsų bus toks kvailas ir jam pasakys. O kad ir su- 
sigaudytų, manai, toks žmogėnas kaip jis turės pakankamai 
drąsos pabėgti svetimoje planetoje? Be maisto? Be ginklų? 
Matysi, vos pamatęs sorną, jis laižys tau batus. 

Rensomas vėl išgirdo neaiškų Vestono balsą. 

— O iš kur aš žinau? — atsakė Devainas. — Gal jų vadas ar 
koks nors stabas. 

Šįkart iš vairinės atsklido labai trumpa frazė, ko gero, 


klausimas. Devainas iškart atsakė: 

— Taip, gal dėl to jiems jo ir reikia. 

Vestonas paklausė dar kažko. 

— Tikriausiai paaukoti. Galų gale jų požiūriu jis nėra 
žmogus, supranti, ką sakau? 

Šįkart Vestonas kalbėjo gana ilgai, kol galų gale Devainas 
pradėjo kikenti. 

— Aišku, aišku, — pasakė jis. — Aš gi suprantu, kad visa tai 
tu darai dėl kilniausių motyvų. Kol jie nestovi skersai kelio 
veiksmams, kuriuos lemia mano motyvai, tol turėkis juos į 
sveikatą. 

Vestonas kalbėjo toliau ir dabar, atrodo, Devainas jį nu- 
traukė. 

— Ar tik nepraskydai, ką? 

Tada kurį laiką pastovėjo klausydamasis. Galų gale atsakė: 

— Jei jau tau taip patinka tie laukiniai, tai galėtum likti 
ten ir kryžmintis su jais, jei tik paaiškės, kad jie dauginasi 
lytiškai. Kai ateis metas išvalyti aplinką, paliksim tau ke- 
letą, galėsi laikyti kaip šuniukus, eksperimentuoti, mylėtis 
ar viską iškart — kaip tau patiks... Taip, žinau. Nepaprastai 
šlykštūs. Tik pajuokavau. Labanakt. 

Devainas uždarė vairinės duris, perėjo svetainę ir nuė- 
jo į savo kambarį. Rensomas išgirdo, kaip jis užrakino du- 
ris, — gana keista, kad taip darydavo visada. Rensomas klau- 
sėsi pokalbio įsitempęs, dabar atsipalaidavo. Pastebėjo, kad 
buvo sulaikęs kvėpavimą, ir giliai atsikvėpė. Tada atsargiai 
išslinko į svetainę. 

Nors žinojo, kad protingiausia dabar būtų tuoj pat grįžti 
į lovą, bet vis stovėjo tokioje pažįstamoje spindinčioj e švie- 
soje ir žvelgė apkartusia širdimi. Iš šito dangaus, šių palai- 
mintų kraštų jie netrukus ruošėsi leistis - kur? Pas sornus, 
kurie aukoja žmones, pas šlykščius belyčius monstrus. Kas 
tie sornai? Pagaliau paaiškėjo jo vaidmuo šiame sumanyme. 
Kažkas pareikalavo jį atgabenti. Vargu ar būtent jį. Tas kaž- 

kas norėjo aukos — nesvarbu kokio Žemės gyventojo. Rin- 
kosi Devainas, Rensomas suprato, koks pavėluotas ir krau- 
pus atradimas, kad Devainas visus tuos metus nekentė jo 
taip pat stipriai kaip ir jis Devaino. Bet kas yra sornai? Kai 
jis juos pamatys, laižys Vestonui batus. Rensomo, kaip ir 
daugelio jo kartos žmonių, sąmonėje knibždėjo vaiduokliai. 
Buvo skaitęs Velsą ir kitus. Jo visata buvo apgyvendinta to- 
kiais siaubais, su kuriais negalėjo konkuruoti nei antikos, 
nei viduramžių mitologija. Ten netrūko nei vabzdžio, nei 
kirmėlės ar vėžiagyvio pavidalo pabaisų, nei trūkčiojančių 
besirangančių čiuptuvų, gergždžiančių sparnų ar tįstančių 
gleivių, nei kraupiausių nežemiško proto ir žiaurumo kom- 
binacijų. Sornai galėtų būti... galėtų būti... Geriau negalvo- 
ti, į ką galėtų būti panašūs sornai. Ir jis bus atiduotas jiems. 
Kažkodėl tai atrodė daug baisiau negu būti jų pagautam. 
Atiduotas, įteiktas, padovanotas. Vaizduotė piešė daugybę 
tarpusavyje nederančių baisenybių — išsprogusios akys, iš- 
Siepti nasrai, ragai, geluonys, žioberės. Bjauriausi vabzdžiai, 
sšlykščiausios gyvatės, klaikiausi padarai grūdosi aplink jį, 
žviegė, šliurpsėjo, cypavo. Bet tikrovėje galėjo būti blogiau: 
galėjo būti kažkas visiškai nežemiška, kažkas, ko niekas 
neįsivaizduoja ir net negali įsivaizduoti. Rensomas apsi- 
sprendė. Jis gali sutikti mirtį, bet tik ne sornus. Jis pabėgs 
pasitaikius bent menkiausiai galimybei, kai tik jie nusileis 
Malakandroje. Mirti iš bado ar net būti sornų pagautam vis 
dėlto atrodė geriau nei būti jiems įteiktam. Jei pabėgti pa- 
sirodys neįmanoma, tuomet jis nusižudys. Rensomas buvo 
tikintis. Vylėsi, kad jam bus atleista. Jis tikrai manė, kad 
nebeturi jokios kitos išeities. Nesvyruodamas žengė atgal į 
virtuvę, pasiėmė patį aštriausią peilį ir nusprendė nuo šiol 
su juo nesiskirti. 

Siaubas jį taip nualino, kad vos pasiekęs lovą tučtuojau 


nugrimzdo į sunkų besapnį miegą. 


Miegas jį atgaivino ir prabudęs Rensomas net šiek tiek gė- 
dijosi savo vakarykščio išgąsčio. Padėtis, be jokios abejonės, 
buvo labai sunki, panašu, kad jis neturi galimybės gyvas 
grįžti į Žemę. Tačiau mirtį galima sutikti drąsiai, o mir- 
ties baimę — nugalėti. Kiek sunkiau buvo nugalėti nelogiš- 
ką, beveik fizinę pabaisų baimę, bet gulėdamas saulėkaitoje 
po pusryčių jis kaip galėdamas jai rengėsi ir beveik su ja 
susitaikė. Rensomas jautė, kad nė vienas perplaukęs dan- 
gaus gelmę neturėtų niekingai bijoti jokio kūniško padaro. 
Jam net ėmė rodytis, kad peilis kito kūną turėtų persmeigti 
taip pat gerai kaip ir jo paties. Rensomas nebuvo karingas. 
Kaip ir dauguma jo amžiaus žmonių, jis greičiau nuvertino 
nei pervertino savo drąsą; jį buvo nekaip paveikęs šuolis 
iš vaikiškų svajonių į realią karo patirtį, ir nuo to laiko jis 
susidarė ne per geriausią nuomonę apie savo didvyriškumą. 
Rensomas abejojo, ar ilgai tvers jo dabartinė nuotaika, ta- 
čiau ryžosi susiimti. 

Nuolatinėje dienoje valandos keitė valandas, o budėji- 
mas — miegą, ir jis pamažu pradėjo pastebėti pokyčius. Karš- 
tis iš lėto krito. Jie vėl apsivilko drabužius, o vėliau ir šiltus 
apatinius. Dar po kurio laiko laivo centre įsijungė elektrinį 
šildymą. Ir neliko jokios abejonės, nors ir sunku buvo tai 
pastebėti, kad šviesa jau nebe tokia triuškinanti kaip kelio- 
nės pradžioje. Tai buvo galima suvokti, bet sunku pajusti 
kaip šviesos blėsimą, ir visiškai neįmanoma apibūdinti kaip 


„tamsėjimą“, nes jei švytėjimo laipsnis ir buvo kitas, tai jo 

nežemiška kokybė liko visiškai tokia pat kaip ir tą akimirką, 
kai jis pirmąkart ją išvydo. Visai nebuvo panašu į vakarus 
Žemėje, kai temstant darosi drėgna ir ore atsiranda vaiduo- 
kliškos spalvos. Gali perpus sumažinti šios šviesos inten- 
syvumą, suvokė Rensomas, ir kita pusė liks visiškai tokia 
pat kaip visuma — kiek silpnesnė, bet ne kitokia. Sumažink 
perpus dar kartą ir likutis vis vien nepakis. Iki paskutinio 
spindulėlio ši šviesa išliks tokia pat, iki pat tų neįsivaizduo- 
jamų tolių, kur nustos egzistuoti. Jis mėgino pakalbėti apie 
tai su Devainu. 

— Visai kaip tas muilas iš reklamos! - išsišiepė šis. — Pui- 
kiausias muilas iki paskutinio burbuliuko, a? 

Netrukus nusistovėjęs jų gyvenimo ritmas buvo sutrik- 
dytas. Vestonas pranešė, kad greitai jie pajus Malakandros 
gravitacijos lauką. 

— Tai reiškia, - paaiškino jis, - kad „žemyn“ jau nebebus 
laivo centro link. „Žemyn“ bus Malakandros link, kaip tik 
po valdymo kabina. Todėl daugumos kambarių grindys taps 
sienomis ar lubomis, o kuri nors iš sienų - grindimis. Ne- 
bus malonu. 

Rensomui šis pranešimas ieiškė daugybę valandų sun- 
kaus darbo. Jis dirbo pakaitom tai su Vestonu, tai su Devai- 
nu, kai tie būdavo laisvi nuo budėjimo vairinėje. Vandens 
skardinės, deguonies cilindrai, ginklai, amunicija ir mais- 
to atsargos — visi tie daiktai turėjo būti sukrauti ant grin- 
dų prie atitinkamų sienų taip, kad atsistotų stati pradėjus 
reikštis naujajam „žemyn“. Dar nebaigus šio darbo prasidėjo 
nemalonūs pojūčiai. Rensomas iš pradžių pamanė, kad čia 
nuo darbo taip pasunkėjo galūnės, bet pailsėjus simptomai 
nepranykdavo ir jam buvo paaiškinta, kad jų kūnai, patekę 
į planetos gravitacijos lauką, kas minutę sunkėja, o per parą 
pasunkėja dvigubai. Jie jautėsi nežinia kiek kartų blogiau 


nei nėščios moterys. 

Tuo pat metu ir krypties jausmas, kuris kosminiame lai- 
ve ir taip nebuvo tvirtas, galutinai susijaukė. Žiūrint iš vie- 
no kambario kito grindys visada atrodydavo pasvirusios, o 
jausdavosi kaip lygios; dabar jos pradėjo po truputėlį svirti. 
Įėjęs į tokį kambarį pasijusdavai slystąs. Pagalvėlė, numesta 
svetainėje ant grindų, colis po colio slinkdavo sienos link. 
Jiems suko vidurius, skaudėjo galvą, daužėsi širdis. Kas va- 
landą darėsi vis blogiau. Greitai į kai kurias kabinas tebuvo 
galima nusigauti ropomis ar šliaužte. Šioje sumaištyje dingo 
bet koks krypties suvokimas. Kažkuri laivo dalis akivaizdžiai 
buvo apačioje, nes grindys buvo vietoj lubų ir tik blusos 
galėjo jomis ropinėti, bet nė viena dalis Rensomui neatrodė 
esanti aiškiai viršuje. Atsirado nepakeliamo svorio ir kritimo 
pojūčių. Valgio ruošimą, žinoma, teko ilgam užmiršti. Val- 
gė, kaip kas išmanė, o ir gerti tapo sunku — niekad negalėjai 
žinoti, ar tavo burna žemiau butelio, ar greta jo. Vestonas 
tapo dar niūresnis ir nekalbesnis nei visada. Devainas nesi- 
skyrė su alkoholio gertuve, spjaudėsi, burnojo ir keikė Ves- 
toną. Rensomui skaudėjo visą kūną, jis laižydavo džiūstan- 
čias lūpas, tvarstydavo apdaužytas galūnes ir troško mirties. 

Atėjo laikas, kai apačia neabejotinai nusistovėjo vienoje 
rutulio pusėje. Prie grindų pritvirtinti stalai ir lovos kvailai 
kabojo ant sienų ir lubų. Durys virto sunkiai atidaromais 
liukais. Kūnai atrodė švininiai. Kai visi darbai buvo baigti, 
Devainas ištraukė iš ryšulių rūbus — Malakandros aprangą, 
tada pritūpė ant galinės svetainės sienos (dabar grindų) pati- 
krinti termometro. Rensomas pastebėjo, kad aprangą sudaro 
šilti vilnoniai apatiniai, avikailio striukės, kailinės pirštinės 
ir ausinės kepurės. Į klausimus Devainas neatsakinėjo. Jis 
tyrinėjo termometrą ir rėkavo žemyn, į vairinę, Vestonui. 

— Lėčiau, lėčiau, — šūkavo jis. - Lėčiau, kvaily neraliuo- 
tas. Po kelių minučių būsime ore. — Paskui staigiai ir pik- 
tai: — Na štai! Leisk man. 

Vestonas neatsakinėjo. Devainas niekad nemėgo tuščiai 
švaistytis patarimais, tad Rensomas nusprendė, kad jis ne- 
besivaldo iš susijaudinimo ar baimės. 

Netrukus visatos žiburiai užgeso. Tarsi koks demonas 
būtų nutrynęs dangaus veidą purvinu skuduru, spindėjimą, 
kurio gaubiami jie taip ilgai gyveno, aptraukė blyški, liūdna 
ir apgailėtina pilkuma. Dabartinėje padėtyje buvo neįma- 
noma atidaryti plieno langinių ar nuimti uždangų. Laivas, 
dangaus laukuose atrodęs kaip sklendžiantis kovos vežimas, 
virto tamsia krintančia plienine dėže, į kurią pro mažytę 
skylę skverbiasi blausi šviesa. Jie krito iš dangaus į pasaulį. 
Nė vienas iš visų jų nuotykių Rensomui taip giliai neužgavo 
širdies kaip šis. Jis nusistebėjo, kaip anksčiau galėjo galvo- 
ti, kad planetos, net Žemė, yra gyvybės ir realybės salos, 
skriejančios niūrioje tuštumoje. Dabar jis aiškiai — tas aiš- 
kumas ir vėliau jo nebeapleido — suvokė planetas, „žemes“, 
kaip mintyse jas pavadino, tiesiog kaip skyles ar plyšius gy- 
vame danguje, išstumtas ir atmestas gremėzdiškos materi- 
jos ir drumzlino oro dykumas, tarsi gesinančias jas supantį 
švytėjimą. Tačiau už Saulės sistemos švytėjimas baigiasi. Ar 
tai jau tikroji tuštuma, tikroji mirtis? Nebent... švystelėjo 
mintis... Nebent matoma šviesa taip pat yra plyšys ar kažko 
sumažėjimas. Nebent tas kažkas būtų toks šviesus, kad ma- 
toma šviesa jam būtų panaši į sunkias ir tamsias žemes. 

Ne visada įvykiai klostosi taip, kaip žmogus tikisi. Ren- 
somas atvyko į nežinomą pasaulį visiškai paniręs į filosofi- 


nius apmąstymus. 


— Snūduriuoji? - paklausė Devainas. —- Ar vis dar kvapo ne- 
atgauni po nusileidimo? 

— Ar ką nors matai? — pertraukė jį Vestonas. 

— Prakeiktos langinės, - keikėsi Devainas. — Tegu jas vel- 
niai, imkimės liuko. 

Rensomas pabudo iš susimąstymo. Abu bendrininkai 
krapštėsi patamsyje greta. Buvo šalta, ir kūnas, nors ir daug 
lengvesnis nei Žemėje, vis vien buvo nepakeliamai sunkus. 
Grįžo aiškus savo padėties suvokimas: šiek tiek baimės, bet 
daugiausia smalsumo. Galbūt tai ir mirtis, bet užtat koks 
ešafotas! Iš išorės jau skverbėsi šaltas oras ir šiek tiek švie- 
sos. Rensomas nekantriai ištempė kaklą, norėdamas ką nors 
įžiūrėti pro dirbančiųjų pečius. Po akimirkos pasidavė pa- 
skutinė veržlė. Jis pažvelgė pro liuką. 

Nieko nuostabaus, kad jis pamatė tik žemę — blyškiai ro- 
žinį, beveik baltą apskritimą, tik nesuprato, ar tai labai žema 
ir prigludusi augmenija, ar smulkūs grublėti akmenys, ar 
purvas. Angą tučtuojau užtemdė Devaino šešėlis, kaip Ren- 
somas pastebėjo, su revolveriu rankoje. Pagalvojo: „Man, 
sornams ar ir man, ir jiems?“ 

— Dabar jūs, — įsakė Vestonas. 

Rensomas giliai įkvėpė ir apčiuopė peilį po drabužiais. 
Tada iškišo galvą ir pečius pro liuką abiem rankomis atsi- 
remdamas į Malakandros dirvožemį. Rausvoji masė buvo 
švelni ir šiek tiek elastinga kaip kaučiukas — augalija, nėra 


abejonės. Rensomas tuoj pat apsižvalgė. Išvydo blyškiai 

melsvą dangų, nuostabų ankstyvo žiemos ryto dangų, 
didžiulę banguotą rožinės spalvos masę, palaikė ją debe- 
simis, ir... 

— Liskit gi galų gale! - šūktelėjo jam už nugaros Vestonas. 

Rensomas išropojo lauk ir atsistojo. Oras buvo šaltas, 
bet gana malonus, tik įkvepiant truputį sudilgsėdavo giliai 
nosyje. Jis įdėmiai apsižvalgė, bet troškimas aprėpti nau- 
jąjį pasaulį vienu žvilgsniu žlugo. Rensomas matė vien tik 
spalvas — spalvas, kurios nė neketino telktis į daiktus. Be to, 
viskas aplink buvo nepažįstama, o juk negali matyti daiktų, 
kol bent apytikriai nenutuoki, kas tai. Jis susidarė šviesaus 
ir blyškaus, tarsi akvarele nupiešto pasaulio įspūdį; po aki- 
mirkos plačią melsvą juostą atpažino kaip vandens ar kažko 
panašaus ruožą, ateinantį iki pat pėdų. Jie buvo ant upės ar 
ežero kranto. 

— Pagaliau, — sumurmėjo Vestonas rėpliodamas iš paskos. 

Rensomas pasisuko ir, savo nuostabai, netoliese pamatė 
visai pažįstamą objektą — žemiško pavyzdžio baraką, suręs- 
tą, tiesa, iš gana keistų medžiagų. 

— Ar jie Žmonės? — paklausė užsikirsdamas. — Jie stato 
namus? 

— Mes statome. Spėk dar kartą, - pasakė Devainas ir 
traukdamas iš kišenės raktą nuėjo atrakinti paprasčiausios 
spynos ant barako durų. 

Nežinia, ko Rensomas pajuto daugiau — nusivylimo ar 
palengvėjimo, kai suprato, kad jo pagrobėjai tiesiog grįžo į 
savo stovyklavietę. Ir elgėsi jie visai įprastai. Suėjo į namelį, 
nuo angų, atstojančių langus, nuėmė lentas, pauostė priplė- 
kusį orą, nusistebėjo, kad paliko viduje tokią netvarką, ir 
netrukus išėjo. 

— Reikia pasirūpinti manta, — tarė Vestonas. 

Rensomas suprato, kad nei laiko dairytis, nei galimybės 


pabėgti artimiausiu metu nebus. Gal valandą be perstojo 

tampydamas maistą, rūbus, ginklus ir daugybę neaiškios 
paskirties ryšulių iš laivo į baraką jis negalėjo nė atsikvėpti, 
o pagrobėjai nuolatos buvo greta. Bet kai ką jis spėjo pa- 
stebėti. Pirmiausia tai, kad Malakandra nuostabi, ir net nu- 
sistebėjo, kodėl anksčiau nepagalvoję apie tokią galimybę. 
Ta pati iškrypusi vaizduotė, priveisusi jo visatoje siaubų ir 
pabaisų, svetimoje planetoje neleido tikėtis nieko kito, tik 
akmenuotų dykumų ar kitokių naktinių košmarų įsikūniji- 
mų. Kažkodėl tai tik dabar atėjo į galvą. Dar pastebėjo, kad 
mėlynas vanduo supa juos iš trijų pusių, nes ketvirtąją už- 
stojo gremėzdiškas plieninis rutulys, kuriuo jie čia atvyko. 
Taigi barakas stovi arba pusiasalyje, arba salos pakraštyje. 
Paskui Rensomas įsižiūrėjo, kad vanduo ne vien tam tikroje 
šviesoje atrodo melsvas kaip žemiškasis, bet iš tiesų yra mė- 
lynas. Kažkas kėlė nuostabą žvelgiant į šio vandens paviršių 
pučiant vėjui, bangos atrodė keistos ir nenatūralios. Viena 
vertus, jos buvo lyg ir per didelės, kai vėjelis toks lengvas, 
bet tai buvo dar ne visas jų keistumas. Šios bangos keistai 
priminė artilerijos sviedinių sukeltus fontanus jūros mūšių 
paveiksluose. Staiga švystelėjo supratimas — jos buvo netai- 
syklingos formos, lyg blogai nupieštos: gerokai per aukštos, 
per siauros, per stačiais šonais. Priminė vieno iš tų moder- 
nių poetų eiles apie jūrą, iškylančią „bokštais ir sienom“. 

— Gaudyk! — sušuko Devainas. 

Rensomas sugavo ryšulį ir numetė į barako tarpdurį Ves- 
tonui. 

Vienoje pusėje vanduo tęsėsi gana toli, galbūt ketvirtį 
mylios, bet perspektyvą svetimame pasaulyje dar buvo sun- 
koka nustatyti. Kitoje vandens juosta buvo daug siauresnė, 
gal penkiolikos pėdų pločio, ir atrodė gana sekli, joje sūku- 
riavo vanduo skleisdamas švelnesnius ir lyg melodingesnius 
garsus nei vanduo Žemėje; o prie kito kranto, iki pat krašto 


apaugusio rausvai balta augmenija, jis kunkuliavo ir putojo, 

lyg dugne išsiskirtų dujos. Vis žvilgčiodamas tenai, kiek tik 
leido darbas, Rensomas labai stengėsi ką nors įžiūrėti toliau 
krante. Pirmiausia jis susidarė įspūdį kažkokios purpurinės 
masės, tokios milžiniškos, kad palaikė ją viržynais apau- 
gusiu kalnu. Kitoje pusėje, tolimesniajame krante, įžvelgė 
kažką panašaus. Bet tenai buvo galima pažvelgti per keis- 
tosios masės viršų. Už jos kilo balkšvai žalsvos formos, per 
daug nelygios ir per daug netaisyklingos, kad būtų pastatai, 
tačiau per siauros ir per stačiais šlaitais, kad būtų kalnai. 
Už ir virš jų tęsėsi rausva, panaši į debesis masė. Tai išties 
galėjo būti debesys, bet atrodė labai standūs ir nuo tada, kai 
Rensomas pirmąkart juos pamatė, nė nesujudėjo. Atrodė 
lyg milžiniškas rausvas žiedinis kopūstas ar didžiuliai rausvų 
muilo putų dribsniai. Jie buvo nuostabiai subtilios spalvos 
ir formų. 

Negalėdamas išspręsti šios mįslės Rensomas vėl nukreipė 
dėmesį į artimesnįjį krantą už seklumos. Akimirką purpu- 
rinė masė atrodė lyg daugybė vargonų vamzdžių, paskui 
kaip sustatyti audinių rietimai, o dar vėliau lyg milžiniškų 
vėjo apverstų skėčių miškas. Visa tai vos pastebimai siūba- 
vo. Netrukus jis susigaudė. Purpurinė masė buvo augalai, 
tiksliau, žolės, kone dvigubai aukštesnės už žemiškas guo- 
bas, bet akivaizdžiai minkštos, lengvos ir plonos. Glotnūs, 
apvalūs jų stiebai, kurių nesinorėjo vadinti kamienais, lygūs 
kilo aukštyn gal keturiasdešimt pėdų tokie neįtikėtinai plo- 
ni ir viršuje skleidėsi kuokštais lapų, didžiulių lyg valtys ir 
kone perregimų. Vaizdas buvo panašus į povandeninį miš- 
ką, rodėsi, tokiems didžiuliams gležniems augalams reikia 
vandens, kad juos išlaikytų, ir ėmė nuostaba matant, kaip 
jie kabo ore. Žemiau, tarp stiebų, tamsavo gyva purpurinė 
prieblanda, išmarginta blyškiais šviesos lopinėliais, tarsi pa- 
pildančiais vidinį miško paveikslą. 


— Priešpiečių metas, — netrukus pasakė Devainas. 

Rensomas atsitiesė. Nors oras atrodė retas ir šaltas, jo 
kakta buvo šlapia. Nuo sunkaus darbo buvo kiek uždusęs. 
Vestonas išlindo iš barako ir sumurmėjo kažką panašaus į 
„pirma pabaigti“. Tačiau Devainas jį perkalbėjo. Buvo iš- 
traukti konservai, džiūvėsiai ir žmonės susėdo ant dėžių, 
kurių daugybė tebesimėtė tarp barako ir laivo. Į alavinius 
puodelius — irgi Devaino siūlymu ir prieš Vestono valią — 
buvo įpilta šiek tiek vandeniu atskiesto viskio. Vandens, 
kaip Rensomas pastebėjo, jie pylėsi iš savo skardinių, o ne 
iš mėlynojo ežero. 

Kaip dažnai atsitinka nutraukus fizinį darbą, Rensomas 
vėl atsiminė savo jaudulį, kuris nuo nusileidimo nebuvo jo 
apleidęs nė akimirką. Negalėjo nė pagalvoti apie valgį, bet 
puoselėdamas viltį pasprukti prisivertė valgyti daug dau- 
giau nei paprastai, o bevalgant atsirado ir apetitas. Jis surijo 
viską, ką tik galėjo pasiekti; ir šio pirmojo valgio skonis vė- 
liau jo atsiminimuose visada asocijavosi su šviesaus, tylaus 
ir nesuprantamo nežemiško pasaulio keistumu (niekad iki 
galo nesuvoktu), siaurais žalzganais tūkstančių pėdų aukš- 
čio kontūrais, spindinčiais mėlynais vandenimis ir milžiniš- 
komis rausvo muilo putomis ties horizontu. Rensomas šiek 
tiek baiminosi, kad tie du neatspėtų nepaprasto jo rajumo 
priežasčių, bet jų dėmesys buvo nukreiptas kitur. Jie ne- 
siliovė žvalgęsi aplink, kalbėjosi trumpomis frazėmis, iš- 
siblaškę žvilgčiojo pro petį ir dažnai persėsdavo iš vienos 
vietos į kitą. Baigęs užtrukusius priešpiečius, Rensomas pa- 
matė, kaip Devainas įsitempia ir be žodžių uždeda ranką 
Vestonui ant peties. Abu linktelėjo. Pakilo. Rensomas ryda- 
mas paskutinį viskio gurkšnį irgi atsistojo. Pamatė, kad abu 
pagrobėjai jau jam prie šonų. Abu su revolveriais rankose. 
Jie stūmė jį siaurosios vandens juostos krašto link, žiūrėjo ir 
rodė kažką už jos. 

Iš pradžių Rensomas neįžiūrėjo, ką jie rodo. Ten, tarp pur- 


purinių augalų, rodos, atsirado keletas blyškesnių ir liaunes- 

nių, bet jis nekreipė į juos dėmesio, nes akimis naršė žemę — 
taip buvo apsėstas šiuolaikinės roplių ir vabzdžių baimės. 
Tik baltųjų objektų atspindžiai vandenyje vėl privertė pa- 
kelti akis: ilgi, balti, ištįsę, nejudantys atspindžiai sūkuriuo- 
tame vandenyje — keturi ar penki, ne, išties šeši. Jis pažvelgė 
viršun. Ten stovėjo šeši balti nežinia kas. Ploni, ilgi ir trapūs, 
dukart ar triskart aukštesni už žmogų. Iš pradžių Rensomas 
palaikė juos žmonių atvaizdais, čiabuvių menininkų darbu, 
kažką panašaus buvo matęs archeologijos knygose. Bet iš ko 
jie gali būti padaryti ir kaip gali stovėti —- tokiomis bepro- 
tiškai ilgomis ir plonomis kojomis, tokia ištempta, gremėz- 
diška krūtine, tokios aukštos, nestabilios žmogiškų būtybių 
karikatūros... Tarsi atvaizdai kreivame veidrodyje. Nebuvo 
akmeniniai nei metaliniai, nes vos pastebimai lingavo vėjy- 
je. Ir staiga Rensomui iš siaubo kraujas sustingo gyslose, nes 
jis pamatė, kad jie gyvi, kad juda, kad eina artyn. Akimirką 
įbaugintu žvilgsniu žiūrėjo į jų veidus — siaurus ir neapsako- 
mai ištįsusius, ilgomis nusvirusiomis nosimis, atvipusiomis 
lūpomis ir lyg vaiduokliškai, lyg idiotiškai iškilmingus. Tada 
metėsi bėgti ir buvo sučiuptas Devaino. 

— Paleiskit mane! — suriko. 

— Nebūk kvailys, —- sušnypštė Devainas pakišdamas jam 
po nosimi pistoleto vamzdį. 

Taip jiems besistumdant vienas iš tų kažką sušuko iš anos 
vandens pusės — tarsi virš galvų būtų sugaudęs ragas. 

— Jie nori, kad mes ateitume, — pasakė Vestonas. 

Abudu vyrai ėmė stumti Rensomą vandens link. Jis iš 
visų jėgų priešinosi — susirietęs, įsispyręs kaip asilas. Anuo- 
du jau buvo vandenyje ir tempė jį, vis dar stovintį ant kran- 
to. Jis pajuto, kad rėkia. Tuoj pat pasigirdo kitas šauksmas, 
garsesnis ir mažiau artikuliuotas, - šaukė būtybės kitame 
krante. Vestonas irgi suriko, paleido Rensomą ir ėmė šau- 


dyti į vandenį. Rensomas tuoj pamatė kodėl. 

Putų juosta tarsi torpeda artėjo jų link, o jos viduryje 
buvo kažkoks ilgas žibantis žvėris. Devainas suklykė, nusi- 
keikė, paslydo ir pūkštelėjo į vandenį. Rensomas matė visai 
šalia kaukšint nasrus, girdėjo kurtinantį Vestono revolverio 
poškėjimą ir kone tokį pat garsų baidyklių aname krante 
riksmą, tie, rodos, irgi leidosi prie vandens. Rensomui ne- 
reikėjo daug laiko apsispręsti. Kai tik pasijuto laisvas, tuč- 
tuojau metėsi bėgti pro savo pagrobėjus, pro kosminį laivą 
ir tada kiek kojos nešė į visišką nežinomybę už jo. Lenkiant 
metalinį rutulį akys sugavo raudonos, purpurinės ir mėlynos 
spalvų mišinį. Rensomas nesulėtino žingsnio apsižvalgyti. 
Puolė į vandenį ir suriko — ne iš skausmo, bet iš netikėtu- 
mo, nes vanduo „pasirodė šiltas. Netrukus jau lipo į krantą 
kitoje pusėje. Tada į viršų stačiu šlaitu. Ir jau bėgo purpuri- 
nėje kito miško prieblandoje tarp milžiniškų stiebų. 


Mėnuo neveiklos, pilnas skrandis ir nepažįstamas pasau- 
lis nepadeda žmogui bėgti. Po pusvalandžio Rensomas jau 
nebe bėgo, o ėjo spausdamas ranka diegiantį šoną ir atidžiai 
klausydamas, ar neišgirs atsivejant persekiotojų. Pašėlusį 
šaudymą ir rėkavimą (ne vien žmogiškų balsų) toli už nu- 
garos pamažu pakeitė kartkartėmis pasigirstantys pokštelė- 
jimai ir padriki riksmai, o netrukus ir visiška tyla. Kiek akys 
užmatė, visur siūbavo minkšti stiebai, pradingstantys viole- 
tiniuose šešėliuose, o aukštai virš galvos šnarėjo milžiniški 
skaidrūs lapai, saulės spindėjimą paverčiantys ramia, iškil- 
minga prieblanda. Vos tik dieglys aprimdavo, jis vėl leis- 
davosi bėgti. Po kojomis spyruokliavo tos pačios elastingos 
augmenijos kilimas, kurį jo rankos Malakandroje palietė 
pirmiausia. Porąkart kelią perbėgo kažkoks mažas raudonas 
padaras, bet daugiau miške lyg ir niekas nekrutėjo, bijoti 
nebuvo ko, nebent nerimauti dėl to, kad vienas ir be maisto 
klaidžioja nepažįstamame miške už tūkstančių, o galbūt ir 
milijonų mylių nuo žmonių pasaulio. 

Rensomas galvojo apie sornus — nes tie padarai, kuriems 
anuodu bandė jį atiduoti, be abejo, buvo. Jie buvo visai ne- 
panašūs į jo vaizduotės pieštas baidykles ir todėl baimė kiek 
apmalšo. Bet niekur nedingo — iš šiuolaikinių Velso fanta- 
zijų ji transformavosi į seną kaip pasaulis vaikiškų baimių 
kompleksą. Milžinai, žmogėdros, vaiduokliai, griaučiai — 
štai pagrindiniai šių baimių personažai. Šmėklos su kojū- 
kais, staiga pagalvojo jis, kažkokie siurrealistiniai vaiduo- 

kliažmogiai ištįsusiais veidais. Ir neįveikiama paniška baimė 
ėmė tirpti. Mintis apie savižudybę visai išgaravo iš galvos, 
priešingai, jis pradėjo tikėti, kad viskas dar gali laimingai 
baigtis. Meldėsi jausdamas peilį prie šono. Pradėjo pats sau 
patikti ir pasitikėti savimi. Pagavo save murmant: „Na, mes 
dar pažiūrėsim, kas ką persmeigs.“ 

Mintis nutraukė pablogėjęs kelias. Jau senokai jis ėjo 
pusiau lenkdamas, pusiau kirsdamas didelę kalvą dešinė- 
je. Kelią neretai pastodavo griovos. Negalėjo sau paaiškinti, 
kodėl reikia jas pereiti, bet kažkodėl pereidavo, matyt, veikė 
neaiškus žemiškos geografijos prisiminimas, kad žemumos 
anksčiau ar vėliau atves prie vandens, kur sornams būtų 
lengviau jį pagauti. Eidamas per tuos kalvagūbrius ir lomas 
stebėjosi nepaprastai stačiais šlaitais, tačiau, kad ir kaip keis- 
ta, nebūdavo labai sunku juos įveikti. Net mažiausi kalneliai 
buvo nežemiško pavidalo — siauresni, smailesnėmis viršūnė- 
mis ir statesni. Jis prisiminė, kad ir mėlynojo ežero bangos 
tokios atrodė. Purpuriniai augalai irgi kartojo vertikalumo 
temą, taip pat veržėsi dangaus link. Milžiniški lapai nesviro 
žemyn - jie kilo aukštyn lyg nenusakomo dydžio vėduoklės. 
O ir sornai, krūptelėjo prisiminęs, buvo beprotiškai ištįsę. 

Jo išsilavinimo visiškai pakako susigaudyti, kad atsidūrė 
lengvesniame už Žemę pasaulyje, kur reikia mažiau jėgos, ir 
gamta nekliudoma galėjo įgyvendinti savo begalinį troškimą 
veržtis aukštyn. Tai vertė susimąstyti, kurgi jis yra. Negalė- 
jo prisiminti, ar Venera didesnė, ar mažesnė už Žemę, bet 
manė, kad joje turėtų būti gerokai karščiau. Ko gero, Mar- 
sas, o galbūt net Mėnulis. Pastarąjį spėjimą jis iš pradžių 
atmetė, pamanęs, kad tuomet danguje turėtų matytis Žemės 
diskas, bet vėliau prisiminė kažkur girdėjęs, kad viena Mė- 
nulio pusė visuomet nusisukusi nuo Žemės. Galbūt jis ir 
klaidžioja toje nematomoje pusėje; ši mintis sukėlė tokį niū- 


rų vienatvės jausmą, kokio dar niekuomet nebuvo patyręs. 

Daugeliu griovų, per kurias jis dabar ėjo, tekėjo mėlyni 
šnypščiantys upeliūkščiai. Jie skubėjo kažkur į kairę. Buvo 
šilti kaip ir ežeras, įšilęs buvo ir oras virš jų, taigi lipda- 
mas aukštyn žemyn griovų šlaitais Rensomas patyrė nema- 
žą temperatūrų skirtumą. Greičiausiai todėl pastebėjo, kad 
išlipus kaskart darosi vis šalčiau, ir apsidairęs įsitikino, kad 
temsta. Nakties jo planuose nebuvo. Net neįsivaizdavo, ko- 
kia galėtų būti Malakandros naktis. Kol stovėjo spoksoda- 
mas į tirštėjančias sutemas, šalto vėjo gūsis sušiureno pur- 
purinius augalų stiebus dar kartą atskleisdamas stebinantį 
neatitikimą tarp nepaprasto jų dydžio ir neįtikėtino lanks- 
tumo. Visą kūną užplūdo nuovargis ir prabudo alkis, kurių 
iki šiol nejuto iš susijaudinimo. Jis sudrebėjo ir prisivertė 
eiti toliau. Vėjas stiprėjo. Didžiuliai lapai siūbavo ir šoko 
virš galvos, kartkartėmis atidengdami blyškų, paskui vis 
tamsėjantį, o netrukus jau ir visai nemalonų dangų su ke- 
letu žvaigždžių. Miške nebebuvo tylu. Rensomo akys naršė 
šen ir ten ieškodamos besiartinančių paslaptingų priešų, bet 
matė tik sparčiai tirštėjančią tamsą. Upeliūkščių šiluma da- 
rėsi vis malonesnė. 

Jie ir pakišo mintį, kaip apsisaugoti nuo stiprėjančio šal- 
čio. Nebuvo jokios prasmės tęsti kelionę, nes Rensomas ne- 
galėjo Žinoti, ar tolsta nuo pavojaus, ar prie jo artėja. Pavo- 
jus tykojo visur, eiti nebuvo saugiau nei ilsėtis. Šalia kurio 
nors upokšnio gali būti pakankamai šilta prigulti. Rensomas 
ėmė ieškoti dar vienos griovos ir, ilgokai nerasdamas, pra- 
dėjo manyti, kad jau bus išėjęs iš jų teritorijos. Jau beveik 
nusprendęs sukti atgal, po kojomis staiga pajuto šlaitą, pa- 
slydo ir atsidūrė ant šiltosios srovės kranto. Medžiai, nors 
vargu ar juos tiko vadinti medžiais, čia sudarė properšą, 
vanduo, rodės, taip pat šiek tiek švytėjo, taigi čia buvo šiek 
tiek šviesiau. Vedamas, matyt, visiems stovyklautojams bū- 


dingo instinkto susirasti „geresnę vietą“, Rensomas paėjėjo 

keletą jardų prieš srovę. Griovys tapo statesnis ir jis rado 
nedidelį krioklį. Pastebėjo, kad vanduo krinta lyg ir per lė- 
tai turint galvoje tokį nuolydį, bet buvo per daug pavargęs 
svarstyti kodėl. Upelio vanduo buvo gerokai šiltesnis nei 
ežero, matyt, arčiau buvo požeminis šilumos šaltinis. Bet 
dabar Rensomas norėjo žinoti tik viena — ar jis tinkamas 
gerti. Kankino troškulys, tačiau tas vanduo atrodė ne itin 
vandeniškas, nuodingas. Jis pabandys negerti, galbūt troš- 
kulį nugalės nuovargis ir pavyks užmigti. Atsiklaupęs panė- 
rė rankas į šiltą srovę, paskui griuvo į daubą šalia krioklio ir 
nusižiovavo. 

Jo paties žiovulys —- toks pažįstamas garsas, kas vakarą 
girdimas vaikų kambariuose, mokyklų bendrabučiuose ir 
daugybėje miegamųjų, —- pažadino gailesčio sau bangą. Jis 
susirietė į kamuoliuką, apkabino kelius ir pajuto fizinę, be- 
veik graudžią meilę savo paties kūnui. Priglaudė prie ausies 
rankinį laikrodį, bet šis buvo sustojęs. Prisuko jį. Vos ne 
verkdamas galvojo apie žmones, einančius gulti tolimojoje 
Žemėje — žmones klubuose, garlaiviuose ir viešbučiuose, 
susituokusius žmones ir mažus vaikus, miegančius kamba- 
riuose su auklėmis, ir šiltus, tabaku kvepiančius žmones, su- 
virtusius kareivinių gultuose ir laivų galiniuose deniuose... 
Nėpajėgė nugalėti pagundos kalbėti su savimi. „Mes tavi- 
mi pasirūpinsime, Rensomai... Laikysimės drauge, senuk.“ 
Švystelėjo mintis, kad tie padarai, kaukšintys dantimis, gali 
gyventi ir upeliuose. „Tu visiškai teisus, Rensomai, — su- 
murmėjo jis. - Čia nesaugu. Mes tik pailsėsime čia, kol tu 


pasijusi geriau, ir eisime toliau. Ne dabar. Netrukus.“ 


Rensomą pažadino troškulys. Nors drabužiai kiek sudrėko, 
bet buvo visai šilta, švietė saulė, greta visais mėlio atspal- 
viais žaižaravo krioklys, o aukštai miško lapuose šoko keisti 
jo atspindžiai. Pamažu į sąmonę grįžo slogi mintis, kad pa- 
sirinko nakvynei visai netinkamą vietą. Jei tik nebūtų buvęs 
toks pavargęs... Juk sornai seniai galėjo jį nudėti. Ir tada 
nepaprastai palengvėjo prisiminus, kad ten, kažkur miške, 
klaidžiojo Žmogus — išsigandęs ir apgailėtinas. Būtų visai 
malonu jį sutikti. Būtų galima prieiti prie jo ir tarti: „Ei, 
Rensomai!“ Staiga jis nustebo. Juk tai tik jis, jis yra Ren- 
somas. O gal ne? Kas tada buvo tas žmogus, kurį jis atve- 
dė prie šiltosios srovės, paguldė miegoti ir perspėjo negerti 
keisto vandens? Tikriausiai koks nors atvykėlis, kuris nepa- 
žino šių vietų taip gerai kaip jis. Bet nekreipdamas dėmesio 
į Rensomo perspėjimus jis dabar rengėsi atsigerti. Atsigulė 
ant kranto ir panėrė veidą į šiltą tekantį skystį. Vanduo buvo 
skanus. Jautėsi stiprus mineralinių druskų prieskonis, bet 
skonis puikus. Jis atsigėrė dar ir pajuto atgaunąs pusiaus- 
vyrą. Juk čia tik nesąmonės apie tą kitą Rensomą. Suvokė, 
kad buvo atsidūręs visai prie pamišimo ribos, ir pasimel- 
dęs energingai ėmėsi rytinės ruošos. Ne pats pamišimas jį 
labiausiai baugino. Galbūt jis jau išprotėjo ir yra visai ne 
Malakandroje, o saugiai guli kurių nors Anglijos pamišėlių 
namų lovoje. O, jei tik taip būtų! Reikėtų paklausti Renso- 
mo — prakeikimas! Sąmonė vėl pradėjo krėsti tuos pačius 


pokštus. Jis skubiai atsistojo ir nuėjo šalin. 

Keliaujant kliedesiai pasikartodavo kas keletą minučių. 
Pamažu Rensomas įsitikino, kad kai jie užplūsta, geriausia 
nieko nesiimant palaukti, kol patys pranyks. Nebuvo pras- 
mės nervintis. Minčių aiškumas grįždavo. Daug svarbesnis 
buvo rūpestis dėl maisto. Pabandė pjauti vieną „medį“ savo 
peiliu. Kaip ir tikėjosi, jis buvo gana minkštas, panašesnis 
į daržovę. Pjaunamas visas didžiulis augalas lingavo iki pat 
viršūnės, rodėsi, lyg Rensomas viena ranka būtų įsiūbavęs 
laivo stiebą su visomis burėmis. Atpjautas gabalėlis buvo 
be skonio, bet keistai malonus, ir keletą minučių Rensomas 
jį kantriai žiaumojo. Bet nieko daugiau išpešti nepavyko. 
Jį tegalėjai kramtyti vietoj gumos. Taip Rensomas ir darė, 
paskui pakramtė ir dar daug kitų gabalėlių, net su tam tikru 
pasitenkinimu. 

Vakarykštis bėgimas baigėsi, prasidėjo begalinis klaidžioji- 
mas, neaiškiai motyvuojamas maisto paieškomis. Ieškoti teko 
aklai, nes Rensomas nežinojo, ar iš viso įmanoma rasti tin- 
kamo maisto Malakandroje, o ir kaip jį atpažinti, jeigu rastų. 
Ryte jis patyrė nuotykį. Eidamas skersai vieną kiek atviresnę 
laukymę staiga pastebėjo artėjant milžinišką geltoną silue- 
tą, paskui antrą, tada nesuskaitomą jų daugybę. Nespėjęs nė 
susivokti, Rensomas atsidūrė didžiulių, blyškių, gauruotų 
padarų bandos viduryje. Iš visų Žemės gyventojų jie labiau- 
siai priminė žirafas, bet šitie galėjo atsistoti ant pasturgalinių 
kojų ir taip net žengti keletą žingsnių. Buvo grakštūs, daug 
aukštesni už žirafas ir ėdė lapus nuo purpurinių augalų viršū- 
nių. Pastebėję Rensomą įsispoksojo į jį didžiulėmis vaiskio- 
mis akimis prunkštaudami basso profondissimo, bet aiškiai 
be jokių priešiškų ketinimų. Jų apetitas buvo neįtikimas. Per 
keletą minučių apžiaumoję kelių šimtų „medžių“ viršūnes 
nubėgo toliau. Miškas pastebimai prašviesėjo. 

Rensomą šis nutikimas paveikė labai raminamai. Jis 


jau buvo pradėjęs baimintis, kad planetoje gyvena vien 

tik sornai, bet, pasirodo, čia veisiasi ir visai mieli gyvū- 
nai, kuriuos žmogus tikriausiai galėtų prisijaukinti ir kurių 
ėdamus lapus galbūt galėtų valgyti. Jei tik būtų įmanoma 
įlipti į kurį nors „medį“! Jis jau pradėjo žvalgytis aplink 
kaupdamas drąsą šiam žygdarbiui, bet staiga pastebėjo, kad 
pro lapaėdžių gyvūnų padarytą properšą atsivėrė vaizdas į 
tolį virš augalų viršūnių ir matyti tokie pat žalsvai balzgani 
objektai, kokius buvo pastebėjęs anapus ežero jų nusileidi- 
mo vietoje. 

Dabar jie buvo daug arčiau. Tokie neapsakomai aukšti, 
kad norint įžvelgti viršūnes reikėjo užversti galvą. Jų pa- 
vidalas priminė pilonus, bet tvirtus, nevienodo aukščio ir 
atsitiktinai, netvarkingai sugrupuotus. Kai kurių smailės iš 
tokio nuotolio atrodė nelyginant aštrios adatos, o kiti, su- 
siaurėję iki tam tikro taško, išsiskleisdavo gumbais bei plat- 
formomis ir žemišku žvilgsniu žvelgiant atrodė vargiai besi- 
laikantys. Rensomas atkreipė dėmesį, kad jų kontūrai labiau 
grublėti ir suskilinėję, nei jam pirma pasirodė, ir nuo vieno 
pastebėjo nutįsus žybsinčią mėlyną liniją — akivaizdžiai to- 
limą krioklį. Tada jau galutinai įsitikino, kad tie objektai, 
nepaisant neįtikimos formos, išties yra kalnai; ir sulig šiuo 
atradimu keistasis peizažas sušvito fantastiška didybe. Tai 
čia, suvokė jis, visiškai atsiskleidžia vertikalumo tema, kurią 
Malakandroje kartoja augalai, gyvūnai ir kalvos. Šios pašė- 
lusios uolos šauna aukštyn lyg tvirti akmeniniai fontanai ir 
dėl neapsakomo lengvumo kone kabo ore - tokios aukštos, 
tokios ištįsusios, kad nuo šiol visi Žemės kalnai jam atrodys 
parvirtę ant šono. Širdis suplazdėjo ir pakilo aukštyn kartu 
su tomis uolomis. 

Bet kitą akimirksnį ji nustojo plakusi. Nes visai netoli, 
blyškiųjų kalnų papėdėje (patys kalnai atrodė esantys tik 
už ketvirčio mylios), atsirado judanti figūra. Atpažino ją 
tučtuojau. Ji slinko lėtai, lyg sėlindama, tarp dviejų apnuo- 

gintų augalų viršūnių — milžiniška ir išblyškusi lyg lavonas 
figūra nusvirusia lyg piktojo burtininko nosimi, ištįsusiu 
sorno profiliu. Siaura kūgio pavidalo galva, rankos ar lete- 
nos, kuriomis judėdamas pirmyn skyrė stiebus, — plonytės, 
judrios, panašios į voro kojas ir kone permatomos. Renso- 
mas tučtuojau pajuto, kad anas ieško jo. Užteko akimirkos. 
Neišdildomas paveikslas kaipmat įsirėžė atmintyje, ir jis jau 
bėgo kiek kojos neša į miško tankmę. 

Rensomas neturėjo jokio kito plano, kaip tik įsprausti 
tarp savęs ir sorno kiek įmanoma daugiau mylių. Ir karš- 
tai meldėsi, kad šis būtų vienas. O galbūt jų pilnas miškas, 
galbūt tie baidyklės susiprotėjo apsupti jį... Bet nesvarbu, 
dabar jau nieko neįmanoma padaryti, tik bėgti bėgti bėgti, 
suspaudus peilį rankoje. Visa baimė virto veiksmu, o giliai 
viduje jis liko budrus ir šaltas, kaip niekad pasirengęs sutikti 
paskutinį išbandymą. Rensomas lėkė žemyn vis greičiau, 
netrukus nuolydis tapo toks status, kad turėdamas žemiš- 
ką svorį iki papėdės jis būtų nusiritęs kūlvirsčia. Netrukus 
pastebėjo priekyje kažką mirgant. Po akimirkos, išlėkęs iš 
miško, jau stovėjo markstydamasis nuo ryškios vandenyje 
atsispindinčios saulės šviesos ant plačios upės kranto, žvelg- 
damas į lygumos peizažą: upę, ežerą, salą ir kyšulį, labai 
panašų į tą, kuriame jie nusileido. 

Nesigirdėjo jokių persekiojimo ženklų. Rensomas par- 
krito ant pilvo ir gėrė gėrė, keikdamas pasaulį, kuriame ne- 
įmanoma gauti šalto vandens. Paskui ilgai gulėjo klausyda- 
masis ir gaudydamas kvapą. Prieš akis tyvuliavo mėlynas 
vanduo. Tai jaudino. Už dešimties jardų nuo jo veido spro- 
ginėjo burbulai ir sklido ratilai. Staiga iš vandens ėmė kilti 
apvalus, blizgantis, juodas daiktas, panašus į patrankos svie- 
dinį. Tada pamatė akis ir burną — pukšinčią, aplipusią bur- 
buliukais. To padaro iš vandens iškilo daugiau. Visas juodai 


spindintis. Galų gale jis pasipurtė, atkurnėjo prie kranto ir 

atsistojo ant užpakalinių letenų — visas garuojantis, šešių ar 
septynių pėdų ūgio, neįprastai lieknas kaip ir visa kas Mala- 
kandroje. Buvo apaugęs juodu ir trumpu lyg ruonio kailiu, 
užpakalinės letenos trumpos, plėvėtais tarpupirščiais, apta- 
kus lyg bebro, lyg žuvies liemuo, stiprios priekinės galūnės 
irgi plėvėtais nagais ar pirštais ir kažkas nesuprantamo ties 
juosmeniu. Tą vietą Rensomas palaikė genitalijomis. Pada- 
ras priminė ir pingviną, ir ūdrą, ir ruonį, bet buvo grakštus 
ir judrus lyg milžiniškas šermuonėlis. Didelė apvali galva su 
styrančiais ūsais buvo panaši į ruonio, tiktai kakta gerokai 
aukštesnė, o burna mažesnė. 

Bėglio sąmonė jau buvo pasiekusi tą ribą, kai savisaugos 
instinktas veikia kone automatiškai ir nebelieka nei baimės, 
nei vilties. Rensomas gulėjo visiškai tyliai, kiek įmanyda- 
mas prisiplojęs prie žemės, tiesiog teoriškai tikėdamasis, 
kad taip galbūt liks nepastebėtas. Beveik nieko nejautė. 
Visiškai aiškiai suprato, kad tokia galbūt ir bus jo istorijos 
pabaiga — sugaus arba sornas iš sausumos, arba tas didelis 
juodas žvėris iš vandens. Tiesa, jam rodėsi, kad nei to pada- 
ro burna, nei nagai nepanašūs į mėsėdžio žvėries, bet gana 
prastai išmanė zoologiją ir nedrįso spręsti. 

Bet Rensomo minčių eiga netrukus visiškai pasikeitė. Pa- 
daras, kuris visas garuodamas purtėsi ant kranto ir akivaiz- 
džiai dar nebuvo jo pamatęs, atvėrė nasrus ir pradėjo skleisti 
garsus. Čia nebuvo nieko nepaprasta, bet ilgą laiką studija- 
vęs lingvistiką Rensomas beveik tuojau pat susigaudė, kad 
tai artikuliuoti garsai. Padaras kalbėjo. Jis turėjo kalbą. Jei 
nesate filologas, ko gero, teks tiesiog pasikliauti žodžiu, kad 
šio atradimo reikšmė Rensomui buvo netikėtina. Jis buvo 
naujame pasaulyje, bet nauja, nežemiška, ne žmonių kalba 
buvo dar nepaprasčiau. Jo mintyse kalba nežinia kodėl nie- 
kada neturėjo ryšio su sornais; šis nuotykis jam dabar nušvi- 


to tarsi apreiškimas. Zinių troškimas yra tam tikra pamiši- 

mo rūšis. Tą sekundės dalelę, kai Rensomas suprato būtybę 
išties kalbant, — nors ir žinojo, kad visa tai akimirksniu gali 
baigtis mirtimi, — jo vaizduotė pakilo virš visų vilčių ir bai- 
mių ir ėmė piešti stulbinantį Malakandros gramatikos pro- 
jektą. Įvadas į Malakandros kalbą, Mėnulio veiksmažodžiai, 
Trumpas Marso-anglų kalbų žodynas, — sušmėžavo galvoje 
antraštės. Ką galėtum atrasti ne žmonių pasaulio kalboje? 
Raktas į pačią kalbos formą, visų įmanomų kalbų principas 
gali pakliūti jam į rankas. Beveik nesąmoningai jis pasirėmė 
alkūne ir įsispoksojo į juodąjį padarą. Tas nutilo, didžiu- 
lė apvali galva atsisuko ir į jį susmigo skaidrios gintarinės 
akys. Vėjas nejudino nei ežero paviršiaus, nei miško lapų. 
Visiškoje tyloje slinko minutės ir dviejų tolimų pasaulių at- 
stovai nejudėdami žvelgė vienas į kitą. 

Rensomas atsiklaupė. Padaras šastelėjo atgal įdėmiai į jį 
žiūrėdamas ir vėl abu sustingo. Tada anas žengė žingsnelį 
artyn ir Rensomas pašokęs nubėgo, bet netoli, - jį sulaikė 
smalsumas. Jis sukaupė drąsą ir ištiesė ranką, bet gyvūnas ne 
taip suprato šį gestą. Jis atsitraukė į seklumą, buvo matyti, 
kaip po glotniu kailiu rengiantis staigiam judesiui įsitempė 
raumenys. Bet jis sustingo, matyt, irgi pagautas smalsumo. 
Nė vienas nenorėjo leisti kitam prisiartinti, bet abu negalė- 
jo atsispirti norui daryti tai patys. Tai buvo kvaila, baisoka, 
žavu ir neįtikima drauge. Tai buvo daugiau nei smalsumas. 
Labiau priminė meilinimąsi, lyg ir pirmojo pasaulyje vyro 
ir pirmosios moters susitikimą, tik buvo dar keisčiau: paly- 
ginti su šiuo baugščiu dviejų skirtingų mąstančių būtybių 
susitikimu, lyčių bendravimas rodėsi toks paprastas, tik šiek 
tiek keistokas, jo santūrumas seklus, o baimė likti nesupras- 
tam tokia neryški. 

Staiga padaras nusisuko ir ėmė tolti. Rensomą apėmė 
neviltis. 


— Sugrįžk! — sušuko jis angliškai. 


59 


Būtybė atsisuko, iškėlė rankas ir vėl prakalbo savo nesu- 
prantama kalba, tada vėl nusisuko. Rensomas pamatė, kaip 
nenuėjęs nė dvidešimt jardų jis lenkiasi ir kažką kelia nuo 
žemės. Tada sugrįžo. Jo rankose (tas plėvėtas priekines lete- 
nas Rensomas jau vadino rankomis) buvo kažkokia į austrę 
panašaus gyvūno kriauklė, tik apvalesnė ir giliau įdubusi. 
Padaras panėrė ją į ežerą ir ištraukė sklidiną vandens. Tada 
pakėlė kriauklę prie juosmens ir, rodos, kažko įvarvino į 
vandenį. Su pasibjaurėjimu Rensomas pamanė, kad padaras 
nusišlapino. Bet tuomet susigaudė, kad ataugos ties būty- 
bės pusiauju nėra lyties organai, ir iš viso tai anaiptol ne 
organai. Tai buvo ant savotiško diržo sukabinti į krepšelius 
panašūs daiktai ir padaras iš vieno jų įvarvino keletą lašų į 
vandenį. Tuomet jis pakėlė kriauklę prie juodų lūpų ir išgė- 
rė, ne užversdamas galvą kaip žmogus, bet pasilenkdamas 
ir siurbdamas kaip arklys. Ištuštinęs vėl prisėmė kriauklę ir 
iš indo, rodos, odinio kapšiuko, prie savo liemens vėl įlaši- 
no keletą lašų. Tada kriauklę suėmęs abiem rankomis ištie- 
sė Rensomui. Šis gestas negalėjo suklaidinti. Neryžtingai, 
beveik droviai jis žengė į priekį ir paėmė taurę. Rensomo 
pirštai susilietė su plėvėtomis to padaro letenomis ir kūnu 
perbėgo neaprašomas traukos ir pasibjaurėjimo virpulys. 
Tada ėmė gerti. Be jokių abejonių, gėrimas buvo alkoho- 
linis, ir Rensomui pasirodė, kad dar niekad nebuvo gėręs 
nieko puikesnio. 

— Ačiū, — padėkojo angliškai. — Labai ačiū. 

Padaras sudavė sau į krūtinę ir išleido garsą. Rensomas 
iš pradžių nesuprato, ką tai galėtų reikšti. Paskui susigaudė, 
kad anas, ko gero, nori pasakyti jam savo vardą, o gal rūšies 
pavadinimą. 

— Hros, — sakė jis, — hros, — ir vėl trinktelėjo sau į krūtinę. 

— Hros, — pakartojo Rensomas ir parodė į jį. — Žmogus, S 


tarė ir palietė save. 

— Kmo-hmo-hmogus, — imitavo hrosas. Nuo kranto jis pa- 
sėmė pilną saują žemių. 

— Handra, - pasakė. 

Rensomas pakartojo. Staiga jam šovė mintis. 

— Malakandra? — pasakė klausiamu balsu. Hrosas apsi- 
žvalgė ir sumojavo rankomis, matyt, stengdamasis aprėp- 
ti visą kraštovaizdį. Rensomas suprato. Handra buvo žemė 
kaip elementas, Malakandra — „Žemė“, arba visa planeta. 
Greitai jis išsiaiškins, ką reiškia Malak. Tuo tarpu pastebėjo, 
kad h pranyksta po k, ir taip žengė pirmąjį žingsnį tirdamas 
Malakandros fonetiką. Hrosas dabar stengėsi jam išaiškinti, 
ką reiškia handramit. Rensomas vėl atpažino šaknį handra- 
(ir atkreipė dėmesį, kad jie turi ir priešdėlius, ir priesagas), 
bet dabar iš hroso gestikuliavimo nebesuprato nieko ir liko 
neišsiaiškinęs, ką galėtų reikšti handramit. Jis pamėgino per- 
imti iniciatyvą į savo rankas išsižiodamas, rodydamas burną 
ir vaizduodamas valgymą. Malakandriškas žodis, reiškiantis 
valgymą arba maistą, kuris jam buvo tučtuojau pasakytas, 
susidėjo iš žmogui neištariamų priebalsių. Tęsdamas pan- 
tomimą Rensomas bandė paaiškinti, kad jo susidomėjimas 
yra ne tiek filologinis, kiek praktinis. Hrosas suprato, bet 
iš jo gestų Rensomas tik po kurio laiko susigaudė, kad yra 
kviečiamas sekti paskui. Galiausiai jis taip ir padarė. 

Anas nuvedė įį iki vietos, iš kur buvo paėmęs kriauklę, ir 
Rensomas kažkodėl labai nustebo pamatęs čia pririštą valtį. 
Labai žmogiška, kad ši valtis jam buvo lyg hroso protin- 
gumo įrodymas. Jis net pradėjo labiau gerbti ją padariusį 
padarą, nes valtis, nors ir malakandriškai aukšta bei siaura, 
atrodė visai žemiškai; tik daug vėliau jis iškėlė sau klausi- 
mą, kaipgi dar galėtų atrodyti valtis. Hrosas ištraukė ovalų, 
kietą, bet šiek tiek lankstų blyną, apkrovė jį korėtomis oran- 
žinėmis juostomis ir padavė Rensomui. Šis savo peiliu atsi- 


pjovė kąsnelį ir pradėjo valgyti, iš pradžių atsargiai, vėliau 

godžiai. Valgis kiek priminė pupas, tik buvo kiek saldes- 
nis, — visai skanus išbadėjusiam žmogui. Tiktai numalšinęs 
alkį jis vėl pajuto baimę dėl savo kailio. Priešais sėdintis 
didžiulis į ruonį panašus padaras staiga vėl pasirodė grės- 
mingas. Jis lyg ir draugiškas, bet toks didelis, toks juodas, 
be to, Rensomas ničnieko apie jį nežino. Kokie jo santykiai 
su sornais? Ir ar jis išties toks protingas, kaip atrodo? 
Tiktai po daugelio dienų Rensomas atrado, kaip įveik- 
ti šiuos pasitikėjimo praradimo priepuolius. Jie užplūsda- 
vo tada, kai hroso intelektas gundydavo galvoti apie jį kaip 
apie žmogų. Tada apimdavo pasišlykštėjimas — septynių 
pėdų aukščio žmogus gyvatės kūnu, visas, net veidas, apžė- 
lęs juodu kailiu ir ūsuotas lyg katinas. Bet, pradedant nuo 
kito galo, tai buvo gyvūnas, turintis visus gyvūnui būdin- 
gus požymius — glotnų kailį, blizgančias akis, lengvą kvė- 
pavimą, baltutėlius dantis, — lyg Rojaus sodas niekuomet 
nebūtų prarastas ar senovės pasakos būtų tapusios tikrove, 
dar turintis kalbos ir proto dovaną. Nebuvo nieko bjaures- 
nio už pirmąjį įspūdį ir nieko nuostabesnio už antrąjį. Visa 


priklausė nuo požiūrio. 


Kai Rensomas pavalgė ir dar kartą atsigėrė keistojo Mala- 
kandros gėrimo, padaras, kurio svečiu jis tapo, pakilo ir įli- 
po į valtį. Jis tai padarė tarsi gyvūnas: surietė lankstų kūną, 
vis dar stovėdamas ant žemės, rankomis atsirėmė į valties 
dugną, o visą veiksmą baigė kilstelėdamas pasturgalį — ir 
liemenį, ir užpakalines letenas iškart, keletą pėdų viršun. Jis 
švystelėjo valtin taip guviai, kaip nesugebėtų joks panašaus 
dydžio Žemės gyvis. 

Vos atsidūręs valtyje, jis vėl mikliai iššoko ir parodė į ją. 
Rensomas suprato, kad yra kviečiamas sekti paskui. To vie- 
nintelio klausimo, kuris jam labiausiai rūpėjo, jis, žinoma, 
negalėjo užduoti. Ar Arosa (vėliau jis atrado, kad tai žodžio 
hros daugiskaita) yra tikrieji planetos šeimininkai, o sornai, 
kad ir kiek žmogiškesnio pavidalo, tėra ne itin protingi gy- 
viai? Jis karštai troško, kad būtų būtent šitaip. Kita vertus, 
hrosai patys gali būti naminiai sornų gyvūnėliai, ir tada anie, 
ko gero, bus neapsakomai protingi. Jo vaizduotėje ypatin- 
gas intelektas kažkodėl turėjo ryšį su formų bjaurumu ir 
negailestingumu. Gali būti, kad įlipęs į hroso valtį jis baigs 
kelionę apsuptyje. Kita vertus, galbūt jam siūlomas laimin- 
gas bilietas visam laikui palikti sornų pamėgtas vietas. Tuo 
tarpu hrosas jau pradėjo stebėtis tariamu naujojo pažįsta- 
mo nesupratingumu. Primygtinis jo gestikuliavimas padėjo 
Rensomui apsispręsti. Tiesą sakant, jis rimtai net nesvarstė 
galimybės atsiskirti nuo hroso, nors jo panašumas į gyvūną 


daug kuo glumino. Troškimas išmokti jų kalbą, o dar labiau 

neišvengiamai kilęs drovus susižavėjimas tokia į jį patį ne- 
panašia būtybe ir nuojauta, kad į rankas pateko visų mįslių 
raktas, — visa tai susaistė Rensomą su svetimuoju daug tvir- 
tesniais ryšiais, nei pats suvokė. Jis įlipo į valtį. 

Čia nebuvo suolų. Rensomas pastebėjo labai aukštą prie- 
kį, didžiulius bortus ir nepaprastai mažą grimzlę. Valtis vos 
lietė vandenį, ji šiek tiek priminė modernius greituosius 
katerius. Ji buvo pririšta panašiu į virvę daiktu, bet hro- 
sas atsišvartavo ne atrišdamas ją, o tiesiog nutraukdamas lyg 
minkštą saldainį ar plastilino juostelę. Tada pritūpė laivelio 
paskuigalyje ir pasiėmė irklą. Tokį didžiulį irklą, kad Ren- 
somas nusistebėjo, kaipgi tas padaras jį suvaldys, bet paskui 
prisiminė, kokioje lengvoje planetoje atsidūręs. Būdamas 
tokio ūgio hrosas galėjo irkluoti tupėdamas, nors valties 
kraštai ir buvo labai aukšti. Irklavo greitai. 

Kurį laiką juodu plaukė ne platesniu kaip šimto jardų ka- 
nalu tarp purpuriniu mišku apaugusių krantų. Paskui ap- 
lenkė kyšulį ir pateko į daug didesnį vandens telkinį - mil- 
žinišką ežerą, beveik jūrą. Dabar hrosas pradėjo labai rūpes- 
tingai žvalgytis ir dažnai keisti kryptį laikydamasis atokiai 
nuo kranto. Spindinti mėlynė plytėjo visur aplink ir Ren- 
somas turėjo prisimerkti. Nuo vandens kilo troškus karštis, 
todėl jis nusiėmė kepurę ir nusivilko striukę, tuo labai nu- 
stebindamas hrosą. 

Tada Rensomas atsargiai atsistojo ir ėmė žvalgytis į pla- 
čiai atsivėrusį Malakandros peizažą. Aplink driekėsi žibu- 
riuojantis ežeras, vienur nusėtas salomis, kitur neaprėpia- 
momis platybėmis besišypsantis blyškiai dangaus žydrynei. 
Saulė kabojo beveik virš galvos — juodu buvo Malakandros 
atogrąžose. Ežero krantuose jis įžiūrėjo arba pelkes, arba 
didesnius salų spiečius, lyg lengvomis plunksnomis išpuoš- 
tus milžiniškais purpuriniais augalais. Toliau buvo karpytos 


žalsvos sienos — Rensomas vis dar sunkiai prisiversdavo va- 

dinti tuos darinius kalnais, tokie jie buvo aukšti, tokie ištįsę, 
smailūs, siauri, lyg praradę pusiausvyrą. Dešinėje jie buvo 
ne daugiau kaip už mylios atskirti nuo vandens tik siaura 
miško juosta, o kairėje — daug toliau, gal už kokių septynių 
mylių, tačiau vis vien įspūdingi. Jie stūksojo abipus ežero, 
kiek akys užmatė. Valtis plaukė didingo, gal dešimties my- 
lių pločio ir nežinia kokio ilgio, kanjono dugnu. Už kalnų, 
o kartais ir virš jų daugelyje vietų matėsi banguota rausva 
substancija, kurią jis vakar buvo palaikęs debesimis. Kal- 
nai atrodė susilieję su ja tarsi dantytas didžiulių, kur kas 
aukštesnių už juos pačius, aukštikalnių bastionas, sudarantis 
Malakandros horizontą kairėje ir dešinėje. Tik tiesiai prie- 
kyje ir tiesiai už nugaros planeta vėrėsi tarsi milžiniškas tar- 
peklis, lyg kokia vėžė ar plyšys aukštikalnėse. 

Rensomui buvo labai smalsu, kas gi galėtų būti ta rausva 
į debesis panaši masė, ir jis pamėgino paklausti ženklais. 
Nors ir užduotas ženklų kalba, klausimas pasirodė besąs 
ypatingas. Gausiai gestikuliuodamas hrosas, kurio nuolat 
judančios lanksčios rankos ar letenos labai priminė bota- 
gus, davė suprasti, kad mano klausiamas apie aukštikalnes 
apskritai. Pavadino jas harandra. Žemuma, tai yra tarpeklis 
arba kanjonas, pasirodė besąs handramit. Rensomas suvo- 
kė reikšmę: handra — žemė, harandra - aukšta žemė, kalnai, 
handramit — žema žemė, slėnis. Trumpai tariant, aukštumos 
ir žemumos. Ypatingą Malakandros geografinių skirtumų 
svarbą jis sužinojo vėliau. 

Tuo metu hrosas liovėsi rūpintis navigacija. Jie jau buvo 
atsidūrę gal pora mylių nuo kranto. Rensomo bendrakeleivis 
baigė irkluoti ir atsisėdo tiesiai balansuodamas irklu ore, tą 
pat akimirksnį valtis suvirpėjo ir šovė pirmyn lyg iš katapul- 
tos. Matyt, čia tekėjo povandeninė srovė. Po kelių akimirkų 
jie jau lėkė gal penkiolikos mylių per valandą greičiu tai 
kildami, tai leisdamiesi keistomis smailiomis Malakandros 

vandenų bangomis, kurios mėtė juos įnirtingiau nei pati 
audringiausia Žemės jūra. Rensomas prisiminė atgrasius 
jojimo risčia įspūdžius iš armijos, jis jautėsi vis bjauriau. 
Kaire ranka įsitvėrė laivelio krašto, o dešine suspaudė kaktą. 
Drėgnas nuo vandens kylantis karštis tapo nepakeliamas. 
Pradėjo abejoti, ar Malakandros maistas, o tuo labiau Ma- 
lakandros gėrimas tikrai buvo tinkami jo žmogiškam skran- 
džiui. Ačiū Dievui, kad jis geras jūreivis. Bent jau neblogas 
jūreivis. Bent jau... 

Ir skubiai persisvėrė per valties kraštą. Mėlynojo vandens 
karštis tvoskė į veidą, jam pasirodė, kad mato gelmėje žai- 
džiant ungurius — ilgus sidabrinius ungurius. Blogiausia, 
kad tai nutiko ne vieną kartą. Ši nelaimė ryškiai priminė tą 
gėdą, kai kartą jį supykino vaikų šventėje... Seniai seniai, to- 
limoje žvaigždėje, kur jis gimė. Dabar ir vėl pajuto tą pačią 
gėdą. Ne taip pirmasis žmonijos atstovas turėtų pasirodyti 
šio svetimo pasaulio gyventojams. Įdomu, ar hrosai irgi ve- 
mia? Ar anas suprato, kas jam dabar nutiko? Sverdėdamas 
ir dejuodamas Rensomas atsigręžė į valtį. Padaras stebėjo jį, 
bet jo veide, rodos, nebuvo jokios išraiškos; tik daug vėliau 
Rensomas išmoko perprasti Malakandros gyventojų veidus. 

Tuo tarpu srovė stiprėjo. Jie brėžė per ežerą didžiulę krei- 
vę laviruodami nuo vieno kranto iki kito svaiginančiais zig- 
zagais, o purpurinis miškas ir dantyti kalnai tai artėjo, tai 
tolo. Šis vingiuotas kelias Rensomui priminė tuos besiran- 
gančius sidabrinius ungurius. Jo susidomėjimas Malakandra 
sparčiai menko, skirtumas tarp Žemės ir visų kitų planetų 
ėmė rodytis visiškai nereikšmingas, palyginti su tuo baisiu 
skirtumu tarp vandens ir tvirtos žemės. Jis beviltiškai spė- 
liojo, ar tiktai hrosai nuolat negyvena ant vandens. Galbūt 
teks praleisti naktį šioje nepakenčiamoje valtyje... 

Bet iš tikro jo kančios truko ne taip ir ilgai. Beprotiškas 


supimas palaimingai liovėsi, greitis sulėtėjo ir jis pamatė, 

kad hrosas spėriai irkluoja kranto link. Dabar jie plaukė 
siauru kanalu tarp dviejų krantų, vanduo piktai putojo ir 
šnypštė, matyt, čia buvo seklu. Hrosas iššoko iš valties gau- 
siai pritėkšdamas į ją vandens, Rensomas išsiropštė kiek at- 
sargiau ir svyruodamas. Vanduo tesiekė kelius. Jo nuostabai, 
hrosas be jokių regimų pastangų pakėlė valtį, užsidėjo ant 
viršugalvio ir, prilaikydamas viena priekine letena, tiesus 
kaip graikų kariatidė pasuko į krantą. Jis ėjo, jei tik trumpų 
hroso kojų lingavimą galima pavadinti ėjimu, palei pat ka- 
nalo krantą. Netrukus Rensomas išvydo naują peizažą. 

Čia kanalas buvo ne vien seklus, jis slenksčiais leidosi že- 
myn gal pusę mylios į priekį. Lipant žemyn visas kanjonas, 
arba handramitas, atsivėrė prieš jų akis tarsi iš paukščio skry- 
džio. Nors jo sienos liko tokios pat aukštos, iš čia Rensomas 
galėjo geriau apžvelgti visą kraštą. Kairėje ir dešinėje buvo 
matyti daug daugiau plokštikalnės, ji driekėsi iki pat hori- 
zonto, kai kur nusėta rausvais debesų pavidalo dariniais, bet 
daugiausia lygi, blyški ir plyna. Kalnų viršūnės dabar atrodė 
tik tikrosios aukštumos riba ar pakraštys, supantis ją tarsi 
dantys liežuvį. Jį sukrėtė ryškus kontrastas tarp harandros 
ir handramito. Negyvoje plynėje tarpeklis skleidėsi prieš jį 
lyg nuostabių brangakmenių vėrinys: purpurinis, melsvas, 
geltonas ir rausvai baltas, tarsi puošni, marga inkrustaci- 
ja iš miškingų žemių bei tai pranykstančio, tai atsirandan- 
čio vandens. Dabar Malakandra tapo visiškai nebepanaši į 
Žemę. Handramitas nebuvo tikras kalnų slėnis, į kurį šie 
pamažu nusileidžia. Jis nepriklausė kalnams. Tai buvo tik 
milžiniškas įvairuojančio gylio griovys ar plyšys, besidrie- 
kiantis per aukštą lygią harandrą; ši, kaip jis pamažu pradėjo 
įtarti, ir buvo tikrasis planetos „paviršius“, bent jau tai, kas 
atrodo paviršius Žemės astronomams. Pačiam handramitui, 
atrodė, nėra galo, nenutrūkstantis ir beveik tiesus jis bėgo 


į tolį ir ten skėlė horizontą siauru trikampiu. Jo tikriausiai 

matyti šimtai mylių, pamanė Rensomas ir apskaičiavo, kad 
nuo vakar jau paliko už nugaros apie keturiasdešimt. 

Visą tą laiką jie vis leidosi žemyn, kol vanduo vėl tapo 
lygus ir hrosas galėjo nuleisti laivelį. Kol jie ėjo, Rensomas 
išmoko žodžius, reiškiančius valtį, slenkstį, vandenį, saulę ir 
nešimą, pastarasis, kaip pirmasis veiksmažodis, jį itin sudo- 
mino. Hrosas taip pat visaip stengėsi jam išaiškinti kažkokias 
asociacijas ar santykius kartodamas žodžių poras hrosa-han- 
dramit ir seroni-harandra. Rensomui pavyko suvokti, kad 
hrosai gyvena apačioje, handramite, o seroni — viršuje, ha- 
randroje. Jis bandė atspėti, kas per kipšas galėtų būti seroni. 
Harandros plynės atrodė negyvenamos. Galbūt šitie hrosai 
turi savo mitologiją, - Rensomas nežinia kodėl neabejojo, 
kad jie žemo kultūrinio išsivystymo lygio, — ir seroni yra jų 
dievai arba demonai. 

Kelionė tęsėsi ir šleikštulio priepuoliai vis pasikartodavo, 
nors kaskart vis rečiau. Po daugelio valandų jam atklydo 
mintis, kad seroni puikiausiai galėtų būti žodžio sornas dau- 
giskaita. 

Dešinėje leidosi saulė. Ji sėdo greičiau nei Žemėje, bent 
jau greičiau nei Rensomui pažįstamose platumose, ir beveik 
nebuvo saulėlydžio gaisų. Saulė skyrėsi nuo tos, kurią buvo 
įpratęs matyti Žemėje, tačiau kuo — jis negalėjo perprasti. 
Rensomui tebesukant galvą aštrios kalnų viršūnės pajuodo 
ir į handramitą nusileido tamsa, nors rytuose (kairėje) dar 
ilgokai rausvai švytėjo harandros aukštumos, lygios, ramios 
ir tolimos, tarsi kitas, sudvasintas, pasaulis. 

Netrukus jis pajuto, kad jie vėl leidžiasi, kad eina lygia 
žeme į purpurinio miško gilumą. Jo vaizduotėje tebesisu- 
pančios bangos ir po kojomis linguojanti žemė, prieblanda 
ir nuovargis padarė kelionės pabaigą visai panašią į sapną. 
Į akis suspindo šviesa. Degė laužas. Jo atspindžiai mirgėjo 


ant didžiulių lapų, o pro juos švietė žvaigždės. Rensomą 

apsupo tuzinai hrosų. Jų buvo labai daug ir labai arti, visi 
atrodė labiau žvėrys nei žmonės, net labiau nei vienišas jo 
vedlys. Jis sutriko ir išsigando. Troško žmonių, bet kokių 
žmonių, net Vestono su Devainu. Nežinojo, kaip elgtis su 
tomis didžiulėmis juodomis figūromis ir bereikšmiais gau- 
ruotais veidais, visiškai negalėjo atsakinėti į jų klausimus. 
Bet tada aplink jį susispietė vaikai, mažyliai, jaunikliai - kad 
ir kaip pavadinsi, jie buvo mažučiai, mieli ir judrūs. Ren- 
somo nuotaika staiga pragiedrėjo. Tai buvo džiugūs maži 
padarėliai. Rensomas paglostė vieną juodą galvelę ir nusi- 
sypsojo, būtybė tučtuojau nurūko šalin. 

Jis niekad negalėjo gerai prisiminti to vakaro. Buvo val- 
goma ir geriama, nuolat prieidavo ir nueidavo juodi siluetai, 
keistos jų akys švytėjo laužo šviesoje, ir galų gale buvo mie- 


gas kažkur tamsoje, matyt, po stogu. 


(i) 


Nuo to laiko, kai prabudo kosminiame laive, Rensomas daž- 
nai pagalvodavo, koks nepaprastas nuotykis nuvykti į kitą 
planetą, spėliodavo, ar yra galimybių iš jos sugrįžti. Bet nie- 
kad nebuvo pagalvojęs apie buvimą joje. Ir dabar kiekvieną 
rytą savotiškai apstulbdavo, kad jis nei atvyksta, nei sprunka, 
tiesiog gyvena Malakandroje, vaikšto, miega, valgo, mau- 
dosi, o dienoms bėgant ir kalbasi. Didžiausią nuostabą pa- 
tyrė, kai praėjus keletui savaičių staiga pasijuto išties išėjęs 
pasivaikščioti. Dar po kelių savaičių jis jau turėjo mėgsta- 
mus takelius ir mėgstamiausius patiekalus, pradėjo formuo- 
tis įpročiai. Išmoko iš pirmo žvilgsnio atskirti hrosų vyrus 
nuo moterų, net pastebėti individualius skirtumus. Tenai 
toli toli šiaurėje jį suradęs Hjoi buvo visai kitokia asmenybė 
nei kasdien mokęs jį kalbos pilkasnukis garbus Hnohra, o 
jaunėliai dar kitokie. Jie buvo žavūs. Bendraudamas su jais 
Rensomas galėjo visai pamiršti hrosų protingumą. Būdami 
per jauni, kad trikdytų jį keblia intelekto ne žmogaus kūne 
paslaptimi, jie praskaidrindavo Rensomo vienatvę, atrodė, 
lyg jis būtų atsivežęs iš Žemės keletą linksmų šuniukų. Ma- 
žyliai savo ruožtu jautė gyvą susidomėjimą tarp jų atsiradu- 
sia beplauke kaliause. Jie nepaprastai pamėgo Rensomą, o 
per juos palankumą jam pajuto ir motinos. 

Įspūdžiai apie pačią bendruomenę laikui bėgant kito. Iš 
pradžių Rensomas diagnozavo, kad jų kultūra yra „vėlyvasis 
akmens amžius“: Tie keletas jų naudojamų pjaunamųjų įran- 
kių buvo akmeniniai. Keramikos jie beveik neturėjo, išskyrus 

keletą gremėzdiškų indų, kuriuose virė valgį, beje, virimas 
buvo vienintelė jų praktikuojama kulinarijos forma. Į aus- 
trę panaši kriauklė, padėjusi jam pajusti hroso vaišingumą, 
atstojo jiems ir geriamąjį indą, ir lėkštę, ir samtį, o molius- 
kai iš tokių kriauklių buvo jų vienintelis gyvulinis maistas. 
Beje, augalinio maisto jie turėjo daug ir įvairaus, o kai kurie 
patiekalai buvo dar ir nepaprastai skanūs. Iš bėdos galėjai 
valgyti net visą handramitą dengiančias rausvąsias piktžoles, 
taigi, jei Rensomas būtų nesulaukęs Hjoi ir miręs badu, tai 
tiesiogine prasme būtų nusibaigęs ant maisto. Tiesa, hrosai 
paprastai nevalgydavo šių piktžolių (honodraskrud), bet ke- 
lionėje faute de mieux* jų buvo galima užkąsti. Jų apvalios 
lyg aviliai lūšnelės buvo supintos iš sustabarėjusių lapų, o 
kaimeliai, kokių kaimynystėje buvo keletas, visada stovėjo 
prie šiltųjų upių, kuo arčiau jų ištakų prie handramito sienų, 
kur vanduo karščiausias. Jie miegodavo ant žemės. 

Rodėsi, neturėjo jokių menų, išskyrus labai savotišką poe- 
ziją ir muziką, kurią kas vakarą praktikuodavo grupėmis po 
keturis. Vienas iš jų prodainiu labai lėtai deklamuodavo, 
o kiti trys kartkartėmis pertraukdavo jį dainuodami. Ren- 
somas niekad neišsiaiškino, ar šie intarpai buvo lyriniai in- 
terliudai, ar dramatiniai dialogai, išplaukiantys iš lyderio 
pasakojimo. Nesuprato jų muzikos. Balsai, tiesa, buvo ma- 
lonūs ir gama atrodė pritaikyta žmogiškai ausiai, bet pats 
dainavimo stilius per daug neatitiko jo ritmo suvokimo, ro- 
dėsi beprasmis. Iš pradžių buvo visai neaišku, kuo užsiima 
gentys ar šeimos. Kaimelio gyventojai retkarčiais kelioms 
dienoms vis pradingdavo ir vėl atsirasdavo. Retai žvejodavo 
ir toli iškeliaudavo valtimis, Rensomas taip ir neišsiaiški- 
no kur. Vieną dieną pamatė kažkur išeinant visą karavaną 
hrosų, visi su maisto ryšulėliais ant galvų. Malakandroje, 


matyt, buvo kažkas veikiama. 


* Neturint geriau (pranc.). 

Kaip hrosai dirba žemę, Rensomas sužinojo jau pirmą- 
ją savaitę. Paėjėjęs apie mylią žemyn handramitu aptiko 
plačius, daugelį mylių besidriekiančius laukus, padengtus 
žema mėsinga augmenija, daugiausia geltonos, oranžinės ir 
mėlynos spalvos. Vėliau ten jau augo žemiškų beržų dydžio 
salotų pavidalo augalai. Kur jie sviro virš vandens, buvo ga- 
lima įsiropšti į žemesnį lapą ir gulėti ten lyg nuostabiame, 
švelniai linguojančiame, kvapiame hamake. Niekur kitur 
lauke dėl šalčio negalėjai ilgai sėdėti vienoje vietoje, vidu- 
tinė handramito temperatūra buvo lyg giedro žemiškos žie- 
mos ryto. Šiuos laukus bendrai dirbo aplinkiniai kaimeliai 
ir darbo pasidalijimas vykdavo gerokai sklandžiau, nei buvo 
galima tikėtis. Buvo pjaunama, džiovinama, sandėliuojama, 
transportuojama, lyg ir tręšiama, o bent jau kai kurie kana- 
lai, ko gero, buvo dirbtinės kilmės. 

Tačiau kai išmoko hrosų kalbą tiek, kad jau galėjo at- 
sakinėti į jų smalsius klausimus apie save, prasidėjo tikras 
jo supratimo perversmas. Rensomas pradėjo sakydamas, 
kad atkeliavo iš dangaus. Hnohra tučtuojau paklausė, iš 
kokios žemės (handra). Rensomas, tyčia pateikęs vaikišką, 
tariamą savo klausytojų naivumą atitinkančią tiesos versiją, 
vos nepradėjo irzti, kai Hnohra ėmė aiškinti, kad jis nega- 
lįs gyventi danguje, nes ten nėra oro, jis galėjęs atkeliauti 
per dangų, bet būtinai iš handros. Jis nesugebėjo parody- 
ti jiems Žemės danguje. Hrosai dėl to didžiai nustebo ir 
vis rodė ryškią planetą, pakibusią kiek piečiau žemai prie 
vakarinio. horizonto, kur ką tik nusileido saulė. Renso- 
mą apstulbino tai, kad jie pasirinko planetą, o ne paprastą 
žvaigždę; ar gali būti, kad jie išmano astronomiją? Bet dar 
per mažai mokėjo jų kalbą, kad tai išsiaiškintų. Todėl nu- 
kreipė pokalbį paklausdamas ryškiosios pietinės planetos 
vardo, ir jam buvo pasakyta, kad tai Thulkandra — tylintis 
pasaulis, arba planeta. 

— Kodėl vadinate ją Thulk? — paklausė jis. — Kodėl tylinčia? 

Niekas nežinojo. 

— Seroni žinotų, - pasakė Hnohra. - Jie išmano tokius 
dalykus. 

Tada jie paklausė, kaip jis atvyko, ir Rensomas pabandė 
nupasakoti kosminį laivą, bet ir vėl: 

— Seroni žinotų. 

Ar jis atvyko vienas? Ne, su dviem kitais - blogais žmo- 
nėmis („kreivi“ žmonės buvo artimiausias atitikmuo hrosų 
kalboje), kurie bandę jį nužudyti, bet jis pabėgęs. Hrosams 
tai pasirodė labai sudėtinga suprasti, bet visi galų gale suta- 
rė, kad jis privaląs eiti pas Ojarsą. Ojarsa jį užtars. Renso- 
mas paklausė, kas yra Ojarsa. Pamažu, daugybę kartų nieko 
nesuprasdamas ir vis perklausdamas, jis ištraukė iš hrosų, 
kad Ojarsa: (1) gyvena Meldilorne; (2) viską žino ir visus 
valdo; (3) visada čia buvo; (4) nėra nei hrosas, nei seroni. 
Tuomet, turėdamas savų sumetimų, Rensomas paklausė, ar 
Ojarsa sukūręs pasaulį. Hrosai vos nepaspringo beneigda- 
mi. Argi Thulkandros žmonės nežino, kad pasaulį sukūrė ir 
jį tebevaldo Maleldilas Jaunesnysis? Juk net vaikai tai žino. 

— O kur gyvena Maleldilas? — paklausė Rensomas. 

— Su Senuoju. 

Kas yra Senasis? Rensomas nesuprato atsakymo, todėl 
paklausė vėl: 

— O kur gyvena Senasis? 

— Jis nėra toks, kuriam reikia kažkur gyventi, - atsakė 
Hnohra ir dar ilgokai aiškino, tačiau Rensomas nesuprato ką. 

Vis dėlto pakankamai susigaudė, kad dar kartą pajustų 
šiokį tokį susierzinimą. Nuo pat to laiko, kai atrado hrosų 
intelektą, jį persekiojo mintis, kad jo pareiga, ko gero, būtų 
apšviesti šiuos padarus religijos klausimais; ir dabar pirma- 
sis jo bandymas baigėsi tuo, kad pats buvo palaikytas lauki- 


niu, kuriam reikia suteikti civilizuotos religijos pagrindus, 

tarsi hrosišką trumpąjį katekizmą. Paaiškėjo, kad Maleldilas 
yra dvasia be kūno, be dalių ar aistrų. 

— Jis nėra Anau, - paaiškino hrosai. 

— Kas yra hnau? — paklausė Rensomas. 

— Tu esi Anau. Aš esu hnau. Seroni yra hnau. Pfifltrigi 
yra hnau. 

— Pfifltrigi? 

— Daugiau nei dešimt dienų kelionės į vakarus, — atsakė 
Hnohra. - Harandroje atsiveria ne handramitas, bet erdvi 
vieta, atvira, plačiai išsidriekusi. Penkios dienos kelionės iš 
pietų į šiaurę ir dešimt dienų iš rytų į vakarus. Ten miškai 
kitos spalvos nei čia, ten jie žali ir mėlyni. Ten labai gilu, 
beveik pasaulio dugnas. Ten yra geriausi dalykai, kuriuos 
galima iškasti iš žemės. Pfifltrigai gyvena tenai. Jie mėgsta 
kasti. Ką iškasa, suminkština ugnyje ir daro daiktus. Jie yra 
maži, mažesni už tave, pailgaveidžiai, blyškūs, žvitrūs. Turi 
ilgas galūnes priekyje. Joks hnau negali jiems prilygti da- 
rant daiktus, kaip niekas negali prilygti mums dainavimu. 
Bet tegu hmogus pamato. 

Jis nusisuko, kažką pasakė vienam iš jaunesnių hrosų, ir 
netrukus perduodamas iš rankų į rankas prie laužo atkeliavo 
nedidelis rutulys. Rensomas atsinešė jį arčiau ugnies ir išty- 
rinėjo. Rutulys buvo auksinis, ir dabar jis suprato Devaino 
susidomėjimą Malakandra. 

— Ar šio dalyko čia daug? — paklausė jis. 

Taip, buvo atsakyta jam, jo išplauna dauguma upių, bet 
daugiausia ir geriausio yra pas pfifltrigus, ir jie geriausiai 
moka su juo apsieiti. Jie pavadino jį arbol hru — saulės krauju. 
Rensomas vėl pažvelgė į rutulį. Šis buvo nuostabiai išgravi- 
ruotas. Jis pamatė hrosų atvaizdus, mažesnių, į varles panašių 
būtybių, tada sornų. Klausiamai parodė į pastaruosius. 

— Seroni, — pasakė hrosai, patvirtindami jo įtarimus. — Jie 


gyvena aukštai, beveik harandroje. Dideliuose urvuose. 

Varliškosios būtybės, tiksliau, gyvūnai tapyrų galvomis 
ir varlių kūnais, pasirodė besantys pfifltrigai. Rensomas 
įtemptai svarstė. Malakandroje trys gyvūnų rūšys pasiekė 
protingų būtybių lygmenį ir nė viena iš jų dar neišnaikino 
kitų dviejų. Jis susirūpino išsiaiškinti, kurie gi yra tikrieji 
planetos šeimininkai. 

— Kurie iš hnau valdo? — paklausė jis. 

— Ojarsa valdo, — pasigirdo atsakymas. 

— Arjis hnau? 

Klausimas juos truputį sutrikdė. Seroni geriau atsakytų. 
Tikriausiai Ojarsa hnau, bet labai kitoks hnau. Jis nebuvo 
jaunas ir nemiršta. 

— Ar tie seroni žino daugiau nei hrosai? — paklausė Ren- 
somas. 

Jis sulaukė ne aiškaus atsakymo, o diskusijos. Iš jos galų 
gale paaiškėjo, kad seroni, arba sornai, yra visai nenaudin- 
gi valtyje, nemoka žvejoti, kad apsigintų nuo bado, beveik 
negali plaukti, nesugeba kurti eilių, net kai hrosai jiems ką 
nors sukuria, tegali suprasti tik primityvesnes formas; bet, 
reikia pripažinti, jie moka gerai išsiaiškinti įvairius dalykus 
apie žvaigždes, suprasti neaiškius Ojarsos posakius ir papa- 
sakoti, kas atsitiko Malakandroje labai seniai — seniau, nei 
kas nors gali prisiminti. „Aha, inteligentija, - pamanė Ren- 
somas. — Jie ir turėtų būti tikrieji planetos šeimininkai, kad 
ir kaip tai būtų užmaskuota.“ 

Jis paklausė, kas atsitiktų, jei sornai panaudotų savo 
išmintį norėdami priversti hrosus ką nors daryti, - tiek 
tesugebėjo išspausti iš savo Malakandros žodyno. Šitoks 
klausimas nuskambėjo ne taip grėsmingai, kaip „jei jie pa- 
naudotų mokslinius resursus necivilizuotiems kaimynams 
eksploatuoti“. Bet geriau būtų nevargęs. Dėl užuominos 
apie neadekvatų sornų požiūrį į poeziją visas pokalbis pa- 
krypo literatūrine linkme. Ir iš karštos diskusijos, kurioje 

buvo vartojama daug specialių sąvokų, Rensomas nesupra- 
to nė žodžio. 

Žinoma, jo pokalbiai su hrosais sukosi ne vien apie Ma- 
lakandrą. Turėjo jiems atsilyginti pasakodamas apie Žemę. 
Rensomui kliudė kalbėti žeminantis atradimas, kad beveik 
nieko nežino apie gimtąją planetą, ir apsisprendimas nu- 
slėpti dalį tiesos. Nenorėjo per daug pasakoti apie žmonių 
karus ir industrializmą. Prisiminė, kokio galo Mėnulyje su- 
laukė Velso Kavoras, be to, jam buvo šiek tiek gėda. Kai 
hrosai imdavo pernelyg smalsiai klausinėti apie žmones, 
hmogusa, kaip jie tardavo, jį užplūsdavo beveik fizinis nuo- 
gumo jausmas. Negana to, Rensomas nusprendė slėpti, kad 
jį čia atgabeno norėdami atiduoti sornams, nes kasdien vis 
labiau įsitikindavo, kad jie yra viešpataujanti rasė. Bet tai, 
ką jis papasakojo, įplieskė hrosų vaizduotę: jie pradėjo kurti 
eiles apie keistą handrą, kur augalai kieti kaip akmuo, o žolė 
žalia lyg kalnai, kur vandenys šalti ir sūrūs, o hmogusa gy- 
vena aukštai harandroje. 

Bet dar labiau hrosus sudomino pasakojimas apie padarą 
kaukšinčiais nasrais, nuo kurio Rensomas paspruko jų pa- 
čių pasaulyje ir net jų nuosavame handramite. Tai buvusi 
hnakra - su tuo visi sutiko. Atrodė smarkiai sužavėti. Jų slė- 
nyje jau daugelį metų nebuvę hnakros. Jaunesnieji hrosai 
išsitraukė ginklus — primityvius, su kaulų ašakomis — ir net 
mažyliai pradėjo žaisti hnakros medžioklę seklumose. Kai 
kurios motinos atrodė sunerimusios ir mėgino ištraukti vai- 
kus iš vandens, tačiau apskritai naujiena apie hnakrą buvo 
sutikta nepaprastai gyvai. Hjoi išsiruošė tvarkyti savo valties, 
o Rensomas pasisiūlė jam padėti. Jis troško būti naudingas, 
net jau buvo pramokęs negrabiai naudotis kai kuriais hrosų 
įrankiais. Juodu kartu išėjo prie įlankos, esančios netoliese, 


už miško. 

Takelis susiaurėjo, todėl Rensomui teko sekti Hjoi. Jis 
pamatė mažą hrosiukę, dar visai vaiką. Kai juodu ėjo pro 
šalį, ji kalbėjo, bet ne jiems — jos akys žvelgė į tašką maž- 
daug už penkių jardų. 

— Hriki, su kuo tu kalbiesi? — paklausė Rensomas. 

— Su eldilu. 

— Kur jis? 

— Argi tu jo nematai? 

— Nieko nematau. 

— Tenai! Tenai! —- sušuko ji. - Ak! Jis dingo. Argi jo ne- 
matei? 

— Nemačiau. 

— Hjoi! - sušuko mažylė.- Hmogus negali pamatyti 
eldilo! 

Bet Hjoi jau buvo toli ir neišgirdo, ko gero, jis nieko net 
nepastebėjo. Rensomas nusprendė, kad Hriki „vaidino“, 
kaip daro dauguma vaikų Žemėje. Po akimirkos jis prisivijo 


draugą. 


Prie Hjoi valties juodu plušėjo iki pusiaudienio, tada iš- 
sitiesė ant žolės prie šiltosios įlankos atsikvėpti ir užkąsti. 
Kariškas pasiruošimas sukėlė Rensomui nemažai klausi- 
mų. Jis nežinojo žodžio, reiškiančio karą, bet įsigudrino 
paklausti taip, kad Hjoi suprastų, kas jam rūpi. Ar seroni, 
hrosai arba pfifltrigai kada nors išeiną vieni prieš kitus ši- 
taip, su ginklais? 

— Kam? — paklausė Hijoi. 

Paaiškinti pasirodė ne taip lengva. 

— Jei abu nori to paties daikto, o vienas nenori atiduoti, — 
pasakė Rensomas, — ar kitas galų gale neateis su ginklais? 
Ar nesakys — atiduokit arba mes jus žudysim? 

— Kokio daikto? 

— Na... gal maisto. 

— Jei kiti hnau nori maisto, kodėl mes turim neduoti? 
Dažnai duodam. 

— Bet jei sau neturėtumėt pakankamai? 

— Bet Maleldilas nenustoja auginti augalų. 

— Hjoi, bet jei jums gimtų vis daugiau vaikų, ar Maleldi- 
las išplėstų handramitą, kad užtektų augalų jums visiems? 

— Seroni žino tokius dalykus. Bet kodėl mums turėtų 
gimti vis daugiau vaikų? 

Rensomas sutriko. Po kurio laiko paklausė: 

— Argi hrosams pradėti vaikus nėra malonumas? 


— O, labai didelis, Hmogau. Mes vadiname tai meile. 

— Jei dalykas yra malonus, Amogus nori jo vėl. Jis gali no- 
rėti malonumo daugiau kartų, nei pajėgia išmaitinti vaikų. 

Hjoi ilgokai tylėjo, kol šį tą suprato. 

— Nori pasakyti, — pagaliau lėtai pratarė jis, - kad jis gali 
tai daryti ne tik vienus ar dvejus metus, bet vėl? 

— Taip. 

— Bet kodėl? Ar jis norėtų pietauti visą dieną arba dar 
miegoti jau prabudęs? Aš nesuprantu. 

— Betgi pietūs būna kasdien. O ši meilė, kaip tu sakai, 
hrosui teateina kartą gyvenime? 

— Bet ji apima visą jo gyvenimą. Kol jaunas, jis ieško 
žmonos, paskui siekia jos palankumo, tada pradeda vaikus, 
vėliau juos augina ir auklėja. Tuomet visa prisimena, sude- 
da į eiles ir išmintį. 

— Bet malonumą jis tegali tik prisiminti? 

— Tai tas pat kaip sakyti: „Maistą aš tegaliu tik valgyti.“ 

— Nesuprantu. 

— Juk malonumas visiškai atsiskleidžia tik prisiminimuo- 
se. Hmogau, tu kalbi taip, lyg malonumas būtų vienas da- 
lykas, o atmintis kitas. Visa tai viena. Seroni tau pasakytų 
geriau nei aš dabar. Bet aš geriau pasakyčiau eilėmis. Tai, 
ką tu vadini prisiminimu, yra paskutinė malonumo dalis, 
kaip krah — paskutinė poemos dalis. Mūsų susitikimas buvo 
labai trumpas, beveik niekas. Dabar, kai aš jį prisimenu, 
jis skleidžiasi. Bet ir dabar jis dar nėra visas. Koks jis bus, 
kai prisiminsiu jį mirdamas, ką jis padarys manyje per vi- 
sas dienas iki to laiko — tai ir bus tikrasis susitikimas. Anas 
buvo tik jo pradžia. Sakei, tavo pasaulyje yra poetų. Argi jie 
jūsų šito nemoko? 

— Galbūt, kai kurie, - atsakė Rensomas. — Bet nejaugi 
hrosas net eilėse netrokšta pakartoti vienos nuostabios ei- 


lutės? 

Atsakydamas Hjoi pavartojo tokią savo kalbos ypatybę, 
kurios Rensomas nepajėgė suvokti. Žodį frokšti, arba siek- 
ti, reiškė du veiksmažodžiai, tačiau Hjoi tarp jų darė ryškų 
skirtumą, net priešpriešą. Ir rodėsi, lyg Hjoi jam aiškintų, 
kad kiekvienas to trokšta (wondelone), bet nė vienas esantis 
sveiko proto negali to trokšti (hluntheline). 

— Iš tikrųjų, - kalbėjo jis, —- eilės yra geras pavyzdys. 
Nuostabi eilutė tampa išties nuostabi tik todėl, kad po jos 
būna kitos; jeigu sugrįžtum prie jos, rastum ją daug blan- 
kesnę, nei tikėjaisi. Nužudytum ją. Kalbu apie geras eiles. 

— Bet jeigu eilės kreivos? 

— Kreivų eilių niekas nesiklauso, Hmogau. 

— O meilė kreivame gyvenime? 

— Kaip hnau gyvenimas galėtų būti kreivas? 

— Hljoi, nejau tu sakai, kad nėra kreivų hrosų? 

Hjoi pagalvojo. 

— Esu girdėjęs apie kažką panašaus, — tarė galų gale. — Pa- 
sakojama, kad tai vienur, tai kitur tam tikro amžiaus vai- 
kams atsiranda keistų polinkių. Girdėjau apie vieną, kuris 
norėjo valgyti žemę, ir gali būti, kad kažkur gyveno hrosas, 
kuris norėjo pratęsti meilės metus. Aš apie tai negirdėjau, 
bet gali būti. Bet esu girdėjęs dar keistesnį dalyką. Yra poe- 
ma apie hrosą, kuris gyveno labai seniai kitame handrami- 
te. Tai jis matė visus daiktus po du — dvi saules danguje, 
dvi galvas ant kaklo; ir pagaliau tiek kvaištelėjo, kad troško 
dviejų žmonų. Neprašau, kad tuo patikėtum, bet tokia le- 
genda yra - kad jis mylėjo dvi hresni. 

Rensomas mėgino susivokti. Jei Hjoi jo neapgaudinėja, 
šiame pasaulyje gyvena iš prigimties skaisti ir monogamiška 
tauta. Bet ar tai išties keista? Jis žinojo, kad ir Žemėje kai 
kurie gyvūnai dauginasi tik tam tikru metu, tad kodėl gi 
gamta, galėjusi padaryti tokį stebuklą, negalėtų eiti toliau 
ir sutelkti seksualinį instinktą į vieną objektą ne vien mo- 

raliai, bet ir natūraliai? Jis net miglotai prisiminė, kad kai 
kurie „žemesnieji“ Žemės gyvūnai iš prigimties yra mono- 
gamiški. Šiaip ar taip, tarp hrosų nežabotas dauginimasis ir 
palaidumas buvo reti kaip rečiausi iškrypimai. Ir pagaliau 
Rensomas pagalvojo, kad ne jų, o jo paties rasės prigimtyje 
slypi tikrasis galvosūkis. Hrosų instinktai nebuvo nežinia 
koks stebuklas, bet kaip galėjo atsitikti, kad jie taip stebėti- 
nai atitiko tuos tolimo pasaulio žmonių nepasiekiamus idea- 
lus, iš kur šiuos idealus ištraukė tie, kurių instinktai taip 
apgailėtinai skiriasi? Kas turėjo įvykti žmonijos istorijoje? 
Bet Hjoi prakalbo vėl. 

— Žinoma, - sakė jis, - Maleldilas mus taip sukūrė. Kaip 
galėtų užtekti maisto, jei kiekvienas turėtų po dvidešimt 
vaikų? Ir kaip mes gyventume, kaip bėgtų dienos, jei vis 
verktume, kad viena diena ar vieni metai sugrįžtų, - jei ne- 
žinotume, kad kiekviena diena pripildo visą gyvenimą lau- 
kimo ir prisiminimų, kurie ir yra ta diena? 

— Bet vis vien, — pasakė Rensomas, nesąmoningai pykda- 
mas ant savo pasaulio, - Maleldilas sukūrė hnakrą. 

— Bet juk tai kas kita. Aš trokštu nužudyti šią hnakrą taip, 
kaip ji trokšta nužudyti mane. Viliuosi, kad mano laivelis 
bus pirmasis, o aš pirmasis laivelyje su savo tiesiąja ietim, 
kai kaukštelės juodi nasrai. Ir jei ji nužudys mane, mano 
tauta mane apraudos, o mano broliai dar labiau trokš ją už- 
mušti. Bet jie nenorėtų, kad išvis nebūtų Aneraki, nei aš 
nenorėčiau. Kaipgi galėčiau tau paaiškinti, jei tu nesupran- 
ti poetų? Hnakra yra mūsų priešas, bet nuostabus priešas. 
Mes jaučiame jos džiaugsmą savo širdyse, kai ji žvelgia že- 
myn nuo vandens kalno ten, savo gimtojoje šiaurėje. Mes 
šokame kartu jai nardant kriokliuose. Žiemai atėjus, kai ga- 
ras nuo vandens pakyla mums virš galvų, tai jos akimis mes 
visa tai matome ir žinome, kad atėjo jos klajonių metas. 


Mes kabiname jos atvaizdus savo namuose, ir visų hrosų 

ženklas yra hnakra. Joje gyvena slėnių dvasia, net mūsų ma- 
žyliai žaidžia hneraki, vos išmokę taškytis seklumose. 

— Ir tada ji juos žudo? 

— Ne, nedažnai. Hrosai būtų kreivi, jei leistų jai taip arti 
atplaukti. Vos tik ji priartėja, kol dar nespėjo toli nuklysti, 
turime surasti ją. Ne, Hmogau, ne kelios po pasaulį klajojan- 
čios mirtys padaro hnau nelaimingą. Tik kreivas hnau imtų 
dėl jų juodinti pasaulį. Ir dar aš sakau štai ką. Nemanau, kad 
miškai būtų tokie šviesūs, nei vanduo toks šiltas, nei meilė 
tokia saldi, jei vandenyse netykotų pavojus. Papasakosiu tau 
apie vieną dieną, apie dieną, kuri sukūrė mane. Tokia diena 
ateina tik kartą gyvenime, kaip meilė ar tarnavimas Ojarsai 
Meldilorne. Būdamas jaunas, dar beveik vaikas, nuklydau 
toli toli handramitu aukštyn, į kraštą, kur žvaigždės šviečia 
vidurdienį ir net vanduo šaltas. Užlipau prie didingo krio- 
klio. Stovėjau prie Balki gelmės — tai nuostabiausia vieta 
visuose pasauliuose. Jos sienos kyla vis aukštyn ir aukštyn, 
o jose iškalti milžiniški šventi atvaizdai — labai senų dienų 
meistrų darbas. Ten yra krioklys, vadinamas Vandens Kal- 
nu. Todėl, kad aš ten stovėjau visiškai vienas, Maleldilas 
ir aš, ir net Ojarsa neatsiuntė man nė žodžio, mano šir- 
dis buvo šviesesnė ir mano daina gilesnė nei kitomis mano 
gyvenimo dienomis. Bet ar manai, kad taip būtų buvę, jei 
nebūčiau žinojęs, kad Balki gelmė yra hneraki gimtinė? Ten 
aš išgėriau gyvenimą, nes gelmėje slypėjo mirtis. Tai pats 
nuostabiausias gėrimas ir tiktai vienas gali jam prilygti. 

— Koks? — paklausė Rensomas. 

— Pati mirtis tą dieną, kai išgersiu ją ir eisiu pas Maleldilą. 

Netrukus juodu pakilo ir grįžo prie darbo. Jau saulei lei- 
džiantis parėjo į kaimelį per mišką. Rensomui šovė į galvą 
paklausti: 

— Hjoi, prisimenu, kai pirmąkart tave išvydau, kol dar 


nematei manęs, tu kalbėjai. Todėl supratau, kad esi hnau, 

kitaip būčiau palaikęs tave žvėrimi ir pabėgęs. Bet su kuo 
tu kalbėjai? 

— Su eldilu. 

— Kas tai yra? Aš nieko nemačiau. 

— Argi tavo pasaulyje nėra eldilų, Hmogau? Tikrai būtų 
keista. 

— O kas jie tokie? 

— Juos atsiunčia Ojarsa. Manau, jie yra lyg ir hnau. 

— Kai šiandien ėjome iš kaimo, vaikas taip pat sakė, kad 
kalba su eldilu, bet aš nieko neįžiūrėjau. 

— Žvelgiant į tavo akis, Hmogau, galima suprasti, kad jos 
kitokios nei mūsų. Bet eldilus sunku pamatyti. Jie ne tokie 
kaip mes. Šviesa šviečia per juos. Reikia žiūrėti į tinkamą 
vietą tinkamu laiku; ir vis vien nieko nebus, jei eldilas ne- 
norės būti matomas. Kartais galima palaikyti jį saulės spin- 
duliu ar net lapų judėjimu, bet kai pažvelgi vėl, supranti, 
kad ten buvo eldilas ir kad jis jau dingęs. Bet ar tavo akys 


galėtų juos matyti, aš nežinau. Seroni žinotų. 

Kitą rytą, dar prieš saulėtekiui, jau matomam harandroje, 
prasiskverbiant pro miškus, visas kaimelis buvo ant kojų. 
Laužų šviesoje Rensomas stebėjo nepaliaujamą bruzde- 
sį. Moterys iš gremėzdiškų katilų pilstė garuojantį viralą; 
Hnohros vadovaujami hrosai tempė šūsnis iečių į valtis; 
Hjoi, apsuptas labiausiai prityrusių medžiotojų, kalbėjo per 
greitai ir vartojo per sudėtingus žodžius, kad Rensomas spė- 
tų ką sugaudyti. Rinkosi būriai iš gretimų kaimelių; pirmyn 
atgal cypaudami iš susijaudinimo siuvo mažyliai. 
Rensomas suvokė, kad niekas ir neabejoja, jog jis daly- 
vaus medžioklėje. Jam buvo paskirta vieta Hjoi ir Vhino 
valtyje. Abu hrosai pasikeisdami irkluos, o Rensomas ir 
neirkluojantis hrosas bus priekyje. Jis jau šiek tiek permanė 
hrosus ir suprato, kad jam suteikiama pati didžiausia gar- 
bė, kokią tik jie galėtų įsivaizduoti, ir kad Hjoi su Vhinu 
baisiai bijo, kad tik jis neirkluotų pasirodžius hnakrai. Dar 
visai neseniai Anglijoje Rensomui būtų atrodę pats neįma- 
nomiausias iš visų neįmanomų dalykų priimti tokį pavojaus 
ir garbės postą atakoje prieš nepažįstamą, mirtinai pavojin- 
gą vandens pabaisą. Net prieš keletą savaičių, kai pirmąsyk 
spruko nuo sornų ar gailėdamas savęs gulėjo naktį miške, 
jis vargu ar būtų galėjęs pasiryžti tam, ką ruošėsi dabar da- 
ryti. Dabar jo ketinimai buvo aiškūs. Kad ir kas atsitiktų, 
jis parodys, kad žmonių giminė taip pat yra hnau. Ir nors 
puikiausiai žinojo, kad tokie sprendimai išmušus lemtingai 


valandai gali susvyruoti, buvo įsitikinęs, kad laikui atėjus 

jam pavyks vienaip ar kitaip susidoroti. Tai buvo neišven- 
giama, o neišvengiama visada būna įmanoma. Ir galbūt pats 
oras, kuriuo jis dabar kvėpavo, ar nuolatinė hrosų draugija 
pamažu pradėjo jį keisti. 

Ežero bangose tik pradėjo blykčioti pirmieji saulės spin- 
duliai, o Rensomas jau klūpojo greta Vhino Hjoi valtyje, 
dešinėje rankoje sugniaužęs ietį, kitas spausdamas tarp kelių 
ir nevalingai šiurpdamas Hjoi irkluojant į priekį. Mažiausiai 
šimtas laivelių dalyvavo medžioklėje. Jie buvo pasiskirstę į 
tris grupes. Vidurinė, pati mažiausia, turėjo plaukti aukštyn 
ta pačia srove, kuria Rensomas su Hjoi nusileido pirmą kartą 
susitikę. Šią grupę sudarė iki šiol nematytos aštuoniairklės 
valtys. Hnakra visur, kur tik gali, plaukia srove žemyn ir 
sutikusi laivus dažniausiai metasi iš jos dešinėn arba kairėn į 
ramų vandenį. Taigi, kol vidurinė grupė keldama triukšmą 
lėtai plauks prieš srovę, lengvi ir kur kas greitesni laiveliai 
laisvai plaukios pirmyn ir atgal abipus jos, kad pastebėtų 
priešą, kai tik tas išlįs iš priedangos. Šiame žaidime hrosų 
stiprybė buvo jų gausa ir sumanumas, o hnakra savo ruožtu 
buvo greita ir nematoma, nes galėjo plaukti po vandeniu. Ji 
buvo beveik nepažeidžiama, nebent pro atvirus nasrus. Jei- 
gu jai pavykdavo išsilenkti abiejų laivelio medžiotojų iečių, 
tai medžiotojams ir jų laiveliui dažniausiai ateidavo galas. 

Drąsus medžiotojas šioje kovoje turėjo dvi galimybes. 
Jis galėjo laikytis kiek atsilikęs nuo ilgųjų valčių prie pat 
srovės, kur dažniausiai išsiverždavo hnakra, arba galėjo 
skubėti pirma visų kitų vildamasis sutikti ją plaukiančią 
visu greičiu, dar nesutrikdytą medžioklės, ir išbaidęs gerai 
nutaikyta ietimi tučtuojau pasitraukti iš srovės. Jei nusi- 
šypsotų laimė, taip galima aplenkti varovus ir savarankiškai 
užmušti žvėrį. Šito siekė ir Hjoi su Vhinu, o kartu ir jų 
nuotaikomis užsikrėtęs Rensomas. Taigi, kai pajudėjo ne- 


paslanki varovų vilkstinė, jų valtis, iš visų jėgų Hjoi irkluo- 

jama, jau skriejo šiaurės link ir lenkdama laivelį po laivelio 
veržėsi į laisvus vandenis. Greitis džiugino. Ryto žvarboje 
maloniai glamonėjo nuo plačios mėlynės kylanti šiluma. 
Jiems už nugarų, aidu atsimušdamas nuo tolimų akmeni- 
nių viršukalnių abipus slėnio, iš daugiau nei dviejų šimtų 
hrosų krūtinių išsiliejo skardus skalijimas, tarsi suskambė- 
tų daugybė melodingų varpelių. Kažkokia ilgai miegojusi 
jėga prabudo Rensomo kraujyje. Šią akimirką jam pasiro- 
dė, kad net pats galėtų tapti nužudžiusiuoju hnakrą: kad 
hmogaus hnakrapunt šlovė galėtų sklisti iš kartos į kartą 
šiame kitų Žmonių nemačiusiame pasaulyje. Deja, jis per 
gerai žinojo, kuo paprastai baigdavosi visos tokio pobūdžio 
jo svajonės. Stengdamasis sutramdyti savo naujųjų jausmų 
protrūkį ėmė atidžiai stebėti neramią srovę, kurios pakraš- 
čiu jie plaukė. 

Ilgą laiką nieko neatsitiko. Jis pamažu atsipalaidavo. Ne- 
trukus Vhinas nenoriai persėdo prie irklų, o Hjoi užėmė 
jo vietą priekyje. Po kurio laiko Hjoi neatitraukdamas akių 
nuo srovės tyliai pasakė Rensomui: 

— Eldilas artėja mūsų link virš vandens. 

Rensomas nematė nieko, bent jau nieko tokio, ko nebū- 
tų galėjęs palaikyti vaizduotės žaismu ar saulės atspindžiais 
ežero paviršiuje. Po akimirkos Hjoi prakalbo vėl, tačiau da- 
bar kreipėsi nebe į jį: 

— Kas tai, dangaus pagimdytasis? 

Tai, kas įvyko vėliau, Rensomui buvo pati antgamtiškiau- 
sia patirtis iš viso jo ligšiolinio gyvenimo Malakandroje. Jis 
išgirdo balsą. Rodėsi, jis sklido iš oro jam virš galvos ir buvo 
visa oktava aukštesnis nei hrosų balsai, net aukštesnis nei 
jo paties. Tetrūksta visai nedaug, suprato jis, ir eldilas būtų 
jam taip pat negirdimas kaip ir nematomas. 

— Hjoi, tavo valtyje yra Žmogus, — tarė balsas. — Jis turi 


būti ne čia. Jis turi būti pakeliui pas Ojarsą. Kreivi jo tautos 

hnau iš Thulkandros seka jį; jis turi eiti pas Ojarsą. Jei jie 
suras jį kur nors kitur, atsitiks blogis. 

— Jis girdėjo tave, dangaus pagimdytasis, - atsakė Hjoi. — 
Ar tu neturi žinios mano žmonai? Tu žinai, ką ji trokšta 
išgirsti. 

— Turiu žinią Hleri, — tarė eldilas. - Bet tu negalėsi jos 
perduoti. Aš pats tuoj pat vyksiu pas ją. Viskas gerai. Tiktai 
tegu Žmogus eina pas Ojarsą. 

Akimirką stojo tyla. 

— Jis dingo, — tarė Vhinas. - O mūsų medžioklė baigėsi. 

— Taip, —- atsiduso Hjoi. - Turime plukdyti Hmogų į kran- 
tą ir nupasakoti kelią į Meldilorną. 

Rensomo drąsa jau buvo kiek aptirpusi ir viena jo da- 
lis apsidžiaugė kad ir tokia galimybe mesti dabartinį užsiė- 
mimą. Bet kita dalis ragino neatsisakyti atrasto vyriškumo, 
dabar arba niekada, su šiais bendražygiais arba su jokiais, 
atmintyje turi likti žygdarbis, o ne dar viena neįgyvendinta 
svajonė. Ir tarsi paklusdamas sąžinei jis sušuko: 

— Ne, ne! Tam atsiras laiko ir po medžioklės. Pirma pri- 
valome užmušti hnakrą. 

— Kai eldilas taria žodį... - pradėjo Hjoi, bet staiga Vhi- 
nas garsiai sušuko („sulojo“, prieš tris savaites būtų pasakęs 
Rensomas) ir kažką parodė. Ten, mažiau nei už ketvirčio 
mylios, tarsi torpeda brėžė vandens paviršiuje baltą liniją ir 
pro putų sieną blykčiojo metaliniai pabaisos šonai. Vhinas 
irklavo lyg pašėlęs. Hjoi sviedė ietį ir nepataikė. Pirmajai jo 
iečiai palietus vandenį antroji jau buvo ore. Dabar hnakrai 
tikriausiai kliuvo. Ji suko iš srovės dešinėn. Rensomas matė 
dusyk atsiveriant ir dusyk kaukštelint juodus nasrus su ry- 
klio dantimis. Pats metė ietį - neįgudusia ranka, paskubo- 
mis, susijaudinęs. 

— Atgal! — sušuko Hjoi Vhinui, kuris ir taip didžiuliais 
grybšniais jau irklavo atbulas. 

Tada viskas susijaukė. Rensomas girdėjo Vhiną rėkiant: 
„Kirsk!“ Stiprus smūgis išsviedė jį priekin, beveik į hnakros 
nasrus, ir tą pat akimirką Rensomas apsižiūrėjo esąs van- 
deny virš juostos. Tai į jį taikėsi dantys. Svaidydamas ietį 
po ieties į didžiulę žiopčiojančią juodą ryklę jis matė Hijoi, 
neįtikėtina poza sėdintį hnakrai ant nugaros — ant snukio, 
pasilenkiantį į priekį ir smeigiantį. Beveik tučtuojau hrosas 
buvo nusviestas ir pliumptelėjo į vandenį už dešimties jar- 
dų. Bet hnakra jau buvo nužudyta. Plūduriavo ant šono, o 
iš jos nasrų burbuliuodama plūdo juoda gyvastis. Vanduo 
aplink patamsėjo ir dvokė. 

Kai Rensomui praėjo pirmasis glumas, visi šlapi, garuo- 
jantys, drebantys iš įtampos jau stovėjo krante ir glėbesčia- 
vosi. Jau nebebuvo bjauru glaustis prie šlapios gauruotos 
krūtinės. Jau nebeerzino švelnus nežmogiškas hrosų kvė- 
pavimas. Jis buvo vienas iš jų. Kliūtis, kurios jie, pripratę 
prie kitokių nei patys protingų būtybių, net nepastebėdavo, 
dabar buvo įveikta. Jie visi buvo hnau. Jie stovėjo petys į 
petį priešo akivaizdoje ir niekam neberūpėjo jų galvų for- 
mos. Ir net jis, Rensomas, nebejautė nė šešėlio negarbės. 
Jis išaugo. 

Kovos įkarštyje jie buvo atsidūrę prie mažo vien žole ap- 
augusio pusiasalio. Greta, vandeny, tarp laivelio nuolaužų 
plūduriavo negyva pabaisa. Kitų medžiotojų keliamo triukš- 
mo visai nesigirdėjo, jie buvo visus aplenkę per gerą mylią, 
kai sutiko hnakrą. Visi trys prisėdo gaudydami kvapą. 

— Na štai, - tarė Hjoi, - mes esame hAnakrapunti. Šito 
troškau visą gyvenimą. 

Tą pat akimirką Rensomą apkurtino garsas — gerai pažįs- 
tamas garsas, kurį jis mažiausiai tikėjosi išgirsti. Tai buvo 
žemiškas, žmogiškas ir civilizuotas garsas, net europietiškas. 


Tai buvo šūvis iš angliško šautuvo. Prie jo kojų Hjoi bandė 

keltis ir duso. Tamsavo kraujas aplink jo kūną ant baltos 
žolės. Rensomas suklupo greta. Nepajėgė apversti didžiulio 
hroso kūno. Padėjo Vhinas. 

— Hjoi, ar mane girdi? —- paklausė Rensomas palinkęs vi- 
sai arti apvalios ruonio galvos. — Hjoi, tai per mane šitaip 
atsitiko, tai kiti Amogusa užgavo tave, du kreivieji, kurie at- 
gabeno mane į Malakandrą. Jie gali nusviesti mirtį labai toli 
su daiktu, kurį pasidarė. Turėjau tave perspėti. Mes esame 
kreiva tauta. Mes atvežėme blogį į Malakandrą. Mes tik pu- 
siau hnau. Hjoi... - jam sugniaužė gerklę. 

Nežinojo žodžio „gaila“, nei „kaltė“, nei „gėda“, net ne- 
galėjo gerai prisiminti žodžio „atleisk“. Tegalėjo jausdamas 
begalinę kaltę žiūrėti į kančios iškreiptą Hjoi veidą. Bet 
atrodė, kad hrosas supranta. Jis mėgino kažką pasakyti ir 
Rensomas palinko arčiau judančių lūpų. Blėstančios Hljoi 
akys žvelgė į jo akis, bet veido išraiška net dabar neatrodė 
suprantama. 

— Hmo-kmo, - murmėjo jis, ir pagaliau: - Hmogus hna- 
krapunt. 

Visą kūną supurtė konvulsijos, iš burnos pliūptelėjo kru- 
vinos putos, apvali galva ant Rensomo rankų staiga pasun- 
kėjo ir Hjoi veidas tapo toks pat svetimas ir gyvūniškas, 
koks atrodė jiems pirmą kartą susitikus. Sustiklėjusios akys 
ir kuokštais styrantis purvinas kailis visiškai nebesiskyrė 
nuo negyvų Žemės žvėrių. 

Rensomas užgniaužė vaikišką norą iškeikti Devainą su 
Vestonu. Tiktai pakėlė akis, kad sutiktų kitoje lavono pusėje 
palinkusio (hrosai niekada neklūpo) Vhino žvilgsnį. 

— Esu tavo tautos rankose, Vhinai, — ištarė jis. — Te jie 
padaro taip, kaip norės. Tačiau jei jie yra išmintingi, tegu 
nužudo ir mane, ir tuos kitus du. 

— Niekas nežudo hnau, - atsakė Vhinas. - Tiktai Ojarsa 
gali tai daryti. Bet kurgi tie kiti du? 

Rensomas apsidairė. Pusiasalis buvo atviras, tiktai ten, 
kur jis siekė žemyną, augo tankus miškas. 

— Kažkur miške, — atsakė jis. - Gulkis, Vhinai, čia, kur 
žemiau. Jie gali vėl trenkti iš savo daikto. 

Nelengvai sekėsi įtikinti Vhiną paklusti. Kai abu jau gu- 
lėjo ant plikos žemės beveik siekdami kojomis vandenį, 
hrosas prakalbo vėl: 

— Kodėl jie nužudė jį? 

— Tikriausiai nežinojo, kad jis hnau, — atsakė Renso- 
mas. - Aš tau pasakojau, kad mūsų pasaulyje gyvena tik 
viena hnau rūšis. Tikriausiai jie pamanė, kad jis žvėris. Gal- 
būt nužudė jį dėl malonumo, arba iš baimės, arba, - jis su- 
svyravo, — dėl to, kad yra alkani. Bet privalau pasakyti tau 
tiesą, Vhinai. Jie nužudytų net hnau, gerai žinodami, kad 
tai hnau, jei manytų, kad iš jo mirties turės naudos. 

Stojo trumpa tyla. 

— Galbūt, — tarė Rensomas, — jie pamatė mane. Tai ma- 
nęs jie ieško. Jeigu nueisiu pas juos, galbūt jie nusiramins 
ir neis toliau į jūsų žemę. Bet kodėl jie neišeina iš miško 
pasižiūrėti, ką užmušė? 

— Mūsiškiai artinasi, — tarė Vhinas pasukdamas galvą. 

Pažvelgęs pro petį Rensomas pamatė, kad ežere pilna valčių. 
Po valandėlės pagrindinės medžiotojų pajėgos jau bus čia. 

— Jie bijo hrosų, — pasakė Rensomas. — Todėl ir neišeina 
iš miško. Eisiu pas juos, Vhinai. 

— Ne, - atsiliepė Vhinas. — Aš galvojau. Visa tai atsitiko 
nepaklausius eldilo. Jis sakė, kad tu turi eiti pas Ojarsą. Jau 
turėjai būti kelyje. Turi eiti dabar. 

— Bet kreivi hmogusa liks čia. Jie gali dar ką nors pa- 
daryti. 

— Jie neužpuls hrosų. Sakei, jie bijo. Panašiau, kad tai mes 
juos sučiupsim. Nebijok, jie nematys ir negirdės mūsų. Nuve- 


sime juos pas Ojarsą. Bet tu turi eiti dabar, kaip eldilas sakė. 

— Tavo tauta manys, kad aš pabėgau, nes bijau Žiūrėti 
jiems į akis po Hjoi mirties. 

— Ne apie manymą mes dabar kalbam, o apie tai, ką eldi- 
las sakė. Šneki kaip vaikas. Dabar klausyk, aš tave išmokysiu 
kelio. 

Hrosas paaiškino, kad už penkių dienų kelionės į pietus 
susijungia du handramitai. Už trijų dienų kelionės į šiau- 
rės vakarus aukštyn tuo kitu handramitu yra Meldilornas ir 
Ojarsos sostas. Bet yra trumpesnis kelias, per kalnus, ker- 
tant harandros kampą tarp dviejų kanjonų, kuris nuvestų į 
Meldilorną jau antrąją dieną. Jis turįs eiti per mišką, dunk- 
santį priešais, kol prieis handramito sieną; tada pasukti į pie- 
tus palei kalnų papėdes ir tenai rasiąs tarp jų iškirstą kelią 
aukštyn. Juo turėsiąs kopti ir kažkur netoli viršūnių rasiąs 
Augrėjo bokštą. Augrėjas jam padėsiąs. Jis galįs prisiskinti 
žolės prieš palikdamas mišką ir įžengdamas į uolų kraštą. 
Žinoma, Vhinas suprato, kad Rensomas gali sutikti kitus du 
hmogusa vos įžengęs į mišką. 

— Jeigu jie tave sučiups, — pasakė jis, — tada bus, kaip sa- 
kai: jie neis giliau į mūsų kraštą. Bet geriau būti sučiuptam 
pakeliui pas Ojarsą nei likti čia. Tačiau kai jau būsi kelyje, 
nemanau, kad jis leistų kreiviesiems tave sustabdyti. 

Rensomas toli gražu nelaikė Vhino plano pačiu geriausiu 
nei sau, nei hrosams. Bet greta gulėjo nebegyvas Hjoi ir 
kaltė neleido prieštarauti. Jis tik rūpinosi įvykdyti jų valią, 
sukelti jiems kuo mažiau rūpesčių ir pagaliau išvykti. Buvo 
neįmanoma išsiaiškinti, kaip jaučiasi Vhinas, ir Rensomas 
griežtai uždraudė sau pradėti karštai protestuoti, atgailauti, 
verkšlenti ir kaltinti save vietoj keleto atsiprašymo žodžių. 
Paskutinę savo gyvenimo akimirką Hjoi pavadino jį nužu- 
džiusiuoju hnakrą, tai buvo kilnus atleidimas, ir to turės 
užtekti. Išsiaiškinęs savo kelionės smulkmenas Rensomas 


atsisveikino su Vhinu ir vienas patraukė miško link. 


Kol pasiekė mišką, Rensomas neįstengė galvoti apie nie- 
ką daugiau, tik apie dar vieną kulką iš Vestono ar Devaino 
šautuvo. Tačiau bent jau iš pažiūros ėjo ramiai, nes pakau- 
šiu jautė hroso žvilgsnį, be to, tikėjosi, kad tuodu vis dar 
nori pagauti jį gyvą. Pavojaus nuojauta neapleido ir įžengus 
į miško priedangą. Aukšti belapiai stiebai galėjo pridengti 
nebent esant gana toli nuo priešų, bet jie gi gali prislinkti 
visiškai arti. Pajuto stiprų norą šūktelėti Vestonui su Devai- 
nu ir pasiduoti, tuomet jie nuvestų jį sornams ir pasišalintų 
iš šių apylinkių palikdami hrosus ramybėje. Bet Rensomas 
šiek tiek išmanė psichologiją ir buvo girdėjęs apie perse- 
kiojamo žmogaus pasąmonėje glūdinčius tokius norus, 
net buvo kažką panašaus sapnavęs. Todėl manė, kad dabar 
nervai krečia tuos pačius pokštus. Buvo pasiryžęs bet kokia 
kaina įvykdyti tai, ką sakė hrosai ar eldilai. Juk bandymai 
vadovautis savo protu Malakandroje baigėsi tragiškai. Ir 
Rensomas tvirtai nusprendė, nepaisydamas jokių nuotaikos 
pokyčių, tęsti kelionę į Meldilorną, kol tik bus įmanoma. 
Tvirto apsisprendimo jam labai reikėjo, nes tikrai turė- 
jo ko nuogąstauti. Žinojo, kad harandra, kurią teks perei- 
ti, yra sornų kraštas. Ir dabar jis laisva valia traukė į tuos 
pačius spąstus, kurių stengėsi išvengti nuo pat atvykimo į 
Malakandrą. (Čia pabandė kilstelėti galvą pirmoji dvejonė. 
Užgniaužė ją.) Net jeigu jis prasmuks pro sornus ir pasieks 
Meldilorną, kas toks ar kas tai galėtų būti Ojarsa? Vhinas 
aiškiai pasakė, kad Ojarsa nesilaikąs hrosų požiūrio į hnau 

kraujo praliejimą. Bet Ojarsa valdo sornus lygiai kaip ir 
hrosus bei pfifltrigus. Galbūt jis tiesiog vyriausiasis sornas. 
Rensomas antrąkart susvyravo. Visos senosios žmogiškos 
baimės, instinktai saugotis svetimo, antžmogiškų galių ir 
nežmoniško žiaurumo proto, kurie gyvenant tarp hrosų 
buvo visai išgaravę, vėl sukilo reikalaudami pripažinimo. 
Bet Rensomas atkakliai žingsniavo pirmyn. Jis eina į Meldi- 
lorną. Juk neįmanoma, kalbėjo jis sau, kad hrosai paklustų 
kažkokiai žiauriai pabaisai. Ir jie tvirtino, — o gal ir ne, jis 
nebebuvo tikras, - kad Ojarsa ne sornas. Gal Ojarsa dievas? 
Galbūt net tas pats stabas, kuriam sornai nori jį paaukoti. 
Betgi hrosai, nors kalbėjo apie jį keistus dalykus, karštai 
neigė jo dieviškumą. Sakė, yra vienas Dievas, Maleldilas 
Jaunesnysis, ir vargu ar galima įsivaizduoti Hjoi ar Hnohrą 
garbinančius krauju ištepliotą stabą. Žinoma, nebent hro- 
sai, nors ir būdami aukštesni už sornus dėl visų tų žmonių 
vertinamų savybių, nusileistų jiems intelektu ir būtų nuo 
jų priklausomi. Tai būtų keistas, bet visai įsivaizduojamas 
pasaulis — pačioje apačioje heroizmas ir poezija, virš jų šal- 
tas mokslinis intelektas ir viską vainikuojantis kažkoks tam- 
sus prietaras, išnyrantis iš tamsių šio intelekto ignoruojamų 
emocinių gelmių, prieš kurį tas pats intelektas yra bejėgis 
ir neturi nei noro, nei galios jį sunaikinti. Magija... Bet 
Rensomas vėl susitvardė. Jau per daug žinojo, kad šnekėtų 
tokius niekus. Jis, kaip ir visas jo luomas, būtų pavadinęs 
prietaru eldilus, jei būtų girdėjęs vien tik pasakojimus apie 
juos, bet juk pats klausėsi eldilo balso. Ne, Ojarsa turi būti 
realus asmuo, jeigu tik iš viso asmuo. 

Jis ėjo jau kokią valandą ir dabar buvo beveik vidurdienis. 
Dėl krypties nesibaimino, reikėjo tiesiog eiti aukštyn ne- 
stačia įkalne, žinojo taip anksčiau ar vėliau išeisiąs iš miško 
prie kalnų sienos. Tuo tarpu, nors galvoje sukosi nelinksmos 


mintys, jautėsi visai gerai. Aplink tvyrojo tyli purpurinė 

prieblanda, kaip ir pirmąją dieną Malakandroje, bet dabar 
viskas buvo kitaip. Tas metas dabar atrodė tarsi košmaras, 
o to meto nuotaikos — lyg liga. Visa buvo paskendę nelo- 
giškos, verksmingos baimės rūke, visas dėmesys sutelktas į 
save. Dabar viską nušvietė aiški prisiimtos pareigos šviesa, 
ir nors baimė niekur nebuvo dingusi, virš jos kilo ramus pa- 
sitikėjimas savimi ir pasauliu, gal net šioks toks malonumas. 
Yra didžiulis skirtumas tarp keleivio skęstančiame laive bei 
raitelio ant pašėlusio žirgo: nors abudu gali žūti, raitelis yra 
ne vien auka, bet ir padėties šeimininkas. 

Praėjus maždaug valandai po vidurdienio jis staiga išėjo 
iš miško į ryškią saulės šviesą. Beveik vertikalios kalnų pa- 
pėdės kilo už kokių dvidešimties jardų, per daug arti, kad 
įžvelgtum viršūnes. Tiesiai priešais jį tarp dviejų kalnų vė- 
rėsi tarsi slėnis — neįkopiama, plati, vientisa akmeninė įdu- 
ba, apačioje kiek nuožulnesnė, lyg namo stogas, o aukš- 
čiau beveik vertikali. Pačiame viršuje ji rodėsi net šiek tiek 
užlinkusi, nelyginant akmeninė banga sustingusi prieš pat 
lūiždama, bet Rensomas palaikė tai iliuzija. Jam rūpėjo, kur- 
gi galėtų būti tas hroso minėtas kelias. 

Pamiške patraukė į pietus. Vietovė buvo nelygi, dažnai 
tekdavo perkopti kalnų atšakas ir tai gerokai vargino net 
šiame lengvame pasaulyje. Maždaug po pusvalandžio aptiko 
upokšnį. Tada paėjėjo keletą žingsnių gilyn į mišką, gausiai 
prisipjovė žolės ir prisėdo greta vandens užkąsti. Baigęs li- 
kučius susigrūdo į kišenes ir patraukė toliau. 

Netrukus sunerimo, kurgi pasidėjo tas kelias, nes jei tik 
bus įmanoma juo užkopti, tą reikėtų padaryti iki saulės lai- 
dos, o dabar jau vėlyva popietė. Bet jis baiminosi be reikalo. 
Kai priėjo kelią, suklysti buvo neįmanoma. Kairėje mišku 
driekėsi platus atviras takas, — matyt, netoliese buvo hrosų 
kaimelis, —- o dešinėje vienur iškildamas, kitur įdubdamas į 
viršų kilo kelias, iškirstas įstrižai tokios pat įdubos, kokią jau 

buvo matęs. Rensomui užėmė kvapą išvydus tuos stačius, 
klaikiai siaurus laiptus be pakopų, kurie kilo vis aukštyn ir 
aukštyn, kol pavirto vos įžiūrimu siūlu žalsvame uolų pavir- 
šiuje. Bet nebuvo laiko stovėti ir žiūrėti. Rensomui ne itin 
sekdavosi iš akies nustatyti aukštį, bet jis nė kiek neabejojo, 
kad kelio pabaiga kur kas aukščiau nei Alpių viršukalnės. Ir 
reikės ją pasiekti iki saulėlydžio. Todėl nieko nelaukdamas 
ėmė kopti. 

Tokia kelionė Žemėje būtų neįmanoma, Rensomo am- 
žiaus ir sudėjimo žmogus būtų netekęs jėgų per pirmąsias 
penkiolika minučių. Čia jis ilgokai mėgavosi judesių len- 
gvumu, tik vėliau statumas bei nuotolis vis dėlto padarė 
savo, ir net Malakandros sąlygomis jam įskaudo nugarą, 
ėmė diegti plaučius ir pradėjo drebėti keliai. Bet tai nebuvo 
blogiausia. Spengė ausyse ir, nors intensyviai judėjo, jam 
visai nesisunkė prakaitas. Sulig kiekvienu žingsniu didėjan- 
tis šaltis sekino jėgas sparčiau už bet kokį karštį. Lūpos su- 
skilinėjo, pirštai sugrubo, iškvėptas oras virsdavo šerkšnu. Jį 
apsupo tylus arktinis pasaulis, švelni angliška žiema pavirto 
Laplandijos speigais. Rensomas sunerimo ir nusprendė, kad 
atsikvėpti reikia sustoti čia arba niekur, nes jeigu prisės dar 
už kokio šimto žingsnių, tai pasiliks ten amžinai. Jis valan- 
dėlei pritūpė kelio viduryje daužydamas rankomis šonus. 
Gamtovaizdis buvo šiurpus. Taip ilgai namus jam atstojęs 
handramitas dabar tebuvo siauras plyšelis, nugrimzdęs be- 
kraštėje harandros plynėje, kuri kilo anapus kalnų viršūnių 
kitoje tarpeklio pusėje. Nespėjęs pailsėti jis žinojo privaląs 
eiti toliau, nes kitaip mirs. 

Aplinka tapo dar keistesnė. Gyvendamas tarp hrosų Ren- 
somas buvo beveik pamiršęs, kad yra svetimoje planetoje. 
Dabar šis jausmas užliejo lyg neviltis. Tai jau nebebuvo 
„pasaulis“, tai buvo planeta, žvaigždė, dykas visatos užkam- 


pis už milijonų mylių nuo žmonių pasaulio. Rensomas ne- 

galėjo prisiminti, ką jis jautė Hjoi ar Vhinui, ką galvojo apie 
eldilus ar Ojarsą. Visiška nesąmonė atrodė kuo nors įsipa- 
reigoti tiems baidyklėms, sutiktiems kosmoso tyruose, - jei 
tik jie visi jam neprisisapnavo. Jis negali turėti su jais nieko 
bendra: jis - žmogus. Kodėl gi Vestonas su Devainu paliko 
jį vieną? 

Bet visą tą laiką senasis pasiryžimas dar nuo tada, kai jis 
galėjo mąstyti, vedė Rensomą vis aukštyn. Dažnai pamirš- 
davo, kur eina ir ko. Judėjimas virto mechanišku ritmu: iš 
nuovargio į rimtį, iš rimties į nepakeliamą šaltį, iš šalčio 
vėl į judėjimą. Pastebėjo, kad handramitas — dabar jau tik 
sunkiai įžiūrima gamtovaizdžio dalis — prisipildė kažkokios 
miglos. Čia gyvendamas jis dar nebuvo matęs rūko. Galbūt 
iš viršaus taip atrodė handramito oras, matyt, kitoks oras 
nei čia. Kažkas negero atsitiko plaučiams, bet tikrai ne dėl 
šalčio ar nuovargio. Ir nors nesimatė sniego, ryški šviesa 
žilpino akis. Ji vis stiprėjo ir darėsi baltesnė, o dangus tapo 
tamsiai mėlynas, kokio jis niekad anksčiau Malakandroje 
nebuvo matęs. Išties jis buvo net tamsesnis už mėlyną, be- 
veik juodas, ir dantytos kalnų keteros jo fone priminė Mė- 
nulio peizažą. Pasirodė kelios žvaigždės. 

Staiga Rensomas suvokė, iš kur šie reiškiniai. Viršuje, ko 
gero, buvo visai mažai oro, galbūt jis užkopė beveik iki pat 
jo ribos. Ir galbūt visa planetos atmosfera laikėsi handrami- 
tuose, o tikrąjį planetos paviršių dengė tik plonas jos sluoks- 
nis arba visai jokio. Ryški saulės šviesa ir juoda gelmė virš 
galvos priminė plonyčiu šydu pridengtą tą „dangų“, iš kurio 
jis nukrito į Malakandros pasaulį. Jei kelias pakils dar bent 
šimtą jardų, kvėpuoti bus nebeįmanoma. Galbūt hrosų ki- 
tokie plaučiai, stebėjosi jis, kad jie pasiuntė jį keliu, žmogui 
reiškiančiu mirtį. Bet netrukus pastebėjo, kad juodame fone 
spindinčių viršukalnių jau nebeužstoja šlaitas. Kelias nebe- 
kilo. Jis lygus bėgo priekin negilaus tarpeklio dugnu: kairė- 

je rėminamas aukščiausių kalnų viršūnių, o dešinėje buvo 
plynas akmeninis šlaitas, kylantis vis aukštyn ir pereinantis 
į tikrąją harandrą. Čia jis vis dar galėjo kvėpuoti, nors duso, 
svaigo ir jautė skausmą. Blogiau buvo ryški šviesa. Leidosi 
saulė. Hrosai turėjo tai numatyti, jie, kaip ir jis, negalėtų 
išbūti harandroje naktį. Svirduliuodamas pirmyn Rensomas 
dairėsi Augrėjo bokšto, kad ir kas tas Augrėjas būtų. 

Jam atrodė, kad jau labai ilgai klaidžioja, stebėdamas vis 
tamsėjančius, ilgėjančius uolų šešėlius. Bet iš tikro negalėjo 
praeiti labai daug laiko, kol jis pamatė priekyje šviesą. Ta 
šviesa dar aiškiau parodė, kaip jau tamsu aplinkui. Jis pamė- 
gino bėgti, bet kūnas neklausė. Rensomas skubėjo į šviesą 
klupdamas iš tos skubos ir nusilpimo; jau manėsi priartėjęs, 
bet pamatė ją dar toliau, nei tikėjosi. Beveik nustojęs vilties 
svirduliavo toliau ir pagaliau atsidūrė tarsi prie olos. Viduje 
plastėjo šviesa ir nuostabios šilumos banga plūstelėjo į vei- 
dą. Degė laužas. Jis įėjo, tada netvirtu žingsniu aplenkė lau- 
žą ir sustojo olos gilumoje markstydamasis nuo šviesos. Kai 
pagaliau akys apsiprato, įžiūrėjo labai aukštą kambarį lygio- 
mis žalsvo akmens sienomis. Jame buvo du dalykai. Pirma- 
sis — šokantis ant sienos ir lubų didžiulis kampuotas sorno 


šešėlis, o antrasis — po tuo šešėliu susirietęs pats sornas. 


— Ateik, Mažasis, - sugaudė sornas. — Ateik ir leisk man 
tave apžiūrėti. 

Dabar akis į akį susidūręs su šmėkla, medžiojusia jį dar 
nespėjusį kojos įkelti į Malakandrą, Rensomas jautėsi ste- 
bėtinai abejingas. Net nenutuokė, kas galėtų dabar įvykti, 
bet pasiryžo laikytis savo plano, o tą akimirką šiluma ir kiek 
įprastesnis oras jau savaime buvo palaima. Jis žengė kelis 
žingsnius laikydamasis atokiau laužo ir atsakė sornui. Jo pa- 
ties balsas nuskambėjo lyg cyptelėjimas: 

— Hrosai pasiuntė mane ieškoti Ojarsos. 

Sornas įsispoksojo į jį. 

— Tu ne iš šito pasaulio, — staiga pasakė. 

— Ne, - atsakė Rensomas ir atsisėdo. Buvo per daug iš- 
vargęs aiškinti. 

— Turbūt esi iš Thulkandros, Mažasis, — tarė sornas. 

— Kodėl? 

— Esi mažas ir drūtas, taip turėtų būti sudėti gyvūnai sun- 
kesniame pasaulyje. Tu negali būti iš Glundandros, nes ji to- 
kia sunki, kad ten gyvenantys padarai turėtų būti plokšti kaip 
lapai, net tu, Mažasis, negalėtum nė žingsnio žengti tame 
pasaulyje. Nemanau, kad būtum iš Perelandros, nes joje la- 
bai karšta; jei kas nors atvyktų iš ten, tai čia jau būtų nebegy- 
vas nuo šalčio. Taigi darau išvadą, kad esi iš Thulkandros. 

— Savo pasaulį mes vadiname Žeme, - tarė Rensomas. — 
Jame daug šilčiau nei čia. Prieš įeidamas į tavo olą vos ne- 


numiriau nuo šalčio ir reto oro. 

Staiga sornas ištiesė vieną savo priekinių galūnių. Ren- 
somas pašiurpo (nors susivaldė ir nešastelėjo į šalį), nes pa- 
manė, kad padaras nori jį sučiupti. Bet paaiškėjo, kad ne. 
Sornas paėmė nuo sienos kažką panašaus į taurę. Vėliau 
Rensomas pastebėjo nuo jos tįstant ilgą lankstų vamzdelį. 
Sornas padavė daiktą jam. 

— Kvėpuok iš jo, - pasakė. - Hrosams irgi prireikia šio 
daikto, kai eina šiuo keliu. 

Rensomas įkvėpė ir po kūną tučtuojau pasklido gaiva. 
Skausmingi spazmai plaučiuose atsileido, įtampa smilki- 
niuose atslūgo. Iki šiol plaukioję migloje, sornas ir apšvies- 
tas urvas įgavo realius pavidalus. 

— Deguonis? — pasiteiravo jis, tačiau sornui angliškas žo- 
dis juk nereiškė nieko. — Ar tu esi Augrėjas? — paklausė po 
akimirkos. 

— Taip, — atsakė sornas. —- Kuo tu vardu? 

— Toks gyvūnas kaip aš vadinasi žmogus, todėl hrosai vadi- 
no mane Hmogumi. Tačiau mano paties vardas - Rensomas. 

— Žmogus — Ren-somas, — pakartojo sornas. 

Rensomas pastebėjo, kad jis taria garsus kitaip nei hrosai 
ir nelipina prie kiekvieno žodžio to amžinojo A. 

Sornas sėdėjo ant savo ilgo kaip pleištas pasturgalio pri- 
traukęs pėdas visai arti. Jo vietoje žmogus pasidėtų ant kelių 
smakrą, bet sorno kojos buvo per ilgos. Jo keliai kilo aukštai 
virš pečių ir styrojo abipus galvos, juokingai primindami 
didžiules ausis, o smakrą jis buvo padėjęs ant išsišovusios 
krūtinės. Rodėsi, padaras turi dvigubą smakrą ar barzdą, 
laužo šviesoje Rensomas negalėjo suprasti ką. Jis buvo bal- 
tas, gal šiek tiek kreminis ir visas padengtas minkšta, at- 
spindinčia šviesą danga. Stebėdamas netoliese styrančias 
ilgas blauzdas, Rensomas nusprendė, kad ta danga natūrali. 
Labiau primenanti plunksnas nei kailį. Iš arti visas gyvūnas 


atrodė ne toks jau baisus ir net mažesnis. Prie tokio veido, 

tiesa, Rensomas ilgokai negalėjo priprasti - per daug ilgas 
jis buvo, per daug rimtas, kažkoks bespalvis ir per daug, 
tiesiog nemaloniai, panašus į žmogaus veidą. Akys, kaip ir 
daugumos didelių padarų, rodėsi per mažos. Bet šiaip jau 
sornas buvo daugiau komiškas nei baisus. Iš Rensomo min- 
čių pamažu pradėjo trauktis sąvokos „vaiduoklis“ ir „milži- 
nas“, o į jų vietą kilo „kaliausė“ ir „dilba“. 

— Tikriausiai esi alkanas, Mažasis, - tarė padaras. 

Rensomas buvo alkanas. Sornas pakilo ir, lydimas savo 
ilgo kaliausiško šešėlio, greitais voro judesiais ėmė vaikščio- 
ti po urvą. Atnešė Rensomui įprasto augalinio Malakandros 
maisto, gėrimo ir dar kažkokios rudos vientisos masės, kuri 
iš pažiūros, kvapo ir skonio labiausiai priminė sūrį. Renso- 
mas paklausė, kas tai. 

Sornas ėmė nuodugniai aiškinti, kaip kai kurių gyvūnų 
patelės išskiria tam tikrą skystį maitinti savo jaunikliams, 
ir, ko gero, rengėsi jam nupasakoti visą melžimo bei sūrio 
gamybos technologiją, tačiau Rensomas jį nutraukė: 

— Taip, taip. Mes irgi taip darome Žemėje. O kokie gyvū- 
nai jums tinkami? 

— Tai geltoni žvėrys ilgu kaklu. Jie ganosi handrami- 
to miškuose. Jaunesni mūsiškiai, kurie dar netinka jokiam 
rimtam darbui, rytais nuvaro juos žemyn ir sekioja, kol šie 
maitinasi, o prieš naktį parvaro atgal ir uždaro urvuose. 

Akimirką Rensomui lyg ir palengvėjo nuo minties, kad 
sornai tėra piemenys. Paskui prisiminė, kad Homero kiklo- 
pai irgi vertėsi tuo pačiu. 

— Aš tikriausiai mačiau vieną iš jūsų tautos dirbantį šį 
darbą, — pasakė jis. — Bet hrosai... Negi jie leidžia jums ga- 
dinti jų miškus? 

— Kodėl turėtų neleisti? 

— Ar jūs valdote hrosus? 


— Juos valdo Ojarsa. 

— O kas valdo jus? 

— Ojarsa. 

— Bet jūs žinote daugiau už hrosus? 

— Hrosai težino vien savo eiles, žvejybą ir kaip padaryti, 
kad augalai augtų iš žemės, daugiau nieko. 

— O Ojarsa yra sornas? 

— Ne, ne, Mažasis. Juk sakiau tau, kad jis valdo visus nau 
(taip jis ištarė Anau) ir viską Malakandroje. 

— Aš nesuprantu, — tarė Rensomas. — Papasakok daugiau. 

— Ojarsa nemiršta, — atsakė sornas. — Ir nesidaugina. Jis 
yra vienintelis iš savo padermės, jam buvo duota valdyti 
Malakandrą, kai tik ji buvo sukurta. Jo kūnas kitoks nei 
mūsų ar jūsų, jį sunku pamatyti ir šviesa sklinda per jį. 

— Kaip eldilas? 

— Taip, jis yra didžiausias iš eldilų, kada nors aplankiusių 
šią handrą. 

— Kas yra tie eldilai? 

— Mažasis, nejau tu sakai, kad tavo pasaulyje nėra eldilų? 

— Aš nežinau. Bet kas yra eldilai ir kodėl aš negaliu jų 
pamatyti? Ar jie neturi kūnų? 

— Žinoma, turi. Yra daugybė kūnų, kurių tu negali pa- 
matyti. Kiekvieno gyvūno akys vienus dalykus mato, o kitų 
ne. Argi Thulkandroje jūs nepažįstate daug kūnų rūšių? 

Rensomas pabandė sornui perteikti žemiškąjį kietųjų, 
skystųjų ir dujinių kūnų supratimą. Tas klausėsi labai dė- 
mesingai. 

— Tai ne pats geriausias apibūdinimas, — galiausiai atsa- 
kė. - Kūnas yra judėjimas. Jei jis juda vienu greičiu — gali 
kažką užuosti, jei kitu — girdi garsą, dar kitu — matai vaizdą, o 
dar kitu — nei matai, nei girdi, nei užuodi, nei kaip kitaip su- 
žinai apie jį. Bet įsidėmėk, Mažasis, kad du galai susitinka. 


— Kaipgi? 

— Jei judėjimas greitesnis, tai judantysis atsiduria tarsi 
dviejose vietose vienu metu. 

— Tiesa. 

— Bet jei judėjimas dar greitesnis... Sunku aiškinti, Ma- 
žasis, nes tu nežinai daugybės žodžių. Supranti, jei daiktas 
judėtų vis greičiau ir greičiau, tai pagaliau jis būtų visose 
vietose vienu metu. 

— Manau, suprantu. 

— Gerai, taigi tas daiktas yra visų kūnų viršūnėje, toks 
greitas, kad yra nuolatinėje rimtyje, toks tikras kūnas, kad 
iš viso nustoja buvęs kūnu. Bet apie tai dabar nekalbėsime. 
Pradėkime nuo ten, kur baigėme. Greičiausias daiktas, pa- 
liečiantis mūsų jusles, yra šviesa. Išties mes nematome švie- 
sos, matome tik lėtesnius ja apšviestus daiktus, taigi mums 
šviesa yra riba — paskutinis daiktas, kurį jaučiame, toliau jau 
eina mums per greiti daiktai. Tačiau eldilo kūnas yra greitas 
kaip šviesa judėjimas, gali net sakyti, kad jo kūnas iš švie- 
sos, tačiau ne tos šviesos, kuri būtų šviesa eldilui. Jo šviesa 
yra dar greitesnis judėjimas, kuris mums yra išvis niekas, o 
ką mes vadiname šviesa, jam yra daiktas lyg vanduo, regi- 
mas daiktas, kurį jis gali paliesti, jame maudytis, net tamsus 
daiktas, jeigu neapšviestas greitesniu. O ką mes vadiname 
kietais daiktais, mūsų kūnai ar žemė, jam atrodo retesni 
ir sunkiau įžiūrimi nei mums šviesa, panašūs į debesis ir 
beveik niekas. Mums eldilas atrodo retas, beveik nerealus 
kūnas, galintis eiti kiaurai per sienas ir akmenis, bet jam pa- 
čiam atrodo, kad jis pereina per juos, nes pats yra tvirtas, o 
jie lyg debesys. O tai, kas jiems yra tikroji šviesa, pripildanti 
dangų taip, kad jie maudosi saulės spinduliuose norėdami 
nuo jos atsigaivinti, mums tėra juodas niekas naktiniame 
danguje. Šie dalykai, Mažasis, nėra nesuprantami, nors ir 
už mūsų jutimo ribų. Iš tiesų nesuprantama tai, kad eldilai 
niekada neaplanko Thulkandros. 


102 


— Nebesu tuo tikras, - sumurmėjo Rensomas. 

Jis pradėjo suvokti, kad įvairių tautų kultūrose vis pasi- 
kartojantys pasakojimai apie skaidrius nepagaunamus žmo- 
nes, kartais pasirodančius Žemėje, - alnus, devus ir kt. — 
gali būti paaiškinami ir kitaip, negu mano antropologai. 
Tiesa, tuomet visas visatos supratimas turėtų apvirsti, tačiau 
dėl patirties kosminiame laive jis buvo pasirengęs tokiam 
posūkiui. 

— Kam Ojarsa mane kvietė? — paklausė jis. 

— Ojarsa man nesakė, — tarė sornas. - Bet neabejotina, 
kad jis norėtų pamatyti bet kurį atvykėlį iš kitos handros. 

— Mano pasaulyje nėra Ojarsos. 

— Tai dar vienas įrodymas, — atsakė sornas, — kad atvykai 
is Thulkandros - tylinčios planetos. 

— Kodėl? 

Sornas atrodė nustebęs. 

— Būtų keista, jei jūs turėtumėt Ojarsą, kuris nebendrau- 
ja su mūsiškiu. 

— Bendrauja? Bet kaip gali taip būti - juk šitiek milijonų 
mylių? 

— Ojarsa mano kitaip. 

— Turi galvoje, kad jis nuolat gauna žinių iš kitų planetų? 

— Jis ir vėl kitaip pasakytų. Ojarsa nesakytų, kad jis gy- 
vena Malakandroje, o kitas Ojarsa kitoje žemėje. Jam Ma- 
lakandra yra tiktai vieta danguose, tai danguose jis ir kiti 
gyvena. Žinoma, jie kalbasi... 

Rensomas pametė pokalbio giją, jautėsi apsnūdęs ir manė 
ne taip suprantąs sorno mintį. 

— Reikia numigti, Augrėjau, —- sumurmėjo jis. - Jau ne- 
bežinau, ką tu kalbi. Galbūt aš atvykau visai ne iš tos Thul- 
kandros, kaip tu vadini. 

— Netrukus mes abu numigsime, — atsakė sornas. — Bet 


pirma parodysiu tau Thulkandrą. 

Jis pakilo ir Rensomas nusekė jį į urvo galą. Ten buvo 
siaura niša ir viršun kylantys įviji laiptai. Sornams iškirstos 
pakopos buvo per aukštos Rensomui, bet jis ėmė šiaip taip 
ropštis aukštyn. Sornas lipo priekyje. Rankoje jis laikė ne- 
žinia kokį mažą apskritą šviečiantį daiktą. Lipti teko ilgai, 
atrodė, laiptai iškirsti pačiame kalne. Pagaliau gaudydamas 
kvapą Rensomas atsidūrė tamsiame, bet šiltame akmeninia- 
me kambaryje ir išgirdo sorną sakant: 

— Ji vis dar prie pietinio horizonto. 

Tada jis atkreipė dėmesį į nedidelį langą. Kad ir kas tai 
būtų, neatrodė, kad veiktų Žemės teleskopų principu, bet 
kai kitą dieną Rensomas mėgino sornui paaiškinti šį princi- 
pą, pats suabejojo savo gebėjimu įžvelgti skirtumą. Jis pasi- 
lenkė, pasirėmė alkūnėmis į skylės kraštą ir pažvelgė. Tenai 
juodavo tamsa, o centre, rodos, ranka pasiekiamas, kabojo 
ryškus monetos dydžio diskas. Didžioji jo paviršiaus dalis 
tiesiog neišraiškingai sidabriškai švytėjo, apačioje matėsi 
kažkokie kontūrai, dar žemiau prilipdyta balta kepuraitė, 
atrodanti beveik kaip kadaise jo matyta poliarinė kepurė 
Marso nuotraukose. Akimirką pamanė žiūrįs į Marsą, bet 
atidžiau pažvelgęs į kontūrus atpažino — tai buvo Vakarų 
Europa ir truputis Šiaurės Amerikos. Rensomą kažkodėl 
sukrėtė, kad žemynai buvo aukštyn kojom, Šiaurės ašigalis 
apačioje. Bet jis matė Žemę, galbūt net Angliją, tik vaizdas 
truputį virpėjo ir akys greitai ilso, todėl jis nebuvo tikras, 
kad tai ne vaizduotės padarinys. Viskas buvo tame mažame 
rutulėlyje - Londonas, Atėnai, Jeruzalė, Šekspyras. Tenai 
visi gyveno ir viskas vyko, ko gero, tenai, netoli Sterko, 
tuščio namo verandoje tebeguli jo kuprinė. 

— Taip, — nuslopusiu balsu pasakė jis sornui. — Tai mano 
pasaulis. 


Si akimirka buvo tamsiausia visose jo kelionėse. 

Kitą rytą Rensomas prabudo jausdamas neaiškų palengvė- 
jimą, lyg nuo pečių būtų nusiritusi sunki našta. Tada prisi- 
minė, kad yra sorno svečias, kad tas padaras, kurio jis bijojo 
nuo pat atvykimo, pasirodė besąs toks pat taikus ir draugiš- 
kas kaip hrosai, nors tokių šiltų jausmų kaip jie ir nekėlė. 
Rodėsi, Malakandroje nebeliko ko bijoti, nebent Ojarsos... 
„Paskutinė kliūtis“ — pagalvojo Rensomas. 

Augrėjas atnešė pusryčius. Pavalgęs Rensomas tarė: 

— Na, o dabar pasakyk, kaip man rasti kelią pas Ojarsą. 

— Palydėsiu tave, — atsakė sornas. — Tu esi per mažas to- 
kiai tolimai kelionei, o aš mielai paėjėsiu iki Meldilorno. 
Hrosams nereikėjo siųsti tavęs šiuo keliu. Atrodo, kad žiū- 
rėdami į gyvūną jie nesupranta nei kokius plaučius jis turi, 
nei kiek gali ištverti. Tokie jau tie hrosai. Jeigu būtum žuvęs 
harandroje, jie būtų sukūrę eiles apie narsų Amogų, ir kaip 
dangus tamsėjo jam virš galvos ir šaltos žvaigždės švietė, o 
jis vis keliavo ir keliavo, ir būtų įdėję tau į lūpas nuostabią 
priešmirtinę kalbą... Ir manytų sau puikiai tave pagerbę net 
nesusimąstydami, kad galėjo išgelbėti tau gyvybę vien pa- 
rodydami truputį apdairumo ir pasiųsdami lengvesniu ap- 
linkiniu keliu. 

— Man patinka hrosai, - šaltokai atsiliepė Rensomas. — 
Manau, jie teisingai sprendžia apie mirtį. 

— Jie teisūs nebijodami mirties, Rensomai, bet neatrodo, 
kad žiūrėtų į ją protingai, laikydami kūno prigimties dali- 


mi, todėl neretai išvengiama, nors jie niekada nesuvokia, 


105 


kaip tai padaryti. Pavyzdžiui, šitas ne vienam jų išgelbėjo 
gyvybę, bet jie apie tai niekada negalvoja. 

Sornas parodė Rensomui didelį uždarą indą, lyg ir fla- 
koną, prie kurio buvo pritvirtintas lankstus taure pasibai- 
giantis vamzdelis. Be abejo, tai buvo deguonies tiekimo 
prietaisas. 

— Kvėpuok iš jo, kiek tau reikės, Mažasis, - pasakė sor- 
nas, — ir uždaryk, kai nebereikės. 

Augrėjas prisitvirtino tą daiktą prie nugaros ir per petį 
padavė vamzdelį Rensomui. Šis nevalingai pašiurpo, kai jo 
rankas palietė sorno ranka — septyni šalti vėduokle išsisklei- 
dę pirštai, vien oda lyg paukščio kojos aptraukti kaulai. No- 
rėdamas nukreipti mintis, jis paklausė, kur buvo padarytas 
tas prietaisas, nes iki šiol nebuvo matęs nieko panašaus į 
gamyklą ar laboratoriją. 

— Mes jį sugalvojome, — atsakė sornas, - o padarė pfifl- 
trigai. 

— O kodėl jie? — paklausė Rensomas. Naudodamasis savo 
skurdžiu žodynu jis vėl mėgino išsiaiškinti politinę ir eko- 
nominę Malakandros struktūrą. 

— Jiems patinka daryti daiktus, — atsakė Augrėjas. — Tiesa, 
labiausiai jie mėgsta daryti daiktus, kurie yra tiktai gražūs, 
bet nenaudingi. Tačiau kai kada, kai jiems nusibosta, jie pa- 
daro daiktų ir mums - tokių, kokius sugalvojame, jeigu tik 
jie pakankamai sudėtingi. Pfifltrigai neturi kantrybės daryti 
paprastus daiktus, kad ir kokie tie būtų naudingi. Bet metas 
leistis į kelią. Tu sėdėsi man ant peties. 

Pasiūlymas buvo netikėtas ir baisokas, bet sornas jau pa- 
silenkė, ir Rensomui neliko nieko kita, kaip užsirepečko- 
ti ant plunksnoto peties, įsitaisyti greta ištįsusio blyškaus 
veido, dešine ranka kiek pasiekiant apkabinti didžiulį kaklą 
ir susitaikyti su šiuo nepatikimu kelionės būdu. Milžinas 
atsistojo ir Rensomas pasijuto žvelgiąs žemyn iš maždaug 


aštuoniolikos pėdų aukščio. 

— Ar gerai įsitaisei, Mažasis? — paklausė sornas. 

— Labai gerai, - atsakė Rensomas, ir kelionė prasidėjo. 

Sorno eigastis, ko gero, mažiausiai buvo panaši į žmo- 
gaus. Jis aukštai kėlė pėdas ir labai švelniai statė jas ant že- 
mės. Tokia eisena šiek tiek priminė katino sėlinimą, šiek 
tiek gaidžio stypčiojimą, šiek tiek įkinkyto arklio žinginę, 
bet iš esmės nepanėšėjo į jokio Žemės gyvūno judesius. 
Užtat keleivis jautėsi stebėtinai patogiai. Visas nejaukumas 
išgaravo per keletą minučių. Priešingai, buvo šiek tiek juo- 
kinga ir net miela. Rensomas prisiminė vaikystę, kai kartą 
jojo ant dramblio zoologijos sode, ir net dar ankstesnius 
laikus, kai jodinėdavo tėčiui ant sprando. Tarsi koks pokš- 
tas. Per valandą jie nueidavo gal šešias ar septynias mylias. 
Šaltis, nors ir smarkiai spigino, labai nevargino, o kvėpuoti 
turint deguonies beveik nebuvo sunkumų. 

Peizažas iš šio aukšto svyruojančio posto atrodė didin- 
gai. Handramito nebesimatė niekur. Jie ėjo negilia griova 
ir abiejose jos pusėse iki pat horizonto tęsėsi žalsva akme- 
ninė plynė, išmarginta plačiais rausvais ruožais. Dangus ze- 
nite buvo beveik juodas, ties horizontu, prieš susiliedamas 
su uolomis, atrodė tamsiai mėlynas ir visur, kur tik saulė 
nežilpino akių, buvo matyti žvaigždės. Iš sorno sužinojo, 
kad buvo teisus manydamas atsidūręs prie pat atmosferos 
ribų. Jau harandrą nuo handramito skiriančiuose kalnuo- 
se ir siauroje įduboje, kuria vedė jų kelias, oras buvo retas 
kaip Himalajų viršūnėse ir beveik nebetinkamas hrosams, o 
pakilus dar keletą šimtų pėdų, harandroje, tai yra tikrajame 
planetos paviršiuje, gyventi jau nebeįmanoma. Net čia dan- 
gaus švytėjimo jau beveik neslopino plonutis oro šydas. 

Uolomis šokinėjo neįprastai ryškus sorno šešėlis su Ren- 
somo šešėliu ant peties, atrodė, lyg jis žvelgtų į medžių še- 
šėlius automobilio žibintų šviesoje. O greta to šešėlio uolų 
spindėjimas žeidė akis. Vaidenosi, kad horizontą galima pa- 


siekti ranka. Tolimi šlaitai atrodė tarsi senovinio paveikslo be 

perspektyvos fonas, juose galėjai įžiūrėti menkiausius įski- 
limus ir kauburius. Tas dangus, pažintas kosminiame laive, 
dabar vėl buvo labai arti ir Rensomo kūną vėl glamonėjo 
tie patys spinduliai, kurie niekad nepasiekia oro gaubiamų 
pasaulių. Jis jautė tą pačią sparnuotą rimtį, tą pačią dovanai 
besiliejančią begalinę gyvybės jėgą. Jei tik būtų pakakę oro 
plaučiuose, Rensomas būtų nusikvatojęs visu balsu. Ir net 
pati aplinka pagražėjo. Viršuje, per slėnio kraštą, tarsi mui- 
lo putos, virstančios iš tikrosios harandros, sviro didžiuliai 
rausvosios banguotos masės tumulai, kuriuos jis taip dažnai 
matydavo iš tolo. Dabar, iš arčiau, jie rodėsi kieti lyg akme- 
nys, tačiau viršuje papurę, o Žemiau susipynę it augmenija. 
Tada iškart jam į galvą atėjęs palyginimas su milžiniškais 
žiediniais kopūstais pasirodė besąs stebėtinai tikslus — kate- 
drų aukščio blyškiai rožiniai akmeniniai žiediniai kopūstai. 
Jis paklausė sorno, kas tai. 

— Tai senieji Malakandros miškai, — atsakė Augrėjas. — 
Kadaise harandroje buvo oro ir šilta. Šiandien, jei tik galė- 
tum ten nusigauti gyvas, pamatytum ją visą nuklotą senovi- 
nių padarų kaulais: kitados ji buvo pilna gyvybės ir triukš- 
mo. Tada šie miškai siūbavo ir po juos klajojo tauta, kuri 
jau daug tūkstančių metų pranykusi nuo pasaulio veido. Jie 
buvo padengti ne kailiu, bet tokia danga kaip mano. Jie ne- 
plaukiojo vandenyje ir nevaikščiojo žeme, o slysdavo oru 
padedami plačių plokščių galūnių. Pasakojama, kad jie buvę 
puikūs dainininkai ir tomis dienomis rausvuose miškuose 
aidėjo jų muzika. Dabar miškai virtę akmeniu ir tiktai eldi- 
lai gali juos lankyti. 

— Mūsų pasaulyje yra tokių padarų, — tarė Rensomas. — 
Mes vadiname juos paukščiais. Bet kur buvo Ojarsa, kai 
visa tai atsitiko? 

— Ten pat, kur yra dabar. 

— Ir jis negalėjo to sustabdyti? 

— Nežinau. Tačiau pasaulis nėra sukurtas amžiams, o tuo 
labiau tauta, nes kitoks yra Maleldilo kelias. 

Einant toliau suakmenėjusių miškų vis daugėjo ir kai kada 
visą pusvalandį negyvas horizontas žydėdavo lyg Anglijos 
sodai vasarą. Jie praėjo daugybę urvų, kur, pasak Augrėjo, 
gyveno sornai, kai kur aukšti skardžiai iki pat viršūnių bū- 
davo išvarpyti angomis, o iš jų sklido duslūs neaiškūs garsai. 
„Darbas verda“, — pasakė sornas, bet negalėjo suprantamai 
paaiškinti koks. Jo žodynas labai skyrėsi nuo hrosų. Nebuvo 
matyti jokio kaimelio nei miesto, sornai akivaizdžiai buvo 
vienišiai ir nemėgo draugijos. Retkarčiais kurio nors urvo 
angoje pasirodydavo ilgas blyškus veidas ir sugaudęs pasvei- 
kinimą pradingdavo; bet dažniausiai ilgasis slėnis, ta akme- 
ninė tyliosios tautos gatvė, būdavo tuščias ir apmiręs tarsi 
pati harandra. 

Tiktai vakarėjant, priėję nedidelę nuokalnę, jie sutiko tris 
sornus besileidžiančius žemyn priešingu šlaitu. Rensomui 
pasirodė, kad jie greičiau čiuožia, nei eina. Dėl menkos šito 
pasaulio traukos ir tobulos savo pusiausvyros jie galėjo eiti 
palinkę priekin kone statmenai nuokalnei ir sparčiai sklendė 
žemyn tarsi laivai, genami palankaus vėjo. Jų judesių grakš- 
tumas, didingas stotas ir plunksnose žybsinti saulė padėjo 
Rensomui galutinai pakeisti nuomonę apie juos. „Žmogė- 
dros“, — pagalvojo jis, kai pirmąkart juos pamatė besiblaš- 
kydamas Devaino ir Vestono gniaužtuose; dabar pasirodė, 
kad „titanai“ arba „angelai“ tiktų kur kas labiau. Tada net 
jų veidus perprato neteisingai. Palaikė juos vaiduokliškais, 
bet išties jie buvo didingi, net pirmoji reakcija išvydus iš- 
tęstas griežtas linijas ir gilios ramybės išraišką dabar atrodė 
ne šiaip baili, bet prasčiokiška. Taip Londono priemiesčių 
mokinukas galėtų žvelgti į Parmenidą arba Konfucijų! Di- 
dingos baltos būtybės priplaukė artyn, linktelėjo Augrėjui 


su Rensomu lyg medžiai ir praėjo. 


109 


Nors gerokai spigino šaltis ir Rensomui dažnai tekdavo 
nulipus paėjėti galiuką savo kojomis, jam atrodė, kad ke- 
lionę dar galima būtų tęsti, tačiau Augrėjas, matyt, turėjo 
savų ketinimų ir gerokai prieš saulėlydį sustojo nakvynės 
pas senyvą sorną. Rensomui buvo gana aišku, kad jį atnešė 
čia parodyti žymiam mokslininkui. Jo urvas, tiksliau, visas 
urvų labirintas, buvo didžiulis, su daugybe kambarių. Ten 
buvo gausybė daiktų, kurių paskirties Rensomas nesuprato. 
Ji ypač sudomino ženklais išmargintų, ko gero, odinių riti- 
nių kolekcija. Be abejonės, tai buvo knygos, bet jis suprato, 
kad knygos Malakandroje retenybė. 

— Geriau laikyti žinias atmintyje, — paaiškino sornai. 

Kai Rensomas paklausė, ar taip nepasimeta vertingos pa- 
slaptys, jie atsakė, kad jas visada pamena Ojarsa ir gali iš- 
traukti į dienos šviesą, kai manys esant reikalinga. 

— Kadaise hrosai turėjo daug poezijos knygų, —- pridūrė 
jie. - Bet dabar turi mažiau. Jie sako, kad knygos gadina eiles. 

Be urvo šeimininko, ten buvo dar keletas sornų, kurie 
atrodė jam pavaldūs. Rensomas iš pradžių palaikė juos tar- 
nais, bet vėliau susigaudė, kad tai greičiau mokiniai ar pa- 

To vakaro pokalbis, ko gero, nesudomintų Žemės skaity- 
tojų, nes sornai nusprendė, kad Rensomas turi ne uždavi- 
nėti klausimus, o atsakinėti į juos. Jų tardymas visai nepri- 
minė naivių, padrikų hrosų klausimų. Jie dirbo sistemingai: 
pradėjo nuo Žemės geologijos, dabartinės geografijos, tada 
perėjo prie floros, faunos, žmonijos istorijos, kalbų, politi- 
kos ir menų. Pamatę, kad Rensomas vienu ar kitu klausimu 
daugiau nieko nebegali pasakyti, — o taip dažniausiai nu- 
tikdavo gana greitai, - palikdavo jį ir imdavosi kito. Daž- 
nai jie netiesiogiai iš Rensomo ištraukdavo daugiau žinių, 
nei tas jų turėjo, matyt, remdamiesi savo didele ir visapu- 
siška moksline patirtimi. Atsitiktinė pastaba apie medžius, 
kai Rensomas bandė nupasakoti popieriaus gamybą, jiems 

užpildė spragą, paliktą jo padrikų atsakymų apie botaniką; 
ataskaita apie navigaciją jiems nušvietė mineralogiją; o iš 
garo mašinos nupasakojimo jie gavo tokių žinių apie Žemės 
vandens ir oro sandarą, kokių Rensomas net nesapnavo. Jis 
nuo pat pradžių nusprendė būti visiškai atviras, jautė, kad 
apsimetinėti būtų tuščios pastangos ir tarsi netiktų hnau. Jie 
apstulbo išgirdę apie žmonijos istoriją — karus, vergovę ir 
prostituciją. 

— Taip bus todėl, kad jie neturi Ojarsos, — tarė vienas iš 
mokinių. 

— Taip bus todėl, kad kiekvienas iš jų pats nori būti ma- 
žas Ojarsa, — pridūrė Augrėjas. 

— Jie nieko negali padaryti, — atsiliepė senasis sornas. — 
Turi būti valdžia, nes kaipgi gyvi padarai gali save valdyti? 
Gyvulius turi valdyti hnau, hnau - eldilai, o eldilus - Malel- 
dilas. Šie padarai neturi eldilų. Jie yra tarsi bandantys pakelti 
save už plaukų, norintys apžvelgti visą vietovę stovėdami jos 
pačios lygyje, tarsi moteris, norinti pradėti kūdikį be vyro. 

Mūsų pasaulyje juos ypač sudomino du dalykai. Pirma- 
sis —- kiek daug energijos mes sunaudojame keldami ir ne- 
šiodami daiktus. O antrasis — kad mūsų pasaulyje tėra viena 
hnau rūšis: jie manė, kad tai turėtų neigiamai paveikti mūsų 
jautrumą ir net susiaurinti mąstymą: 

— Jūsų mintis, ko gero, yra jūsų kraujo malonėje, — pasa- 
kė senasis sornas. — Nes jūs negalite jos palyginti su minti- 
mi, išsiskleidusia kitokiame kraujyje. 

Rensomui tai buvo varginantis ir labai nemalonus pokal- 
bis. Bet kai pagaliau atsigulė, ne apie žmogaus nuogumą ir 
ne apie savo paties neišprusimą sukosi jo mintys. Jam akyse 
stovėjo senieji Malakandros miškai ir jis mąstė, ką reiškia 
gimti ir augti pasaulyje, kur tik už keleto mylių visados ma- 
tai spalvingą žemę, kurios niekada nepasieksi ir kurioje ka- 


daise virė gyvenimas. 

Kitą dieną nuo pat ankstaus ryto Rensomas vėl sėdėjo savo 
vietoje ant Augrėjo peties. Daugiau nei valandą jie vėl ke- 
liavo ta pačia spindinčia dykuma. Toli šiauriniame dangu- 
je blausiai švytėjo rausvai gelsva, didžiulė, į debesį pana- 
ši masė; ji buvo gal dešimt mylių pakilusi virš dykumos ir 
strimgalviais lėkė į vakarus. Rensomas, dar niekad nematęs 
Malakandroje debesų, paklausė, kas tai. Sornas paaiškino, 
kad tai smiltys, vėjų pakeltos didžiulėse šiaurinėse dykumo- 
se. Jie dažnai šitaip gena smėlį, kai kada net septyniolikos 
mylių aukštyje, kol išbarsto, kartais net handramite, sukel- 
dami netikėtas, slogias dulkių audras. Tas plikame danguje 
skriejantis grėsmingas debesis priminė Rensomui, kad jie 
dabar išties yra už Malakandros ribų, jau nebe pasaulyje, 
bet keistos planetos išorėje. Pagaliau keistasis debesis, ro- 
dos, nukrito ir sprogo toli vakariniame horizonte; ten dar 
ilgai žioravo didžiulė lyg gaisro pašvaistė, kol pagaliau visas 
tas kraštas pradingo už posūkio. 

Bet už posūkio atsivėrė naujas vaizdas. Jis keistai priminė 
žemišką kraštovaizdį — pilkos ir žemos kalvos tai kilo, tai 
leidosi lyg jūros bangos. Toli už jų, tamsiai mėlyno dan- 
gaus fone, kilo pažįstamų žalsvų kalnų skardžiai ir smailės. 
Netrukus Rensomas susigaudė, kad tariamos kalvos yra iš 
viršaus matoma banguota melsvai pilka migla, kuri visai 
nebebūtų migla jiems nusileidus į handramitą. Ir išties ke- 
liui leidžiantis ji vis mažiau besimatė, pro ją pamažu ryškėjo 


spalvingas slėnio raštas. Nuolydis tapo statesnis, o pro dau- 

bos kraštą grėsmingai lyg milžino dantys (labai išgedę mil- 
žino dantys) kyšojo aukščiausių kalnų viršūnės. Dangaus 
spalva ir šviesos kokybė šiek tiek kito. Po akimirkos jie jau 
stovėjo prie šlaito, kuris Žemėje būtų pavadintas praraja, o 
kelias bėgo vis žemyn, kol išnyko purpurinių augalų jūroje. 
Rensomas griežtai atsisakė leistis sėdėdamas Augrėjui ant 
peties. Sornas, nors ir nesuprasdamas Rensomo užsispyri- 
mo priežasties, sustojo, kad tas galėtų nulipti, ir patraukė 
žemyn ta čiuožiančia eisena, pasviręs į priekį. Rensomas su 
malonumu, nors ir nevikriai kilnodamas nuosavas užtirpu- 
sias kojas nusekė paskui. 

Atsivėręs šio naujojo handramito grožis užgniaužė jam 
kvapą. Šis buvo daug platesnis už tą, kuriame iki šiol gyve- 
no, o apačioje, tiesiai priešais, plytėjo beveik apskritas eže- 
ras — dvylikos mylių skersmens safyras purpurinio miško 
apsodais. Vidury ežero tarsi žema švelnių kontūrų piramidė 
arba moters krūtis kilo blyškiai rausva sala, o jos viršūnėje 
augo guotas tokių medžių, kokių žmogus net susapnuoti 
negalėtų. Jų lygūs lyg kolonos, nuostabiai švelniai išlinkę 
kamienai buvo aukštesni už Žemės katedrų bokštus, o vir- 
šūnėse skleidėsi greičiau žiedai nei lapija — auksiniai tulpių 
žiedai, skaidrūs ir švytintys lyg briliantai ir milžiniški lyg 
vasaros debesys. Tai išties buvo gėlės, ne medžiai, o žemai 
apačioje, tarp jų stiebų, buvo galima įžvelgti kažkokius blyš- 
kius žemus pastatus. Dar prieš sornui praveriant lūpas Ren- 
somas jau žinojo, kad tai Meldilornas. Nežinojo, ką tikėjosi 
pamatyti. Seniai buvo pamiršęs žemiškas svajones apie kaž- 
ką kita nei klaidūs amerikietiški biurai ar beribis inžinierių 
išgalvotas mechanizmų rojus. Bet tikrai nesitikėjo tokios 
klasikos, tokio tyrumo kaip ši šviesi giraitė — tokia tyli, tokia 
paslaptinga spalvingame slėnyje, grakščiai kelianti žiedus 
vis aukštyn į šaltą saulę. Lipant žemyn iš slėnio kilo maloni 


šiluma. Rensomas pažvelgė viršun — dangus pamažu blyško. 

Atsisuko žemyn — ir jį apgaubė švelnus, saldus milžiniškų 
žiedų aromatas. Tolimų uolų kontūrai jau nebebuvo tokie 
aštrūs ir jų švytėjimas prigeso. Į aplinką vėl grįžo gelmė, 
švelnumas, blausumas ir perspektyva. Kelio pradžia bolavo 
aukštai viršuje ir nesinorėjo tikėti, kad jie tikrai iš ten atei- 
na. Kvėpuoti tapo lengva. Jis vėl laisvai galėjo krutinti kojų 
pirštus, kuriuos tiek ilgai maudė nuo šalčio. Rensomas pa- 
kėlė kepurės ausines ir tuoj pat išgirdo krioklio šniokštimą. 
Ir štai po kojomis jau plytėjo lygi žole apaugusi žemė, o virš 
galvos lingavo vaiskus miško stogas. Jie nugalėjo harandrą ir 
stovėjo prie Meldilorno slenksčio. 

Priešais vėrėsi miško takas — tiesi it strėlė alėja tarp pur- 
purinių stiebų, o jos gale šoko mėlyni ežero atspindžiai. Te- 
nai jie rado plaktuką ir gongą, pakabintus ant akmeninės 
kolonos. Visa tai buvo gausiai dekoruota, o plaktukas su 
gongu padaryti iš Rensomui nepažįstamo žalsvai žydro me- 
talo. Augrėjas sudaužė per gongą. Rensomas vis labiau jau- 
dinosi ir todėl negalėjo taip dėmesingai, kaip jam norėjosi, 
tyrinėti kolonos ornamentikos. Tai buvo stilizuoti vaizdai, 
kai kur pereinantys į grynus ornamentus. Ypač stebino tam 
tikra pusiausvyra tarp santūriai dekoruotų ir perpildytų da- 
lių. Paprastus, priešistorinius atvaizdus Žemės urvų sienose 
primenančius linijinius piešinius keitė painiai, sudėtingai ir 
gausiai dekoruoti lopiniai, panašūs į senovinius skandinavų 
ar keltų juvelyrinius dirbinius. Ilgiau pažiūrėjus išryškėjo, 
jog šie tušti ir perkrauti paviršiai sukomponuoti taip, kad 
patys sudarytų didesnius piešinius. Stebino ir tai, kad dide- 
lėse arabeskose tarsi detalė dažnai pasitaikydavo sudėtingas 
piešinys. Kitur buvo panaudotas priešingas kompozicijos 
būdas, ir šiam kaitaliojimui taip pat buvo būdinga tam tikra 
ritmika. Rensomas pradėjo suvokti, kad piešiniai, nors ir 
stilizuoti, pasakoja kažkokią istoriją, bet Augrėjas nutraukė 
jo mintis. Nuo Meldilorno salos kranto atsiskyrė valtis. 

Jai artėjant Rensomas nudžiugo — valtį irklavo hrosas. 
Būtybė sustabdė laivelį prie kranto, kur jie stovėjo, ir smal- 
siai pažvelgė į Rensomą, paskui klausiamai į Augrėją. 

— Gali stebėtis šiuo nau, Hrinha, - tarė sornas, — nes nie- 
ko panašaus niekada nesi matęs. Jis vardu Rensomas, atke- 
liavo per dangų iš Thulkandros. 

— Malonu jį matyti, Augrėjau, — mandagiai atsiliepė hro- 
sas. — Ar jis atvyksta pas Ojarsą? 

— Jis pakviestas. 

— Ar tu taip pat, Augrėjau? 

— Ojarsa manęs nekvietė. Jei perkelsi Rensomą per van- 
denį, aš grįšiu į savo bokštą. 

Hrosas pakvietė Rensomą į valtį. Šis norėjo išreikšti dė- 
kingumą sornui, todėl, akimirką pasvarstęs, nusisegė lai- 
krodį ir pasiūlė jam. Tai buvo vienintelis jo turimas daiktas, 
kuris atrodė tinkama dovana sornui. Augrėjas be vargo su- 
prato jo ketinimą, tačiau atidžiai apžiūrėjęs kiek nenoriai 
grąžino laikrodį tardamas: 

— Ši dovana turėtų būti įteikta pfifltrigui. Ji džiugina 
mano širdį, bet jie iš jos išspaustų daugiau. Meldilorne ti- 
kriausiai sutiksi ką nors iš šios skubrios tautos, atiduok tai 
jiems. Bet pasakyk, ar jūsų tauta tik į šį daiktą pasižiūrėję 
žino, kiek dienos praslinko? 

— Galbūt kai kurie mūsų gyvūnai turi laiko nuojautą, — 
atsakė Rensomas, — bet mūsų hnau ją prarado. 

Atsisveikinęs su sornu įlipo į valtį. Vėl atsidūręs hroso 
laivelyje, veidu jausdamas vandens šilumą ir matydamas virš 
galvos melsvą dangų, Rensomas pasijuto tarsi grįžęs namo. 
Jis nusiėmė kepurę, patenkintas išsitiesė valties pirmaga- 
lyje ir apibėrė irkluotoją klausimais. Sužinojo, kad Ojarsai 
tarnauja ne vien hrosai, kaip buvo pradėjęs įtarti pamatęs 
vieną jų einant keltininko pareigas; jam tarnavo visos trys 
hnau rūšys, kiekviena pagal savo sugebėjimus, o keltas tie- 


115 


siog buvo patikėtas tiems, kurie išmano laivybą. Sužinojo, 
kad pats atvykęs į Meldilorną gali eiti kur nori ir daryti 
ką nori, kol Ojarsa jį pakvies. Tai gali įvykti už valandos, 
gali ir po kelių dienų. Netoli prieplaukos jis rasiąs namelius, 
kur galėsiąs pernakvoti, jei reikės, ir gauti maisto. Atsidė- 
kodamas Rensomas kaip sugebėjo nupasakojo savo pasau- 
lį ir kelionę, taip pat perspėjo hrosą dėl dviejų pavojingų 
kreivų žmonių, kurie jį gabeno ir iki šiol laisvi bastosi po 
Malakandrą. Kalbėdamas prisiminė, kad šito kaip reikiant 
neišaiškino Augrėjui, bet aprimo prisiminęs, kad Devainas 
ir Vestonas, rodos, turėjo su sornais kažkokių ryšių ir galbūt 
neišdrįs užkabinti tokių didelių, į žmones panašių būtybių. 
Bent jau kol kas. Jis neturėjo jokių iliuzijų dėl galutinių 
Devaino planų ir tegalėjo sąžiningai papasakoti apie juos 
Ojarsai. Tuo metu laivelis pasiekė krantą. 

Kol hrosas rišo valtį, Rensomas pakilo ir ėmė žvalgytis. 
Į kairę nuo mažo uosto, kur jie stovėjo, buvo žemi akme- 
niniai pastatai — pirmieji jo pamatyti pastatai Malakandro- 
je —ir degė laužai. Tenai, paaiškino hrosas, jis rasiąs pastogę 
ir maisto. Bet šiaip sala atrodė negyvenama ir lygūs šlaitai 
tušti iki pat juos vainikuojančios giraitės, kur irgi glaudėsi 
kažkokie akmeniniai dariniai. Tai nebuvo nei pastatai, nei 
šventykla, kaip suprastų žmonės, bet plati monolitų alėja, 
didesnė už Stonhendžą, tuščia ir didinga, kylanti per kalvos 
keterą ir dingstanti blyškiame gėlių stiebų šešėlyje. Viešpa- 
tavo tyla, bet šios ryto tylos fone nuolat girdėjosi švelnus si- 
dabro varpelio skambėjimas, beveik negirdimas stengiantis 
įsiklausyti, tačiau vis dėlto jaučiamas. 

— Saloje pilna eldilų, — pagarbiai sušnibždėjo hrosas. 

Rensomas išlipo. Žengė keletą neryžtingų žingsnių lyg 
tikėdamasis sutikti nematomą kliūtį ir sustojo, paskui taip 


pat neryžtingai patraukė toliau. 

Žolė buvo sodri ir nepaprastai minkšta, joje nesigirdė- 
jo žingsnių, bet Rensomui kažkodėl norėjosi eiti pirštų ga- 
liukais. Nejučia ėmė judėti kažkaip minkštai ir oriai. Dėl 
aplink tyvuliuojančio ežero saloje buvo daug šilčiau nei 
kur kitur Malakandroje, oras priminė vėlyvo rugsėjo dieną 
Žemėje, kai dar visai šilta, bet po truputį jau šalvena. Vis 
auganti pagarbi baimė neleido artintis prie giraitės bei mo- 
nolitų alėjos. 

Maždaug pusiaukelėje Rensomas nustojo kopti į kalvą ir 
pasuko dešinėn išlaikydamas pastovų nuotolį nuo kranto. Jis 
įtikinėjo-save, kad apžiūrinėja salą, bet jautėsi greičiau taip, 
tarsi sala apžiūrinėtų jį. Šį jausmą dar sustiprino vienas gal 
po valandos padarytas atradimas, kurio jis net vėliau nieka- 
da negalėjo aiškiai nupasakoti. Labai abstrakčiai būtų galima 
pasakyti, kad salos paviršiuje nuolat vyko vos pastebimas 
šviesos ir šešėlių žaismas, kurio niekaip negalima paaiškinti 
esant tokiam giedram ir nesikeičiančiam dangui. Jeigu oras 
nebūtų buvęs toks ramus, o žolė tokia trumpa ir stangri, 
jis būtų palaikęs šiuos nežymius pakitimus švelnaus vėjelio 
darbu, kaip Žemės pievose. Kaip ir sidabro varpelių garsai 
ore, šie šviesos pėdsakai vengė žvilgsnio. Žvelgdamas ati- 
džiai Rensomas beveik nieko nepastebėdavo, tačiau regėji- 
mo lauko pakraščiuose ryškėjo sudėtingiausios jų kombina- 
cijos, lyg tenai jie spiestųsi spiečiais. Atkreipti dėmesį į bet 
kurį iš jų reiškė padaryti jį nematomą, ir dažnai atrodydavo, 
kad ryškumas tik tik pradingo iš tos vietos, kur pažvelgdavo 
Rensomas. Jis neabejojo, kad „mato“ (jeigu galima tai pava- 
dinti matymu) eldilus. Jautėsi keistai. Visai nebuvo šiurpu 
ir nė kiek nepanašu, kad aplink šmirinėtų vaiduokliai. Net 
nesijautė šnipinėjamas, greičiau stebimas būtybių, kurios 
turi teisę stebėti. Tik buvo šiek tiek baisoka, bet daugiau 


nedrąsu, drovu, keista ir šiaip... nelabai jauku. 

Jis pailso ir pagalvojo, kad šioje išrinktojoje Žemėje ti- 
kriausiai pakankamai šilta pasėdėti lauke. Atsisėdo. Minkšta 
žolė, šiluma ir po visą salą sklindantis švelnus kvapas primi- 
nė Žemę ir žydinčius vasaros sodus. Trumpam užsimerkė, 
o atsimerkęs pamatė apačioje žemus pastatus ir ežeru artė- 
jančią valtį. Tučtuojau visa tai atpažino. Tai buvo keltas, o 
pastatai — svečių namai priešais uostą; jis buvo apėjęs aplink 
visą salą. Šiek tiek nusivylė. Pasijuto alkanas. Gal būtų ne- 
bloga mintis nusileisti žemyn ir paprašyti maisto, šiaip ar 
taip, bent jau laikas greičiau praslinktų. 

Bet nenuėjo. Kai pakilęs atidžiau įsižiūrėjo, pastebėjo 
aplink svečių namus nemažą judėjimą, o iš kelto lipo dar 
daugiau padarų. Jis ilgokai negalėjo suprasti, kas juda eže- 
re, bet paskui paaiškėjo, kad tai sornai iki juostos vandenyje 
brenda į Meldilorną. Suskaičiavo jų dešimt. Dėl vienokios 
ar kitokios priežasties į salą plūdo lankytojai. Rensomas 
jau nebemanė, kad jei nuliptų žemyn ir įsimaišytų į minią, 
tos būtybės padarytų jam ką blogo, bet leistis nesinorėjo. 
Situacija gyvai priminė mokyklinę naujoko patirtį - nau- 
jokai atvyksta diena anksčiau, šlaistosi koridoriais ir išsi- 
žioję stebi išdidžiai praplaukiančius senbuvius. Galiausiai 
nusprendė tenai neiti. Jis prisipjovė kiek žolės, užkando ir 
snūstelėjo. 

Popiet oras kiek atvėso ir Rensomas pakilo eiti. Kiti hnau 
taip pat bastėsi po salą. Daugiausia jis matė sornų, bet tik 
todėl, kad šie buvo aukštesni už visus kitus. Beveik nesi- 
girdėjo triukšmo. Nenoras susitikti tuos kitus klajotojus, 
kurie, atrodo, pasitenkino salos pakraščiais, nejučia stūmė 
jį vis aukštyn ir gilyn į salą. Kol pagaliau atsidūrė giraitės 
pakraštyje, tiesiai priešais monolitų alėją. Ten eiti nežinia 
kodėl netraukė, bet Rensomas pradėjo apžiūrinėti artimiau- 
sią akmenį, iš visų keturių pusių gausiai iškalinėtą, o paskui 
smalsumas jau vedė jį nuo vieno akmens prie kito. 

Piešiniai glumino. Greta sornų, hrosų ir, kaip jis spėjo, 
pfifltrigų atvaizdų vis pasirodydavo tiesi sparnuota figū- 
ra neryškiu veidu. Sparnus buvo galima atpažinti visiškai 
aiškiai, ir tai buvo nesuprantama. Ar gali būti, kad Mala- 
kandros meno tradicijos siekia tuos laikus, kai harandroje, 
pasak Augrėjo, gyveno tokie štai paukštiški padarai? Rodėsi, 
kad akmenys sako — taip. Jis matė senųjų rausvųjų miškų 
atvaizdus, juose neabejotinai skraidė paukščiai ir knibždėjo 
daugybė kitų, jam nepažįstamų, padarų. Ant kito akmens 
daugelis tokių padarų buvo pavaizduoti gulintys nebegyvi, 
o virš jų danguje sklandė fantastinė hnakrą primenanti bū- 
tybė, ko gero, personifikuotas šaltis, ir žudė juos ietimis. 
Likę gyvi padarai spietėsi aplink būtybę, kurią, matyt, reikia 
laikyti Ojarsa, jis atrodė kaip sparnuota liepsna. Kitur Ojarsa 
buvo sekamas daugybės padarų ir kažkokiu aštriu instru- 
mentu brėžė žemėje vagą. Dar kitur pfifltrigai gilino šią vagą 
nežinia kokiais kasamaisiais įrankiais. Sornai abipus jos pylė 
žemes į pylimus, o hrosai lyg ir kasė vandens kanalus. Ren- 
somas spėliojo, ar šie paveikslai tik atspindi mitą apie han- 
dramitų atsiradimą, ar handramitai išties būtų dirbtiniai. 

Daugelis bareljefų buvo visiškai nesuprantami. Vienas 
Rensomą itin nustebino: apačioje buvo iškalta dalis apskri- 
timo, o virš jo kilo trys ketvirčiai disko, padalyto koncen- 
triniais ratais. Iš pradžių Rensomas pamanė, kad čia pavaiz- 
duota saulė, kylanti virš kalvos; apatinė dalis buvo užpildyta 
Malakandros scenomis: Ojarsa Meldilorne, sornai ant ha- 
randros kalnų keteros ir daugybė kitų vaizdų — ir keistų, ir 
pažįstamų. Jis ėmėsi tyrinėti virš visų jų kylantį diską. Tai 
nebuvo saulė. Saulė, be jokios abejonės, buvo štai čia - dis- 
ko centre, o aplink ją kartojosi koncentriniai apskritimai. 
Pirmame ir mažiausiame iš jų buvo iškaltas nedidelis ru- 
tuliukas, o ant jo stovėjo sparnuota, panaši į Ojarsą figūra, 
rankoje laikanti kažką panašaus į trimitą. Kitas mažas ru- 

tuliukas nešė kitą liepsnojančią figūrą. Šioji neturėjo net ir 
neryškaus veido — vietoj jo buvo du iškilumai. Ilgai tyrinė- 
jęs Rensomas nusprendė, kad čia bus žinduolio patelės teš- 
muo ar krūtys. Tuo metu Rensomas jau neabejojo žvelgiąs 
į Saulės sistemos piešinį. Pirmasis rutuliukas buvo Merku- 
rijus, antrasis — Venera. „Koks nepaprastas sutapimas, — pa- 
manė jis, - kad jų mitologijoje, kaip ir mūsiškėje, su Ve- 
nera siejama moteriškumo idėja.“ Būtų ir ilgiau gvildenęs 
Šią temą, bet smalsumo skatinamas ėmė ieškoti rutuliuko, 
vaizduojančio Žemę. Radęs akimirką visas apmirė. Rutu- 
liukas buvo, tačiau liepsnojančios figūros vietoje žiojėjo gili 
netaisyklinga įduba, lyg ji būtų išdaužyta. Taigi, kažkada... 
Bet visos spėlionės geso nežinomybės jūroje. Pažvelgė į kitą 
apskritimą. Jame rutuliuko nebuvo. Vietoj to apskritimo 
apačia lietė didžiąją dalį, užpildytą Malakandros scenomis, 
taigi šiame taške Malakandra lietė Saulės sistemą ir užpildė 
visą erdvę žiūrovo link. Dabar, kai suvokė visą sumanymą, 
Rensomą apstulbino gyva išraiška. Jis žengtelėjo atgal ir gi- 
liai atsikvėpė ruošdamasis įminti keletą jį taip sudominusių 
mįslių. Taigi, Malakandra yra Marsas. O Žemė... Bet tuo 
metu jau kuris laikas girdimas silpnas kaukšėjimas ar bils- 
nojimas tapo toks įkyrus, kad nebebuvo galima nekreipti 
į jį dėmesio. Visai greta dirbo kažkoks padaras, be abejo, 
ne eldilas. Kiek išsigandęs, nes buvo giliai paniręs mintyse, 
Rensomas atsisuko. Nieko nesimatė. Jis kaip kvailys šūkte- 
lėjo angliškai: 

— Kas ten? 

Kaukšėjimas tučtuojau nutilo. Iš už gretimo monolito pa- 
sirodė nepaprastas veidas. 

Jis buvo beplaukis, kaip žmogaus ar sorno. Ilgas, smailė- 
jantis lyg kirstuko snukutis, gelsvas ir įžūlokas, tokia žema 


kakta, kad jei ne sunkus, nukabęs žemyn ir už ausų išsipūtęs 

pakaušis (tarsi krepšys ar perukas), tai vargu ar galėtum pa- 
laikyti tokią galvą priklausančia protingai būtybei. Po aki- 
mirkos vienu staigiu šuoliu palikęs priedangą pasirodė ir 
visas padaras. Rensomas spėjo, kad tai pfifltrigas, — ir buvo 
labai patenkintas, kad atvykęs į Malakandrą pirmąjį sutiko 
ne vieną iš jų. Padaras priminė vabzdį ar roplį labiau nei bet 
kuris kitas iki šiol matytas. Jis buvo sudėtas visai kaip varlė, 
iš pradžių Rensomas net pamanė, kad jis ir tupi kaip var- 
lė, „plaštakomis“ remdamasis į žemę. Bet paskui pastebėjo, 
kad į žemę besiremianti priekinių galūnių dalis žmogišku 
požiūriu greičiau yra alkūnės nei plaštakos. Jos buvo plačios 
ir įdiržusios, akivaizdžiai pritaikytos vaikščioti. Priekyje 
nuo jų gal keturiasdešimt penkių laipsnių kampu kilo tikro- 
sios rankos — plonos, stiprios, pasibaigiančios didžiulėmis 
plaštakomis su daugybe lanksčių pirštų. Buvo aišku, kad iš 
visų gyvų būtybių ši turi didžiausią pranašumą atsirėmusi 
alkūne dirbti bet kokį rankų darbą — nuo kalnakasybos iki 
smulkiausios raižybos. Dėl jo panašumo į vabzdį buvo kalti 
mitrūs ir staigūs judesiai, be to, jis galėjo atsukti veidą į savo 
nugarą visai kaip vabzdys maldininkas, o įspūdį dar stiprino 
padarui judant pasigirstantis sausas traškesys ar skimbsėji- 
mas. Padaras kažkuo priminė žiogą ar vieną iš Arturo Rak- 
hamo* neūžaugų, šiek tiek varlę ir net senutėlį sudžiūvusį 
iškamšininką, kurį Rensomas pažinojo Londone. 

— Aš atvykau iš kito pasaulio, — pradėjo Rensomas. 

— Žinau, žinau, — sučirškė būtybė berdama žodžius ne- 
kantriu balsu. — Eikš čia, už akmens. Šičia, šičia. Ojarsos 
įsakymas. Labai skubu. Reikia pagaliau pradėti. Stovėk čia. 

Rensomas atsidūrė kitoje monolito pusėje, ten pamatė 
dar nebaigtą bareljefą. Žemė aplink jį buvo storai nuklota 


akmens nuolaužomis, o oras pilnas dulkių. 


* Arturas Rakhamas (Arthur Rackham, 1867-1939) -— anglų dailininkas, 
iliustravęs daug knygų (vert.). 

— Štai, — Čirkštelėjo būtybė. - Stovėk ramiai. Nežiūrėk į 
mane. Žiūrėk tenai. 

Rensomas iš pradžių visiškai nesuprato, ko iš jo norima; 
bet paskui, matydamas pfifltrigą žvilgčiojant tai į jį, tai į 
akmenį tokiu nepakartojamu žvilgsniu, kokiu žvelgia meni- 
ninkas lygindamas modelį ir savąjį kūrinį, — tikriausiai taip 
pat visuose pasauliuose, — jis susigaudė ir vos nepratrūko 
kvatotis. Jį pastatė pozuoti portretui! Iš savo vietos Ren- 
somas matė, kaip padaras pjausto akmenį lyg sūrį, miklūs 
jo judesiai net klaidino akis. Nors ir negalėjo matyti, ką jis 
ten kala, bet užtat galėjo apžiūrinėti patį pfifltrigą. Pastebė- 
jo, kad skimbčiojimą šiam judant kelia daugybė mažų ins- 
trumentų, sukabinėtų ant kūno. Kartkartėmis, apmaudžiai 
šūktelėjęs, mesdavo įrankį šalin ir išsirinkdavo vieną iš tų, 
bet daugumą nuolat naudojamų laikė burnoje. Dar atkreipė 
dėmesį, kad padaras, kaip ir jis pats, dėvi drabužius iš kaž- 
kokios žibančios žvynuotos medžiagos, nors dabar apibiru- 
sius dulkėmis. Aplink kaklą buvo matyti pūkuotos klostės, 
lyg šalikas, o akis dengė tamsūs išsipūtę apsauginiai akiniai. 
Kaklą ir galūnes puošė žiedai bei apyrankės iš blizgančio 
metalo, bet, ko gero, ne aukso. Pfifltrigas nuolat kažką pats 
sau šnabždėjo šnypšdamas, o kai susijaudindavo, — beje, 
dažnai, - jo nosies galiukas krutėdavo lyg triušio. Pagaliau 
dar kartą staigiai stryktelėjęs nusileido už kokių dešimties 
jardų, nužvelgė savo darbą ir sučirškė: 

— Taip, taip. Ne taip gerai, kaip tikėjausi. Padarysiu ge- 
riau kitąkart. Dabar tegu. Prieik ir pamatyk save. 

Rensomas pakluso. Paveiksle buvo pavaizduotos planetos, 
tik dabar jos nesudarė Saulės sistemos, o išsirikiavusios tarsi 
procesija artėjo žiūrovo link ir visos, išskyrus vieną, nešė 
savo liepsnojančius raitelius. Žemiausiai buvo Malakandra, 
ir Rensomas gerokai nustebo, kai čia pamatė visai pakenčia- 


mai pavaizduotą kosminį laivą. Greta jo stovėjo trys figūros, 

kurias kalant, matyt, pozavo Rensomas. Jis pasibjaurėjęs at- 
šoko nuo jų. Net pripažįstant, kad Malakandros gyventojų 
požiūriu objektas išties keistas, ir atsižvelgiant į jų meninės 
stilizacijos ypatumus, Rensomo manymu, padaras galėjo iš- 
kalti ir panašesnes į žmones figūras nei šie kelmų pavidalo 
kerėplos — kone tokio pat aukščio kaip ir pločio, pelėsiais 
apžėlusiomis galvomis. 

— Tikiuosi, čia kažkas panašaus į mane, tikriausiai taip aš 
atrodau tavo tautai, - pamėgino išsisukti Rensomas. — Bet 
mano pasaulyje mane pavaizduotų kitaip. 

— Taip, — sutiko pfifltrigas. - Nenorėjau, kad būtų labai pa- 
našu. Per daug panašu ir jie netikės — tie, kurie gims vėliau. 

Ir išrėžė dar ilgoką kalbą, bet iš jos Rensomui paaiškė- 
jo tik tiek, kad šiais trimis baidyklėmis norėta idealizuoti 
žmones. Pokalbis ėmė krypti ginčo link. Siekdamas pakeisti 
temą Rensomas paklausė to, kas jam jau kuris laikas nedavė 
ramybės: 

— Negaliu suprasti, kaip jūs, sornai ir hrosai visi kalbate 
ta pačia kalba. Nes jūsų liežuviai, dantys ir gerklės tikriau- 
siai yra labai skirtingi. 

— Tu teisus, — atsiliepė padaras. — Kadaise mes visi kalbė- 
jome skirtingomis kalbomis, ir tebekalbame namuose. Bet 
visi išmoko hrosų kalbą. 

— Kodėl? — paklausė Rensomas, vis dar nepamiršdamas 
žemiškos istorijos dėsnių. — Ar hrosai anksčiau valdė kitus? 

— Aš nesuprantu. Jie yra didieji mūsų kalbėtojai ir poe- 
tai. Turi daugiau žodžių ir geresnių. Niekas nesimoko mūsų 
kalbos, nes visa, ką norime, mes pasakome akmenyje, sau- 
lės kraujyje ir žvaigždžių piene, - visi gali tai pamatyti. Nie- 
kas nesimoko sornų kalbos, nes jų žinias gali persakyti bet 
kuria kalba ir jos liks tos pačios. Taip nepadarysi su hrosų 
dainomis. Jų kalba sklinda visoje Malakandroje. Kalbu ja 


su tavimi, nes esi svetimšalis. Kreipiuosi ja į sorną. Bet na- 

muose mes kalbame senosiomis kalbomis. Tu gali suprasti 
tai iš vardų. Sornai turi didingus vardus, tokius kaip Au- 
grėjas, Arkalas, Belmas ar Falmėjas. Hrosų vardai skamba 
šiurkščiai: Hnohas, Hnihis, Hjoi ar Hlithnahis. 

— Tai šiurkščiausia kalba gimsta geriausios eilės? 

— Galbūt, — atsakė pfifltrigas. — Juk kiečiausiame akme- 
nyje iškalami geriausi paveikslai. Bet mano tautoje duodami 
tokie vardai kaip Kalakaperis, Parakataras ar Tafalakerufas. 
Mano vardas Kanakaberaka. 

Rensomas pasakė savąjį. 

— Mūsų kraštas, - kalbėjo Kanakaberaka, — ne toks kaip 
šis. Jis neįspraustas siaurame handramite. Ten siūbuoja tikri 
miškai, mirga žali šešėliai, glūdi gilios kasyklos. Ten šilta. 
Ten neakina šviesa kaip čia ir ne taip tylu. Ten galėčiau nu- 
vesti tave į vietą miškuose, kur pamatytum šviečiant šimtus 
laužų ir kalant šimtus plaktukų. Norėčiau, kad atvyktum 
į mano kraštą. Mes negyvename nei skylėse kaip sornai, 
nei žolių gumuluose kaip hrosai. Parodyčiau tau namus su 
šimtais kolonų, vienus iš saulės kraujo, kitus iš žvaigždžių 
pieno, visą kelią... Ir visą pasaulį, ištapytą ant sienų. 

— Kaipgi jūs save valdote? — paklausė Rensomas. — Ar tie, 
kurie dirba kasyklose, mėgsta savo darbą taip pat kaip tie, 
kurie tapo sienas? 

— Mes laikome kasyklas atviras ir bendrai jas prižiūrime. 
Bet kiekvienas sau išsikasa to, ko jam reikia darbui. Kaipgi 
kitaip? 

— Pas mus kitaip. 

— Tada jūsų darbai turėtų būti labai kreivi. Kaipgi kūrėjas 
galės perprasti saulės kraujo kalimo paslaptis, jei pats nenu- 
sileis ten, kur gimsta saulės kraujas, jei neišmoks skirti vie- 
ną rūšį nuo kitos, jei negyvens diena po dienos kartu su juo 
toli nuo saulės šviesos, kol saulės kraujas įsigers jam į kraują 


ir širdį taip, tarsi valgytų jį, juo galvotų ir spjaudytų? 

— Mūsų pasaulyje jis glūdi labai giliai, sunku jį pasiekti, o 
tie, kurie kasa, turi skirti tam visą gyvenimą. 

— Ir jiems tai patinka? 

— Tikriausiai ne... Nežinau. Jie priversti tai daryti, nes 
kitaip negautų maisto. 

Kanakaberaka suraukė nosį. 

— Tai jūsų pasaulyje mažai maisto? 

— Nežinau, - atsakė Rensomas. — Dažnai norėdavau suži- 
noti, bet niekas negalėdavo man pasakyti. Kanakaberaka, o 
tavo tautos ar niekas neverčia dirbti? 

— Mūsų moterys, — atsakė pfifltrigas keistai supypsėda- 
mas, tikriausiai nusijuokdamas. 

— Ar jums moterys svarbesnės nei kitiems hnau? 

— O taip. Sornai į moteris kreipia mažiausia dėmesio, o 


mes daugiausia. 


Tą naktį Rensomas praleido svečių pastate. Tai buvo tikras 
pfifltrigų statytas ir gausiai išpuoštas namas. Buvo smagu 
atsidurti žmogui bent kiek įprastesnėje aplinkoje, bet malo- 
numą šiek tiek temdė nejaukumas taip arti matant gausybę 
Malakandros padarų, kurio nepadėjo nuslopinti jokie argu- 
mentai. Buvo susirinkę visų trijų tautų atstovai. Rodėsi, jie 
visiškai nesivaržo vieni kitų, nors šiokių tokių nesusiprati- 
mų pasitaikydavo, panašių nesutarimų pasitaiko ir Žemėje 
keleivinių traukinių vagonuose: sornams pastate atrodė per 
karšta, o pfifltrigams — per šalta. Tą vakarą apie Malakan- 
dros gyventojų humorą ir jį išreiškiančius garsus Renso- 
mas sužinojo daugiau nei per visą viešnagės šioje keistoje 
planetoje laiką. Tiesą sakant, pokalbiai, kuriuose jis iki šiol 
dalyvaudavo, daugiausia būdavo rimti. Matyt, visi šie tokie 
skirtingi hnau vieni kitiems atrodė kiek juokingai. Visų jų 
pokštai Rensomui buvo vienodai nesuprantami. Jis galėjo 
įžvelgti skirtumus, — pavyzdžiui, sornai retai peržengdavo 
ironijos ribas, hrosai pasižymėjo nepakartojamu šmaikštu- 
mu ir fantazija, o pfifltrigai buvo pašaipūs, kartais net kan- 
dūs, — bet net tuomet, kai suprasdavo visus žodžius, jis ne- 
galėdavo pagauti prasmės. Ir anksti nuėjo miegoti. 

Kitą rytą Rensomas prabudo labai anksti, tokiu metu Že- 
mėje tiktai ūkininkai keliasi melžti karvių. Iš pradžių nesu- 
prato, kas jį pažadino. Kambarys buvo tylus, tuščias ir pus- 
tamsis. Rensomas jau buvo beužsnūstąs, tik staiga visiškai 


greta išgirdo aukštą, skambų balsą: 

— Ojarsa kviečia tave. 

Jis atsisėdo ir nustebęs apsižvalgė. Aplink nieko nebuvo, 
bet balsas pakartojo: 

— Ojarsa kviečia tave. 

Miegai išsilakstė ir jis suprato kambaryje ką tik buvus 
eldilą. Neišsigando, bet kol paklusniai kėlėsi ir vilkosi vakar 
greta pasidėtus rūbus, jautė stipriai daužantis širdį. Galvojo 
ne tiek apie nematomą būtybę kambaryje, kiek apie lau- 
kiantį susitikimą. Senosios baimės pamatyti pabaisą ar kru- 
viną stabą jau seniai buvo išgaravusios, jis greičiau jaudinosi 
lyg egzaminų rytą tais laikais, kai dar studijavo. Labiau už 
viską pasaulyje troško puodelio geros arbatos. 

Svečių pastatas buvo tuščias. Jis išėjo. Melsva migla kilo 
nuo ežero paviršiaus ir dangus už dantytos kanjono sienos 
rytuose švytėjo, buvo kelios minutės prieš saulėtekį. Dar 
tebebuvo labai šalta, žolė rasota, ir visoje aplinkoje tvyro- 
jo kažin kas keisto. Netrukus Rensomas susigaudė, kad tai 
tyla. Ore nebesigirdėjo eldilų balsų ir nebesimatė neramaus 
švieselių ir šešėlių žaismo. Jis neraginamas žinojo, kad reikia 
lipti aukštyn, į kalvą vainikuojančią giraitę. Kai prisiartinęs 
pamatė, kad monolitų alėja pilna tylių ir sustingusių Ma- 
lakandros gyventojų, širdį nuvėrė šaltukas. Padarai sėdėjo 
ir tupėjo abipus alėjos įvairiausiomis pozomis, kiekvienas 
pagal savo sudėjimą. Stebimas daugybės svetimų, nemirk- 
sinčių akių, Rensomas lėtai ir neryžtingai ėjo pirmyn. Atė- 
jęs į pačią viršūnę, prie didžiausio alėjos vidury stūksančio 
monolito, sustojo, ir vėliau niekad negalėjo prisiminti, ar 
jį sustabdė eldilo balsas, ar intuicija. Neatsisėdo, nes žemė 
buvo šlapia ir šalta, be to, nežinojo, ar derėtų. Tiesiog sto- 
vėjo sustingęs lyg iškilmingoje rikiuotėje. Visų padarų akys 
buvo susmigusios į jį, niekur nesigirdėjo nė balso. 

Jis pamažu įžiūrėjo, kad aikštė pilna eldilų. Švieselės ar 


tiesiog jų Ženklai, vakar siuvę po visą salą, dabar susispietė 

čia ir beveik nejudėjo, gal tik vos vos. Pakilo saulė ir vis dar 
nieko neatsitiko. Kai norėdamas virš monolitų pamatyti pir- 
muosius blyškius spindulius Rensomas pakėlė akis, suvokė, 
kad ore virš jo daug daugiau šviesos, nei galėtų teikti sau- 
lėtekis. Šviesa buvo visai kitokia — eldilų šviesa. Danguje jų 
buvo ne mažiau nei žemėje, matomieji Malakandros gyven- 
tojai tesudarė tik mažąją jį supančios konsistorijos dalį. At- 
ėjus laikui jo byla galbūt bus nagrinėjama stebint tūkstan- 
čiams, o gal net milijonams: greta po gretos aplink jį ir greta 
virš gretos ore, — būtybės, kurios niekada nematė žmogaus 
ir kurių joks žmogus niekada nematys, visos laukė prasi- 
dedant jo teismo. Rensomas liežuviu suvilgė džiūstančias 
lūpas ir pagalvojo, ar įstengs prabilti, kai bus pareikalauta 
jo žodžio. Staiga jam dingtelėjo, kad galbūt šis laukimas ir 
stebėjimas ir yra teismas, galbūt jis net dabar, tylėdamas, 
jau sako jiems viską, ką jie nori išgirsti. Bet vėliau, gerokai 
vėliau, pasigirdo bruzdesys ir šnarėjimas. Visi matomi pa- 
darai pakilo ir liko stovėti neįprastai nutilę, nulenkę galvas. 
Tuomet jis pamatė (kiek išvis galėjo matyti) monolitų alėjos 
viduriu artėjant Ojarsą. Iš dalies jis tai suprato žvelgdamas 
į Malakandros gyventojų veidus valdovui einant pro šalį, iš 
dalies matė — negalėjo paneigti matąs — patį Ojarsą. Niekad 
vėliau negalėjo nupasakoti, kaip jis atrodė. Vos vos įžiūrima 
šviesa, ne, dar mažiau, tiesiog kažko tamsaus nebuvimas, 
sklendė nelygiu žolės paviršiumi; galbūt net vien nesupran- 
tamas pasikeitimas žolėje, pernelyg nežymus įvardyti turint 
penkis jutimus, lėtai artėjo jo link. Lyg tyla, įsiviešpatau- 
janti žmonių pilname kambaryje, lyg vos juntamas vėsos 
dvelksmas karštą ir tvankią dieną, lyg kažkokio seniai pa- 
miršto garso ar kvapo prisiminimas, lyg visa, kas gamtoje 
yra tyliausio, mažiausio ir sunkiausiai apčiuopiamo, Ojarsa 
perėjo tarp savo valdinių, priartėjo ir sustojo gal dešimt jar- 


dų nuo Rensomo, Meldilorno centre. Rensomas visas su- 

virpo ir pajuto dilgsėjimą pirštuose, tarsi greta būtų trenkęs 
žaibas, širdis ir visas kūnas, rodės, pavirto vandeniu. 

Ojarsa prabilo — svetimiausiu balsu iš visų, kokį tik Ren- 
somas iki šiol buvo girdėjęs, tolimu, melodingu ir tvirtu 
balsu, kaip vienas hrosas vėliau pasakė Rensomui, balsu be 
kraujo: „Šviesa vietoj kraujo teka jų gyslomis.“ Žodžiai ne- 
kėlė nerimo. 

— Ko gi tu taip bijai, Rensomai iš Thulkandros? 

— Tavęs, Ojarsa, nes esi kitoks nei aš ir negaliu tavęs pa- 
matyti. 

— Tai ne priežastys, — atsiliepė balsas. — Tu taip pat kitoks 
nei aš, ir nors matau tave, bet labai neaiškiai. Tačiau nema- 
nyk, kad esame visiškai nepanašūs. Mes abu esame Malel- 
dilo kopijos. Pasakei netikras priežastis. 

Rensomas tylėjo. 

— Pradėjai manęs bijoti dar kojos neįkėlęs į mano pasaulį. 
Ir nuo tada visąlaik nuo manęs bėgi. Mano tarnai matė tavo 
baimę, kai buvai savo laive danguose. Jie matė tavo gentį 
blogai su tavimi elgiantis, nors negalėjo suprasti jų kalbos. 
Taigi, norėdamas tave nuo jų apsaugoti, pasiunčiau hnakrą, 
kad galėtum netrukdomas pas mane ateiti. Bet tu pasislėpei 
tarp hrosų, ir nors jie tau sakė eiti pas mane, tu nėjai. Ga- 
liausiai tavo paties gentis tave atsivijo, ir hnau kraujas buvo 
pralietas. 

— Aš nieko nesuprantu, Ojarsa. Nori pasakyti, kad tai tu 
pasiuntei manęs į Thulkandrą? 

— Taip. Ar kiti du tau šito nepasakė? Ir kodėl ėjai su jais, 
jei nenorėjai atsiliepti į mano kvietimą? Mano tarnai nega- 
lėjo suprasti jūsų pokalbių laivui skriejant. 

— Tavo tarnai... Nieko nesuprantu... 

— Nebijok klausti, —- paragino balsas. 

— Ar tu turi tarnų tenai, danguose? 


— O kurgi daugiau? Daugiau nėra kur. 

— Betgi tu, Ojarsa, esi čia, Malakandroje, kaip ir aš. 

— Bet Malakandra, kaip ir visi pasauliai, sklendžia dan- 
guose. Ir aš nesu „čia“ visiškai taip pat, kaip tu esi, Ren- 
somai iš Thulkandros. Tavo rūšies padarai turi nukristi iš 
dangaus į pasaulį, kad gyventų; mums pasauliai tėra vietos 
danguje. Bet nebandyk suprasti to dabar. Pakaks žinoti, kad 
aš ir mano tarnai net dabar esame danguje, dangaus laive jie 
supo tave taip pat kaip ir čia. 

— Tada tu žinojai apie mūsų kelionę dar prieš mums pa- 
liekant Thulkandrą. 

— Ne. Thulkandra mums yra nepažįstamas pasaulis. Jos 
vienintelės nėra danguose ir žinios iš jos neateina. 

Rensomas tylėjo, bet Ojarsa atsakė į jo neištartus klau- 
simus. 

— Ne visuomet taip buvo. Kadaise mes pažinome jūsų 
pasaulio Ojarsą, jis buvo už mane daug šviesesnis ir didin- 
gesnis. Tada mes nevadinome to pasaulio Thulkandra. Tai 
labai ilga ir skaudi istorija. Jis tapo kreivas. Taip atsitiko, kai 
jūsų pasaulyje dar nebuvo jokios gyvybės. Buvo Kreivie- 
ji metai, apie kuriuos iki šiol kalbama danguose. Tada jis 
dar nebuvo sukaustytas Thulkandroje, bet laisvas kaip mes. 
Jis sumanė sugadinti visus pasaulius, išskyrus savąjį. Kaire 
ranka jis smogė jūsų Mėnuliui, o dešine pirma laiko sukėlė 
mirtiną šaltį mano harandroje; jeigu per mano rankas Ma- 
leldilas nebūtų atvėręs handramitų ir karštųjų versmių, tai 
mano pasaulyje dabar jau niekas nebegyventų. Mes nelei- 
dome jam ilgai šitaip siautėti. Buvo didis karas, mes išmetė- 
me jį iš dangaus ir prikaustėme jo paties pasaulio ore, kaip 
Maleldilas mus pamokė. Ten jis laukia savo valandos, ir mes 
nieko nebežinome apie šią planetą — ji tyli. Mes manome, 
kad Maleldilas neatidavė jos Kreivojo malonei, danguose 
kalbama, kad Jis sušaukė keistą pasitarimą ir pasiryžo bai- 
siems dalykams kovodamas su Kreivuoju Thulkandroje. Bet 

apie tai mes žinome mažiau už tave, tai dalykas, į kurį mes 
trokštame pažvelgti. 

Praėjo nemažai laiko, kol Rensomas įstengė prabilti, ir 
Ojarsa jo neskubino. Pagaliau susitvardęs tarė: 

— Po šio pasakojimo, Ojarsa, tegaliu pasakyti tik tiek, 
kad mūsų pasaulis yra labai kreivas. Tuodu mane atgabenę 
nieko apie tave nežinojo, tiktai kad sornai manęs paprašė. 
Galbūt jie manė, kad tu netikras eldilas. Laukiniuose mūsų 
pasaulio kraštuose yra netikrų eldilų, ir priešais juos vieni 
žmonės žudo kitus — jie mano, kad eldilai geria kraują. Ir 
tuodu manė, kad sornai nori su manimi padaryti taip pat 
arba dar blogiau. Jie atgabeno mane prievarta. Aš siaubingai 
bijojau. Pasakotojai mūsų pasaulyje moko, kad jei už mūsų 
oro ribų yra gyvybė, tai ji tikriausiai pikta. 

— Suprantu, — atsiliepė balsas. - Tuomet aiškėja keiste- 
nybės, kuriomis aš stebėjausi. Kai tik jūs išnirote iš savo 
pasaulio oro, mano tarnai pranešė, kad tu atrodai keliaująs 
nenoromis ir kiti du kažką nuo tavęs slepia. Bet nemaniau, 
jog koks nors padaras galėtų būti toks kreivas, kad gabentų 
čia saviškį prievarta. 

— Ojarsa, jie nežinojo, kam tau manęs reikėjo. Ir aš dar 
nežinau. 

— Pasakysiu tau. Prieš dvejus metus, — tai būtų maždaug 
ketveri jūsų metai, - iš Thulkandros į dangų pakilo tas lai- 
vas. Mes sekėme visą jo kelią iki čia ir eldilai supo jį skren- 
dantį virš harandros, o kai pagaliau jis nusileido handrami- 
te, daugiau nei pusė mano tarnų susispietė aplink pažiūrėti 
į išlipančius svetimuosius. Visus žvėris mes sulaikėme toli 
nuo tos vietos ir net hnau dar nieko nežinojo. Kai svetimieji 
pavaikščiojo šen ir ten po Malakandrą, pasistatė namuką ir 
jau tikriausiai apsiprato naujajame pasaulyje, aš pasiunčiau 
kelis sornus, kad šie pasirodytų svetimiesiems ir išmoky- 


tų juos mūsų kalbos. Išsirinkau sornus, nes jie panašiausi į 

jūsų žmones. Atvykėliai bijojo sornų ir nenorėjo mokytis. 
Sornai ėjo pas juos daug kartų ir truputį vis dėlto išmokė. 
Jie man pranešė, kad thulkandriečiai renka iš versmių sau- 
lės kraują, kur tiktai gali rasti. Kai iš pranešimų pradėjau 
nieko nebesuprasti, įsakiau sornams atvesti juos pas mane, 
ne prievarta, bet gražiuoju. Jie nėjo. Paprašiau vieno iš jų, 
bet nėjo nė vienas. Būtų buvę nesunku juos atvesti, bet 
nors ir matėme, kad jie bukapročiai, nežinojome, kad tokie 
kreivi. Aš nenorėjau demonstruoti jėgos savo pavaldiniams 
matant. Įsakiau sornams elgtis su jais kaip su vaikais ir pasa- 
kyti, kad jiems neleidžiama rinkti saulės kraujo, kol vienas 
iš jų neateis pas mane. Tai išgirdę jie prisigrūdo į laivą jo 
kiek tik galėjo, ir išskrido atgal į savo pasaulį. Mes tuo labai 
stebėjomės, tačiau dabar viskas paaiškėjo. Jie pamanė, kad 
noriu suvalgyti vieną iš jų genties, ir išvyko jo sumedžioti. 
Jei jie būtų atėję tiktai keletą mylių iki manęs, būčiau juos 
svetingai priėmęs; o jie sukorė milijonus mylių dėl nieko 
ir, nepaisant to, vis vien stovės priešais mane. Rensomai iš 
Thulkandros, tu irgi padėjai daug tuščių pastangų, kad tik 
neatsidurtum ten, kur stovi dabar. 

— Tai tiesa, Ojarsa. Kreivi padarai yra pilni baimių. Bet 
dabar aš esu čia, pasirengęs išgirsti tavo valią. 

— Iš jūsų genties norėjau sužinoti du dalykus. Pirma, tu- 
riu žinoti, kodėl jūs čia atvykote, — tai mano pareiga savo 
pasauliui. Ir antra, norėčiau išgirsti apie Thulkandrą ir keis- 
tas Maleldilo kovas su Kreivuoju, nes tai, kaip sakiau, yra 
dalykas, į kurį mes trokštame pažvelgti. 

— Į pirmąjį klausimą galiu atsakyti, kad aš atvykau, nes 
buvau priverstas. O kiti du... Vienam nerūpi niekas, tik 
saulės kraujas, nes mūsų pasaulyje jį galima iškeisti į dau- 
gybę galių ir malonumų. Bet kitas jums reiškia pikta. Jis 
sunaikintų visas tavo tautas, kad tik žmonės galėtų čia ap- 


sigyventi, ir tą patį padarytų kituose pasauliuose. Galbūt jis 

nori, kad mūsų gentis gyvuotų visada, ir tikisi peršokti iš 
pasaulio į pasaulį... Visada nukeliauti prie kitos saulės, kai 
senoji miršta... Galbūt taip. 

— Ar jam sužeistos smegenys? 

— Nežinau. Galbūt aš ne visai teisingai perpasakojau jo 
mintis. Jis labiau mokytas nei aš. 

— Ar jis tikisi, kad galės nuvykti į didžiuosius pasaulius? 
Ar mano, jog Maleldilas nori, kad gentis gyvuotų amžinai? 

— Jis nieko nežino apie jokį Maleldilą. Bet viena tikrai 
žinau — jis reiškia pikta tavo pasauliui. Mums negalima leis- 
ti Čia sugrįžti. Jei gali apsisaugoti nuo to tik nužudydamas 
mus visus tris, aš sutinku. 

— Jei būtumėte iš mano tautos, nužudyčiau juos dabar, 
Rensomai, o tave netrukus; nes jie yra beviltiškai kreivi, 
o tu, kai taptum kiek drąsesnis, būtum pasirengęs eiti pas 
Maleldilą. Tačiau man duota valdyti tik mano paties pasau- 
lį. Baisus dalykas užmušti kieno nors kito hnau. Tai nėra 
būtina. 

— Jie yra stiprūs, Ojarsa. Jie gali nusviesti mirtį per dau- 
gelį mylių ir gali paleisti žudantį orą ant savo priešų. 

— Menkiausias iš mano tarnų galėjo paliesti jų laivą dar 
tebeskrendantį danguose, kol jis nebuvo pasiekęs Malakan- 
dros, ir paversti jį kitokio judėjimo kūnu — visiškai nebe 
kūnu jums. Niekas iš tavo genties dar kartą neatvyks į mano 
pasaulį, jeigu aš nekviesiu. Na, pakaks. Dabar papasakok 
apie Thulkandrą. Pasakok viską. Mes nieko nebežinome 
nuo tos dienos, kai Kreivasis, sužeistas į pačią savo šviesos 
šviesą, nukrito iš dangaus į jūsų pasaulio orą. Bet ko gi tu 
vėl bijai? 

— Bijau laiko gelmės, Ojarsa... O galbūt nesuprantu. Ar 
tu nesakei, kad visa tai įvyko, kai Thulkandroje dar nebuvo 
gyvybės? 

— Sakiau. 

— O tu, Ojarsa? Tu gyvenai... Ir tas paveikslas akmeny- 
je, kur šaltis žudo visus harandroje... Ar jis iš tų laikų, kai 
mano pasaulis dar nebuvo prasidėjęs? 

— Matau, kad vis dėlto esi hnau, — tarė balsas. - Žino- 
ma, joks akmuo, kurį tada palietė oras, jau nebėra akmuo. 
Paveikslas pradėjo byrėti ir buvo perdarytas daugiau kartų, 
nei virš mūsų galvų yra eldilų. Bet jis perdarytas teisingai. 
Galima sakyti, tu matei paveikslą, kuris buvo iškaltas, kai 
jūsų pasaulis tebuvo pusiau sukurtas. Bet negalvok apie tai. 
Mano genties įstatymas neleidžia per daug kalbėti apie dy- 
džius ar skaičius jums, mažiesiems, net sornams. Jūs nesu- 
prastumėte ir kreiptumėte dėmesį į niekus nepastebėdami 
to, kas išties didinga. Geriau papasakok man, ką Maleldilas 
padarė Thulkandroje. 

— Mūsų tradicijos... - pradėjo Rensomas, bet iškilmingą 
susirinkimo tylą staiga nutraukė netikėtas bruzdesys. 

Nuo kelto pusės giraitės link artėjo didžiulis būrys, be- 
veik procesija. Kiek Rensomas galėjo matyti, ją sudarė be- 
veik vien hrosai ir, rodės, jie kažką nešė. 

Procesijai priartėjus Rensomas išvydo, kad priekyje ei- 
nantys hrosai neša tris ilgus ir siaurus nešulius. Nešė juos 
ant galvų, kiekvieną po keturis hrosus. Už jų ėjo kiti, gin- 
kluoti žeberklais, ir vedėsi du Rensomui nepažįstamus pa- 
darus. Kai procesija įžengė tarp dviejų tolimiausių mo- 
nolitų, saulė švietė jiems į nugaras. Juodu buvo žemesni 
už visus iki tol Malakandroje matytus gyvūnus. Ko gero, 
dvikojai, nors apatinės galūnės buvo tokios storos, pa- 
našios į dešras, kad net nesinorėjo vadinti jų kojomis. 
Į viršų jie kiek siaurėjo lyg kriaušės, o galvos nebuvo nei ap- 
valios kaip hrosų, nei pailgos kaip sornų, bet kažkokios ke- 
turkampės. Jie šlubčiojo siauromis, iš pažiūros sunkiomis pė- 
domis, kurios, rodėsi, mygo žemę su visai nebūtina jėga. Jau 
buvo galima įžiūrėti ir veidus — raukšlėtus ir gumbuotus kūno 
gabalus, išmuštus dėmėmis ir apkraštuotus kažkuo dygiu ir 
tamsiu... Ir staiga... Neįmanoma aprašyti, ką jis pajuto su- 
vokęs, kad mato žmones. Belaisviai buvo Vestonas ir Devai- 
nas, o jam buvo suteikta privilegija sekundės dalelę pamatyti 
žmogiškas formas beveik Malakandros gyventojų akimis. 

Procesijos vedliai priėjo visai arti Ojarsos ir nuleido ant 
žemės nešulius. Tai buvo nežinomo metalo karstuose pa- 
guldyti trys negyvi hrosai; jie gulėjo veidais į viršų ir neuž- 
spaustos jų akys sutrikusios žvelgė kažkur aukštyn, toli toli, 
pro auksinius giraitės žiedus. Vienas iš jų tikriausiai buvo 
Hjoi, o tas, kuris išėjęs į priekį nusilenkė Ojarsai ir prabilo, 
buvo Hjoi brolis Hjahis. 

Rensomas neišgirdo jo kalbos pradžios, nes visą dėmesį 
buvo sutelkęs į Vestoną su Devainu. Šie buvo beginkliai, 
apsupti ir budriai saugomi ginkluotų hrosų. Abu, kaip ir 
pats Rensomas, nesiskutę nuo pat atvykimo, abudu išblyš- 
kę ir purvini. Vestonas stovėjo sunėręs ant krūtinės rankas, 
kietai sučiaupęs lūpas, akys buvo kupinos nevilties ir įtūžio. 
Devainas, sukišęs rankas į kišenes, taip pat atrodė įsiutęs. 
Akivaizdu, kad abu manė, jog bijoti net labai yra ko, bet nė 
vienas nestokojo drąsos. Apsupti sargybinių ir visą dėmesį 
sutelkę į tai, kas vyksta priešais, Rensomo jie nepastebėjo. 

Rensomas pradėjo klausytis, ką kalba Hjoi brolis. 

— Ojarsa, dėl šių dviejų mirties aš per daug nesiskundžiu, 
nes kai mes naktį užpuolėme Amogusa, jie išsigando ir gy- 
nėsi. Galima sakyti tai buvus medžioklę ir šiuodu žuvus 
taip, lyg juos būtų nužudžiusi hnakra. Bet Hjoi jie smogė iš 
tolo, bailių ginklu, nors jis nepadarė nieko, kad juos išgąs- 
dintų. Ir štai jis guli čia. Sakau tai ne dėl to, kad jis mano 
brolis, bet visas handramitas tai žino; jis nužudė hnakrą ir 
buvo didis poetas, ir ši netektis skaudi. 

Ojarsos balsas pirmąkart kreipėsi į abu žmones: 

— Kodėl jūs nužudėte mano hnau? 

Šiuodu neramiai apsidairė ieškodami kalbančiojo. 

— Dieve! — angliškai šūktelėjo Devainas. - Tik nesakyk, 
kad jie turi garsiakalbį. 

— Pilvakalbystė, - dusliai suurzgė Vestonas. — Tarp lau- 
kinių gana paplitęs reiškinys. Žynys ar šamanas dedasi ap- 
imtas transo ir taip daro. Svarbiausia yra surasti tą žynį ir 
kreiptis į jį, kad ir iš kur sklistų balsas; tai griauna jo pasiti- 
kėjimą savimi ir parodo, kad jį perpratai. Ar matai kur nors 
neva transo ištiktą žvėrį? Dievaži, štai jis. 

Reikėtų atiduoti pagarbą Vestono pastabumui: iš visos 
minios jis išsirinko vienintelį padarą, kuris nestovėjo pagar- 


bus ir susikaupęs. Tai buvo senyvas hrosas. Jis užsimerkęs 

tupėjo netoliese. Vestonas demonstratyviai žengė žingsnį jo 
link ir užbaubė (kalbą jis mokėjo visiškai prastai): 

— Kodėl jūs paėmė mūsų bumbt pokšt? Mes labai pyksta. 
Mes nebijo. 

Pagal Vestono hipotezę šis veiksmas turėjo padaryti įspū- 
dį. Deja, jo teorijos apie senyvojo hroso elgesį daugiau nie- 
kas nepalaikė. Šį hrosą visi gerai pažinojo, net Rensomas, jis 
nebuvo atėjęs su laidotuvių procesija. Jis tupėjo savo vietoje 
nuo pat aušros. Be jokios abejonės, šis hrosas nė neketino 
netinkamai elgtis Ojarsos akivaizdoje, bet, tenka pripažin- 
ti, jį, kaip neretai nutinka visiems senesniems hnau, kad 
ir kokiame pasaulyje jie gyventų, pačioje įvykių pradžioje 
tiesiog apėmė snaudulys ir dabar jis jau saldžiai miegojo. 
Vestonui rėkaujant vienas jo ūsas krustelėjo, tačiau akys ne- 
atsimerkė. 

Ojarsos balsas prabilo vėl: 

— Kodėl tu kalbi jam? Tai aš tavęs klausiu. Kodėl jūs nu- 
žudėte mano hnau? 

— Jūs mus paleidžia ir tada ple ple ple, - subliovė Ves- 
tonas miegančiam hrosui į veidą. - Galvoja, mes be jėga, 
galvoja, jūs daro, kaip jums patinka. Jūs negali. Galingas 
didelis vadas danguje - jis mus atsiuntė. Jūs nedaro, ką aš 
sako, jis ateina, viskas sprogsta! Bumbt! Pokšt! 

— Aš nežinau, ką reiškia pokšt, —- pasakė balsas. — Bet ko- 
dėl jūs nužudėte mano hnau? 

— Pasakyk, kad netyčia, - burbtelėjo Devainas angliškai. 

— Aš tau jau aiškinau, — atšovė Vestonas ta pačia kalba. — 
Tu nesupranti, kaip bendrauti su čiabuviais. Vienas silpnu- 
mo ženklas, ir jie kibs mums į gerkles. Svarbiausia yra juos 
įbauginti. 

— Puiku! Varyk toliau, — urgztelėjo Devainas. 

Jo pasitikėjimas bendru sparčiai nyko. 


Vestonas atsikosėjo ir vėl užsipuolė senąjį hrosą. 

— Nužudėm jį, - šaukė, — parodyti, ką mes gali. Visus, kas 
nedaro viską mes sako — bumbt! Pokšt! Žudom taip pat kaip 
tą. Jūs darot viską mes sako, ir mes duoda jums daug gražūs 
daiktai. Žiūrėk! Žiūrėk! - Rensomas pasijuto labai nejau- 
kiai, kai Vestonas išsitraukė ryškų karoliukų vėrinį, ko gero, 
pono Vulvorto darbo, ir ėmė mojuoti juo savo sargybiniams 
prieš nosis lėtai sukdamasis aplink ir kartodamas: — Gražu! 
Gražu! Žiūrėk! Žiūrėk! 

Šis manevras padarė didesnį įspūdį, nei pats Vestonas ti- 
kėjosi. Toks griaudėjimas, kokio žmogaus ausis dar nieka- 
da negirdėjo, — hrosų kiauksėjimas, pfifltrigų pypsėjimas, 
sornų gaudesys, — tarsi sprogo suardydamas šios didingos 
vietos rimtį ir aidu atsimušdamas nuo tolimų kalnų sienų. 
Net ore virš jų galvų suskardeno švelnūs eldilų balseliai. 
Vestoną galima gerbti už tai, kad jis, nors gerokai pablyško, 
savitvardos neprarado. 

— Jūs ant mane neriaumoja, — sugriaudėjo jis. - Nebando 
mane gąsdinti. Mano nebijo. 

— Dovanok mano hnau, - pasigirdo Ojarsos balsas — net 
ir tas šiek tiek pasikeitęs. — Jie neriaumoja ant tavęs. Jie tik- 
tai juokiasi. 

Bet Vestonas nežinojo malakandriško žodžio juoktis, var- 
gu ar jis šį žodį gerai suprato bent kokia kalba. Kandžioda- 
mas lūpas iš gėdos ir apmaudo, Rensomas beveik meldėsi, 
kad mokslininkas pasitenkintų šiuo vienu eksperimentu su 
karoliukais, bet turbūt tiktai todėl, kad nepažinojo Vesto- 
no. Šis matė, kad triukšmas rimsta. Vadovavosi visuotinai 
priimtomis taisyklėmis, kad primityvias tautas reikia pirma 
įbauginti, o tada papirkti, ir buvo ne toks žmogus, kuris pa- 
siduoda po pirmosios nesėkmės. Kai jis vėl pradėjo suktis 
lyg lėtas vilkelis, dešine ranka aukštyn žemyn mostaguo- 
damas vėriniu, o kairiąja nesąmoningai trindamas antakį, 


griaudėjimas, išsiveržęs iš daugybės krūtinių, visiškai pa- 

skandino vargšelio balsą, tačiau Rensomas matė jo lūpas 
judant ir neabejojo, kad iš jų sklinda: „Gražu! Gražu!“ Stai- 
ga kvatojimas dvigubai pagarsėjo. Šiandien nuo Vestono 
laimė buvo visiškai nusisukusi. Į jo didžiai mokytą galvą, 
matyt, atklydo blausus prisiminimas, kaip kitados, seniai 
seniai, jis linksmindavo savo mažytę dukterėčią. Jis šoki- 
nėjo, kraipė galvą, beveik šoko ir išties jau buvo gerokai 
įšilęs. Iš visko sprendžiant, jis šūkčiojo: „Užkibkit, mulkiai! 
Užkibkit, mulkiai!“ 

Tik fizinis nuovargis nutraukė didžiojo fiziko spektaklį, 
ko gero, patį sėkmingiausią pasirodymą per visą Mala- 
kandros istoriją, o kartu ir triukšmingą publikos džiūga- 
vimą. Stojusioje tyloje Rensomas išgirdo angliškus De- 
vaino žodžius: 

— Dėl Dievo meilės, Vestonai, baik tas komedijas. Argi 
nematai, kad tuščiai aušini burną? 

— Taip, atrodo, kad neveikia, — pripažino ir Vestonas, — ir 
aš linkęs įtarti, kad jie dar menkesnio intelekto, nei iš pra- 
džių manėme. Kaip manai, galbūt vertėtų pamėginti dar 
kartą — o gal šįkart tu? 

— Eik velniop! — burbtelėjo Devainas, tada atsuko partne- 
riui nugarą, atsisėdo ant žemės, išsitraukė cigarą ir užsirūkė. 

— Atiduosiu jį šamanui, — tarė Vestonas ir, kol suglumę 
žiūrovai tylomis stebėjo Devaino veiksmus, netrukdomas 
žengė žingsnį pirmyn ir pamėgino užmesti vėrinį miegan- 
čiam hrosui ant kaklo. 

Tačiau hroso galva buvo per didelė ir karoliai tiesiog liko 
kiek kreivai kėpsoti jam ant viršugalvio. Hrosas krestelėjo 
galvą lyg blusų kandamas šuo, tyliai knarktelėjo ir miegojo 
toliau. 

Ojarsos balsas šįkart kreipėsi į Rensomą: 

— Rensomai iš Thulkandros, ar šiems padarams sužeistos 


smegenys? O gal jie taip bijo atsakyti į mano klausimus? 

— Manau, jie netiki, kad tu čia esi, Ojarsa, —- atsakė Ren- 
somas. — Jie mano, kad visi šie hnau yra... lyg labai maži 
vaikai. Storasis Amogus bando juos išgąsdinti ir tada įsiteikti 
dovanomis. 

Išgirdę Rensomo balsą abu belaisviai staiga atsisuko. Ves- 
tonas jau žiojosi kalbėti, bet Rensomas paskubom jį nutrau- 
kė angliškai: 

— Paklausyk, Vestonai. Tai visai ne triukas. Čia tikrai yra 
būtybė, ten, viduryje, kur tarsi šviesiau, ar dar kažkas, jei 
gerai įsižiūrėsi. Jis tikrai ne kvailesnis už žmogų, atrodo, jie 
gyvena neįsivaizduojamai ilgai. Nustok su juo elgtis lyg su 
mažu vaiku ir atsakyk į klausimus. Jei paklausytum manęs, 
patarčiau sakyti tiesą ir nekvailioti. 

— Taip, rodos, gana protingi, jei tave pasigavo, —- suurzgė 
Vestonas, bet kai vėl kreipėsi į senąjį hrosą, - ko gero, jį 
tiesiog apsėdo noras pažadinti tariamąjį šamaną, — jo bal- 
sas jau skambėjo daug švelniau: — Mums gaila, mes užmušė 
jį, - pasakė rodydamas į Hjoi. —- Nėjom jį užmušti. Sornai 
sakė atvesti žmogus, atiduoti jūsų vadas. Mes ėjo atgal į 
dangų. Jis (parodė į Rensomą) atėjo su mes. Jis labai kreivas 
žmogus, bėga toli, nedaro, ką sornai sako, kaip mes. Mes 
bėga paskui. Mato didelis juodas, galvoja, žudys mus, mes 
žudo jį. Bumbt! Pokšt! Viskas per kreivas žmogus. Jis ne- 
bėga toli, būna geras, mes nebėga paskui, nežudo didelio 
juodo, aišku? Jūs turit kreivas žmogus — per kreivas Žmogus 
visa bėda — galit turėti, mus paleidžia. Jis bijo jūsų, mes ne- 
bijo. Klausyk... 

Tą akimirką, toliau bliaudamas hrosui į veidą, Vestonas 
pagaliau gavo tai, ko taip ilgai ir atkakliai siekė. Padaras atsi- 
merkė ir romiai, kiek suglumęs, pažvelgė į Vestoną. Pamažu 
jis susivokė prasikaltęs, iš lėto pakilo, pagarbiai nusilenkė 
Ojarsai ir pasišalino iš susirinkimo vietos, vis dar nešdamas 


ant kairės ausies tabaluojantį vėrinį. Pamiršęs užsičiaupti 

Vestonas taip ir liko spoksoti į tolstančią figūrą, kol ji dingo 
giraitėje. 

Tylą nutraukė Ojarsa. 

— Mes jau užtenkamai linksminomės, — nusprendė jis. — 
Atėjo laikas išgirsti tikrus atsakymus į mūsų klausimus. 
Tavo galvoje kažkas negerai, hnau iš Thulkandros. Joje yra 
per daug kraujo. Ar čia yra Firikitekila? 

— Yra, Ojarsa, — atsiliepė pfifltrigas. 

— Ar turite savo statinėse atšaldyto vandens? 

— Taip, Ojarsa. 

— Tada šį storą hnau reikia nuvesti į svečių namus ir už- 
pilti jam ant galvos šalto vandens. Daug vandens ir daug 
kartų. Tada atveskite jį atgal. Tuo tarpu aš pasirūpinsiu nu- 
žudytais hrosais. 

Vestonas nelabai suprato, ką pasakė balsas, galbūt todėl, 
kad labai stengėsi išsiaiškinti, iš kurgi jis sklinda, bet kai at- 
sidūrė tvirtuose hrosų gniaužtuose ir buvo pastumtas iš vie- 
tos, jį apėmė panika. Rensomas mielai būtų jį nuraminęs, 
bet Vestonas pats šaukė visa gerkle ir todėl nieko nebūtų 
išgirdęs. Jis painiojo angliškus žodžius su malakandriškais 
ir procesijai tolstant dar ilgokai girdėjosi: „Mokės už tai... 
Bumbt! Pokšt! Rensomai, dėl Dievo meilės... Rensomai! 
Rensomai!“ 

— Dabar, — tarė Ojarsa vėl stojus tylai, - pagerbkime 
mano mirusius hnau. 

Sulig šiais žodžiais aplink karstus išsirikiavo dešimt hro- 
sų. Jie pakėlė galvas ir, kiek pastebėjo Rensomas, be jokio 
ženklo pradėti ėmė giedoti. 

Kiekvienas susidūręs su kokiu nors nepažįstamu menu 
žino, kad anksčiau ar vėliau ateina nuostabi akimirka, kai 
ilgą laiką buvę beprasmiški dalykai staiga, lyg kilstelėjus pa- 
slaptį slepiančios uždangos kraštą, sušvinta iki tol nepaste- 


bėta vidine šviesa, ir tai pirmajai susižavėjimo bangai negali 

prilygti joks vėlesnis, tegu ir gilesnis, to paties meno supra- 
timas. Dabar tokia akimirka atėjo ir Rensomui. Jis pirmą- 
kart suvokė, kad Malakandros dainų ritmą diktuoja kitoks 
kraujas nei mūsų, širdis, plakanti daug greičiau ir karščiau. 
Pažinęs ir pamilęs šias būtybes, jis palengva pradėjo girdėti 
jų ausimis. Su pirmaisiais skardžios laidotuvių giesmės gar- 
sais jame nubudo jausmas, lyg fantastiškais greičiais judėtų 
didžiulės masės, lyg šoktų milžinai, lyg amžinas gailestin- 
gumas guostų amžiną sielvartą, lyg vyktų nežinia koks, bet 
kartu ir visuomet žinotas dalykas; ir jo siela nuščiuvo, tarsi 
dangaus vartams atsivėrus priešais. 

— Tegu tai miršta, — giedojo jie. - Tegu miršta, ištirpsta ir 
nebebūna kūnu. Numesk jį, paleisk, mesk jį švelniai, kaip 
akmuo išslysta iš pirštų į ramų vandenį. Te jis krinta žemyn, 
skęsta, nyksta. Vandens gelmėje nebėra dalių nei sluoks- 
nių, nusileidžiančių ligi dugno; vientisa ir neliesta yra ši 
stichija. Leisk jam keliauti, jis jau nebegrįš. Tegu jis skęsta, 
hnau pakyla iš jo. Tai kitas gyvenimas, kita pradžia. Atverk 
plačiai vartus, ak, spalvingas pasauli, be svorio, be krantų. 
Tu antrasis ir geresnis, šis tebuvo pirmasis ir menkas. Ki- 
tados pasaulių vidus buvo karštas ir gimdė gyvybę, tačiau 
vien tik blyškius augalus, tik tamsius augalus. Šiandien ma- 
tome jų vaikus, be saulės augančius niūriose vietose. Vė- 
liau dangus išaugino kitokius pasaulius: kylančius aukštyn, 
ryškiaspalvius miškus, gėlių veidus. Pirmieji buvo tamsūs, 
šie šviesūs. Pirmieji pasaulių vaikai, šie — saulių. 

Tik tiek Rensomas vėliau galėjo prisiminti ir sugebėjo 
išversti. Giesmei pasibaigus Ojarsa tarė: 

— Išsklaidykime judesius, kurie buvo jų kūnais. Taip Ma- 
leldilas išsklaidys visus pasaulius, kai pirma ir menka sudils. 

Jis davė ženklą vienam pfifltrigui, šis tuoj pat pakilo ir 
prisiartino prie palaikų. Hrosai, vėl giedodami, bet šįkart 
labai švelniai, atsitraukė gal dešimt žingsnių. Pfifltrigas pa- 

eiliui palietė kiekvieną mirusįjį mažu stikliniu ar krištoliniu 
daiktu ir tučtuojau atsitraukė staigiu varlės šuoliu. Renso- 
mas užsimerkė nuo ryškios, akinančios šviesos ir veidu pa- 
juto tarsi stiprų vėjo gūsį, o po akimirkos dar vieną. Tada 
viskas nurimo. Trys karstai stovėjo tušti. 

— O Dieve! Toks pokštas praverstų Žemėje, - šūktelėjo 
Devainas Rensomui. —- Galvosūkio, kur dėti auką, žudikui 
kaip nebūta, a? 

Bet Rensomas galvojo apie Hjoi ir neatsiliepė. Nespėjus 
Devainui dar kartą išsižioti, visų dėmesys nukrypo į sargų 


atvedamą nelaimingąjį Vestoną. 

Egzekucijai vadovavęs hrosas buvo doras padaras, jis atrodė 
labai susirūpinęs ir tuojau pat pradėjo teisintis: 

— Tikiuosi, padarėme gerai, Ojarsa. Tačiau mes nežino- 
me. Užpylėme jam ant galvos šalto vandens septynis kartus, 
bet septintąjį kartą nuo jo kažkas nukrito. Pamanėme, kad 
tai jo viršugalvis, bet paskui pamatėme, kad tai iš kažkokio 
kito gyvūno odos padarytas apdangalas. Tada vieni sakė, 
kad tais septyniais kartais mes jau įvykdėme tavo valią, o 
kiti manė, kad ne. Galų gale užpylėme jam vandens dar 
septynis kartus. Tikimės, kad padarėme gerai. Tarp šliūkš- 
telėjimų padaras daug kalbėjo, daugiausia tarp antrų septy- 
nių, bet nieko negalėjome suprasti. 

— Hnu, jūs viską padarėte labai gerai, - atsakė Ojarsa. - Da- 
bar pasitrauk, kad galėčiau jį matyti, nes noriu kalbėti su juo. 

Sargybiniai atsitraukė į šonus. Paprastai blyškus Vestono 
veidas po tonizuojančio dušo įgavo prinokusio pomidoro 
spalvą, o plaukai, žinoma, nė karto nekirpti Malakandroje, 
karojo ant kaktos tiesiais lygiais pluoštais. Vanduo vis dar 
lašėjo jam nuo ausų ir nosies. Veide buvo sustingusi nepa- 
kartojama išraiška, lyg kenčiančio dėl didžio reikalo narsuo- 
lio, pasiryžusio pačiam blogiausiam ir trokštančiam tą blo- 
giausią kuo greičiau sutikti ar net išprovokuoti; tiktai gaila, 
kad susirinkusieji nieko neišmanė apie žmogišką mimiką. 
Dar tenka priminti, kad tą rytą visi jo laukiami kankinimai 
taip ir baigėsi priverstiniu šaltu dušu. Gerai pažinodamas 


savo bendrą, Devainas šūktelėjo angliškai: 

— Vestonai, nekvailiok. Tie velniai moka suskaidyti ato- 
mą ar ką ten. Kalbėk su jais atsargiau, ir tik nepradėk vėl 
savo prakeiktų nesąmonių. 

— Oho! — atsiliepė Vestonas. — Irgi tapai čiabuviu? 

— Tylos, — pasigirdo Ojarsos balsas. - Tu, Storasis, nie- 
ko man apie save nesakai, todėl aš pats tau pasakysiu. Savo 
pasaulyje tu įgijai didžią išmintį tyrinėdamas kūnus ir pa- 
darei laivą, galintį perplaukti dangų; tačiau apie visa kita 
teturi gyvulio supratimą. Kai pirmąkart čia atvykai, pakvie- 
čiau tave tenorėdamas svetingai priimti. Tavo minčių tamsa 
pripildė tave baimės. Manydamas, kad noriu tau pikto, tu 
išėjai kaip žvėris prieš kitos rūšies žvėrį ir įviliojai į spąstus 
Rensomą. Norėjai atiduoti jį tam, ko pats bijojai, šiandien, 
pamatęs jį čia, būtum dar kartą jį atidavęs, kad apsaugotum 
savo kailį, ir vis tebemanydamas, kad noriu jam pikta. Taip 
tu elgiesi su savo paties gentimi. Žinau, ką numatei mano 
pasauliui. Tu jau užmušei čia keletą. Iš tiesų atvykai užmušti 
visų. Tau nieko nereiškia, ar padaras yra hnau, ar nėra. Iš 
pradžių maniau, jog taip elgiesi dėl to, kad tau terūpi būty- 
bės, turinčios tokį pat kūną kaip tavo; tačiau Rensomas yra 
toks kaip tu, o būtum nužudęs jį taip pat lengvai, kaip ir bet 
kurį mano hnau. Nežinojau, kad Kreivasis šitaip pasidar- 
bavo jūsų pasaulyje. Vis dar negaliu suprasti. Jei tu būtum 
mano, tučtuojau palikčiau tave be kūno. Nemanyk, kad tai 
pokštai, per mano rankas Maleldilas padaro ir didesnių da- 
lykų nei šis, galėčiau sunaikinti tave net prie tavojo pasaulio 
oro ribos. Tačiau dar nenusprendžiau tai padaryti. Dabar 
kalbėk. Noriu sužinoti, ar yra tavo mintyse dar kas nors, be 
baimės, mirties ir geismų. 

Vestonas atsisuko į Rensomą. 

— Matau, — pasakė, — kad išsirinkai reikšmingiausią žmo- 


nijos istorijos momentą jai išduoti. - Tada atsisuko į balso 

pusę. — Žinau, tu užmuši mus, — tarė. - Mano nebijo. Kiti 
ateina, padaro čia mūsų pasaulis... 

— Ne, ne, Ojarsa, —- nutraukė jį staiga pašokęs Devai- 
nas. - Neklausyk jo. Jis kvailas, labai neprotingas žmogus, 
jis mato sapną. Mes mažas žmogus, nori tik gražaus saulės 
kraujas. Tu duosi mums daug daug saulės kraujas, mes ei- 
sime atgal dangus, tu mūsų niekada nematys daugiau. Vi- 
siems gerai, aišku? 

— Tylos, - tarė Ojarsa. 

Šviesoje, jeigu tik galima ją taip pavadinti, iš kurios skli- 
do balsas, kažkas truputėlį pakito ir Devainas staiga sukniu- 
bo. Kai jis pagaliau vėl atsisėdo, buvo išblyškęs ir sunkiai 
kvėpavo. 

— Kalbėk, — paragino Ojarsa Vestoną. 

— Mano ne... ne... - pradėjo Vestonas malakandriškai ir 
staiga nutilo. — Negaliu pasakyti, ko noriu, ta šlykščia kal- 
ba, — sumurmėjo angliškai. 

— Sakyk Rensomui ir jis persakys mūsų kalba, — pasiūlė 
Ojarsa. 

Vestanas iškart priėmė pasiūlymą. Jis tikėjo, kad išmušė 
jo mirties valanda, ir pasiryžo pasakyti vienintelį dalyką, 
kurį dar greta savo mokslo laikė pačiu svarbiausiu. Jis atsi- 
krenkštė, atsistojo efektinga poza ir pradėjo: 

— Galbūt atrodau jums kaip paprasčiausias plėšikas, tačiau 
ant savo pečių aš nešu žmonijos ateitį. Jūsų gentinės san- 
tvarkos, akmens amžiaus ginklų, skurdžių lūšnelių, primi- 
tyvių luotų ir elementarios socialinės struktūros nėra ko nė 
lyginti su mūsų civilizacija: mūsų mokslu, medicina ir tei- 
se, mūsų kariuomenėmis, architektūra ir komercija, su tau- 
pančia laiką ir sutraukiančia erdvę mūsų transporto sistema. 
Mūsų teisė išstumti jus yra aukštesniojo teisė. Gyvybė... 

— Palauk valandėlę, - nutraukė jį Rensomas. — Vienu at- 


sikvėpimu daugiau nesudorosiu. 


146 


Tada atsisuko į Ojarsą ir pradėjo versti, kaip sugebėjo. 
Tai buvo kebli užduotis, ir rezultatas nelabai patiko pačiam 
vertėjui, nes atrodė maždaug šitaip: 

— Mūsų pasaulyje, Ojarsa, yra tokių hnau, kurie paima 
kitų hnau maistą ir... ir daiktus, kai tie nežiūri. Jis sako, kad 
jis ne toks. Jis sako, kad tai, ką jis dabar daro, labai pakeis 
gyvenimą tų žmonių, kurie dabar dar negimę. Jis sako, kad 
jūsų pasaulyje vienos giminės hnau visi gyvena kartu, ir 
hrosų ietys yra tokios, kokias mes naudojome labai seniai, 
jūsų būstai yra menki, o valtys mažos ir lengvos, panašios į 
mūsų senąsias, ir jūs turite vieną valdovą. Jis sako, kad pas 
mus kitaip. Sako, kad mes daug žinome. Kai mūsų pasauly- 
je atsitinka taip, kad padaro kūnas jaučia skausmą ar tampa 
silpnas, jis sako, kad mes kartais žinome, kaip tai sustabdyti. 
Jis sako, kad mes turime daug kreivų žmonių ir juos žudo- 
me arba uždarome į tokius namus, ir kad turime žmonių, 
kurie sprendžia kreivų hnau rietenas dėl jų būstų, žmonų ir 
daiktų. Jis sako, kad mes žinome daugybę būdų, kaip vienos 
šalies hnau gali išžudyti kitos šalies hnau, ir kai kurie tyčia 
to mokomi. Jis sako, kad mokame daryti didelius tvirtus 
namus iš akmens ir kitokius daiktus — kaip pfifltrigai. Ir dar 
sako, kad galime tarpusavyje pasikeisti daugybe daiktų ir 
labai greitai nugabenti toli sunkius daiktus. O dėl viso šito, 
sako jis, mes visai nebūsime kreivi hnau, jei mūsų žmonės 
išžudys visus jūsiškius. 

Vos Rensomui baigus Vestonas kalbėjo toliau. 

— Gyvybė yra stipresnė už visas moralės sistemas, jos rei- 
kalavimai absoliutūs. Ji nesirėmė nei gentiniais draudimais, 
nei nuvalkiotomis taisyklėmis, kai siekė savo tikslo beato- 
dairiškai žygiuodama nuo amebos iki žmogaus ir nuo žmo- 
gaus iki civilizacijos. 

— Jis sako, — vertė Rensomas, — kad gyvos būtybės yra sti- 
presnės už klausimą, ar veiksmas yra geras, ar kreivas — ne, 

ne visai taip: sako, kad geriau būti gyvam ir kreivam nei mi- 
rusiam... Ne... Jis sako, jis sako... Ojarsa, aš negaliu persa- 
kyti, ką jis sako, jūsų kalba. Bet toliau jis sako, kad vienin- 
telis geras dalykas — kad būtų labai daug gyvų būtybių. Jis 
sako, kad buvo daugybė gyvūnų prieš atsirandant žmogui 
ir vėlesni buvo geresni už pirmuosius; bet, sako, gyvūnai 
dauginasi ne todėl, kad vyresnieji moko jaunesnius, kokie 
veiksmai geri, o kokie kreivi. Ir jis sako, kad šie gyvūnai 
nejaučia gailesčio. 

— Ji... - pradėjo Vestonas. 

— Atsiprašau, — nutraukė jį Rensomas, — bet aš pamiršau, 
kas yra ji. 

— Gyvybė, kas gi dar, - burbtelėjo Vestonas. - Ji negai- 
lestingai sutriuškino visas kliūtis ir likvidavo nesėkmes, o 
šiandien aukščiausia jos forma - civilizuotas žmogus, tai yra 
aš kaip atstovas, — nesulaikomai veržiasi į šį tarpplanetinį 
šuolį, kuris galbūt amžiams įtvirtins ją ir padarys nepasie- 
kiamą mirčiai. 

— Jis sako, kad vieni gyvūnai išmoko daryti daug sudėtin- 
gų dalykų, o kiti to nesugebėjo, ir šie išnyko, o tie kiti gy- 
vūnai jų negailėjo. Sako, kad dabar geriausias gyvūnas yra 
toks žmogus, kuris stato didelius būstus, gabena sunkius 
daiktus ir daro visus tuos darbus, apie kuriuos jau sakiau 
pirma. Jis pats yra vienas iš tokių žmonių, ir jei visi kiti 
žinotų, ką jis dabar daro, jie būtų patenkinti. Jis sako, kad 
kai jus visus užmuš ir atgabens žmones į Malakandrą, tai 
jie galės čia gyventi, kai mūsų pasaulyje pasidarys kas nors 
negerai. O kai kas nors negerai pasidarys Malakandroje, jie 
galės nuvykti į kitą pasaulį išžudyti visų to kito pasaulio 
hnau. Paskui dar kito — ir taip niekada neišmirs. 

— Remdamasis jos teise, - kalbėjo Vestonas, — arba, jei 
norite, pačios gyvybės galia, aš pasirengęs nedrebėdamas 


įsmeigti žmonijos vėliavą Malakandros žemėje; mes turime 

žingsnis po žingsnio žygiuoti pirmyn, kur reikės, pašalin- 
dami žemesnes gyvybės formas, užkariaudami planetą po 
planetos, sistemą po sistemos, kol mūsų palikuonys, kad ir 
kokias keistas formas ir dar neįsivaizduojamą intelektą įga- 
vę, apsigyvens visur, kur tik visata bus tinkama gyventi. 

— Jis sako, — vertė Rensomas, — kad dėl visų šių priežas- 
čių tai visai nebus kreivas veiksmas, arba kad taip galima 
daryti — nužudyti jus visus ir atvežti mus čia. Sako, jam ne- 
bus jūsų gaila. Jis ir vėl kalba, kad tikisi keliauti iš vieno 
pasaulio į kitą ir visur, kur tik eis, jie visus žudys. Manau, 
jis kalba apie tuos pasaulius, kurie skrieja aplink kitas sau- 
les. Jis nori, kad iš mūsų gimę padarai gyventų visur, kur tik 
galės. Ir sako, kad nežino, kokie tie padarai bus. 

— Galbūt aš žūsiu, — kalbėjo Vestonas. - Bet kol esu gy- 
vas, turėdamas rankose tokį raktą, neleisiu uždaryti žmoni- 
jos ateities vartų. Vaizduotė nepajėgi aprėpti viso, kas slypi 
šioje ateityje, už dabartinio mūsų akiračio ribų, tačiau man 
pakanka žinoti, kad ateitis yra. 

— Jis sako, — vertė Rensomas, — kad nesiliaus visa tai da- 
ryti, nebent tu jį užmuštum. Ir sako, kad nežino, kas atsitiks 
toms iš mūsų kilusioms būtybėms, bet labai nori, kad joms 
tai atsitiktų. 

Baigęs iškilmingą pareiškimą, Vestonas nevalingai apsi- 
dairė ieškodamas kėdės. Žemėje, kilus ovacijoms, jis pa- 
prastai atsisėsdavo. Kadangi kėdės nerado ir nebuvo toks 
žmogus kaip Devainas, kuris galėjo sėdėti ant žemės, jis 
sunėrė ant krūtinės rankas ir apsidairė aiškiai jausdamas 
savo vertę. 

— Gerai, kad galėjau išklausyti tave, — tarė Ojarsa. - Nors 
tavo protas ir menkas, valia vis dėlto yra mažiau iškreipta, 
nei tikėjausi. Tu visa darai ne dėl savęs paties. 

— Ne, - išdidžiai atsakė Vestonas Malakandros kalba. — 


Mano mirs. Zmogus gyvens. 

— Bet tu vis dėlto žinai, kad jei tie padarai gyvens kituose 
pasauliuose, tai pagaliau taps visai nepanašūs į tave. 

— Taip, taip. Viskas naujas. Nuostabus! Didelis! 

— Tai tu myli ne kūno pavidalą? 

— Ne. Mano nerūpi pavidalas. 

— Galima pagalvoti, kad tau rūpi mintis. Bet taip negali 
būti, nes tuomet tu mylėtum visus hnau, kokius tik su- 
tiktum. 

— Nerūpi hnau. Rūpi žmogus. 

— Bet jei tau nerūpi nei žmogaus mintis, kuri yra tokia 
pat kaip ir kitų hnau — nes argi ne Maleldilas juos visus 
sukūrė? — nei jo kūnas, kuris pasikeis, jeigu tau nerūpi nė 
vienas iš jų, tai ką gi tu laikai žmogumi? 

Šiuos žodžius Vestonui teko išversti. Kai jis pagaliau su- 
prato, atsakė: 

— Mano rūpi žmogus... rūpi mano gentis... ką žmogus 
pagimdo... - jam teko paklausti Rensomą žodžių gentis ir 
gimdyti. 

— Keista! — tarė Ojarsa. — Tu nemyli nė vieno iš savo gen- 
ties — norėjai atiduoti nužudyti Rensomą. Tu nemyli nei 
savo genties minties, nei kūno. Ir vis dėlto tau įtiktų bet 
koks padaras, kad tik jis būtų pagimdytas tavųjų. Man atro- 
do, Storasis, kad tai, ką tu išties myli, nėra tikras padaras, o 
tik kažkoks iš jo likęs kiautas. 

— Pasakyk jam, - atrėžė Vestonas, kai jam buvo persakyti 
šie žodžiai, — kad aš ne metafizikas. Ir ne tuščiai plepėti čia 
atvykau. Jei jis nesupranta, kaip, beje, ir tu, paties svarbiau- 
sio dalyko — Žmogaus ištikimybės žmonijai, tai aš jam to 
neišaiškinsiu. 

Bet Rensomas šito išversti nesugebėjo, ir Ojarsos balsas 
kalbėjo toliau: 

— Dabar aš matau, kaip tave iškreipė tylinčiojo pasaulio 


valdovas. Yra įstatymai, kuriuos žino visi hnau. Tai gailes- 

tingumo, sąžiningumo, gėdos ir visi kiti įstatymai, o meilė 
savo giminei yra vienas iš jų. Jis išmokė tave laužyti juos 
visus, išskyrus šį vieną, kuris net nėra pagrindinis; ir šį vie- 
ną jis kreivino tol, kol jis tapo beprotybe. Kreivasis iškėlė šį 
įstatymą aukščiau visų kitų, kad tavo galvoje jis taptų mažu 
aklu Ojarsa. Ir dabar tu nebegali nieko, tik jam paklusti, 
nors jei kas paklaustų, kodėl tai yra įstatymas, negalėtum jo 
niekaip paaiškinti, kaip ir tų pagrindinių įstatymų, kuriuos 
Kreivasis verčia tave laužyti. Ar žinai, kam jis taip padarė? 

— Mano galvoje nėra toks asmuo — mano naujas, protin- 
gas žmogus, netiki tokios senos pasakos. 

— Aš tau pasakysiu. Jis paliko tau šį vieną įstatymą, nes 
kreivas hnau gali padaryti daugiau žalos nei sulaužytas. Tu 
esi tiktai kreivas, bet Plonasis, kuris sėdi ant žemės, yra su- 
laužytas, nes jame jau nebėra nieko, tik godumas. Dabar jis 
tėra kalbantis gyvūnas ir mano pasaulyje nebegalėtų pada- 
ryti daugiau žalos nei paprastas žvėris. Jeigu jis būtų mano, 
palikčiau jį be kūno tučtuojau, nes hnau jame jau yra miręs. 
Tačiau jeigu tu būtum mano, pamėginčiau tave išgydyti. 
Sakyk man, Storasis, ko tu čia atvykai? 

— Mano jau sakė. Daro žmogus gyventi visą laiką. 

— Bet argi jūsų išminčiai nežino, kad Malakandra yra se- 
nesnis pasaulis už jūsiškį ir arčiau savo mirties? Didžioji jos 
dalis jau mirusi. Mano tautos gyvena tik handramituose; 
vandens ir šilumos kadaise buvo daugiau ir bus vis mažiau. 
Jau greitai, labai greitai, aš pabaigsiu savo pasaulį ir atiduo- 
siu savo hnau Maleldilui. 

— Viskas žino. Tik pirma bando. Greitai eis į kitas pasaulis. 

— Bet argi tu nežinai, kad visi pasauliai miršta? 

— Žmogus strykt nuo visų, kol nemirė, — tolyn ir tolyn, 
aišku? 

— O kai visi jau mirę? 


Vestonas tylėjo. Ojarsa prakalbo vėl: 

— Ar nenori paklausti, kodėl mano hnau, kurių pasaulis 
jau senas, iki šiol neatėjo į jūsiškį ir jo neužėmė? 

— Cha cha! — nusišaipė Vestonas. — Jūsų nežino kaip. 

— Tu klysti, - atsiliepė Ojarsa. — Prieš daug šimtų tūks- 
tančių metų, kai jūsų pasaulyje dar niekas negyveno, šalta 
mirtis atėjo į mano harandrą. Tada mane prislėgė sunkus 
rūpestis, ir ne vien todėl, kad ėmė mirti mano hnau, ku- 
riuos Maleldilas padarė neilgaamžius, bet labiau dėl dalykų, 
kurių jūsų pasaulio valdovas, kuris dar nebuvo sukaustytas, 
pripūtė jiems į galvas. Jis norėjo padaryti juos tokius, kokie 
jūs dabar esate, - pakankamai išmintingus matyti besiarti- 
nančią mirtį, bet per daug bailius ją pakelti. Kreivi patari- 
mai greitai būtų įleidę šaknis. Jie jau ruošėsi statyti dangaus 
laivus. Per mane Maleldilas juos sustabdė. Vienus aš išgy- 
džiau, kai kuriuos palikau be kūnų... 

— Ir mato, kas pasidaro! — pertraukė Vestonas. — Jūs liko 
mažai, uždaryti į handramitas, greit visi miršta. 

— Taip, — atsakė Ojarsa, — bet vieną dalyką mes tikrai pa- 
likome sušalti harandroje —- baimę. O kartu su ja —- žudy- 
nes ir maištą. Silpniausias iš mano hnau nebijo mirties. Tai 
Kreivasis jūsų pasaulio valdovas bjauroja jūsų gyvenimus 
versdamas bėgti nuo to, kas pagaliau vis vien neišvengiamai 
užklups. Jeigu būtumėte Maleldilo pavaldiniai, turėtumėte 
ramybę. 

Negalėdamas Malakandros kalba išlieti besiveržiančių 
žodžių Vestonas net persikreipė iš pykčio. 

— Šlamštas! Suknistas šlamštas! — aprėkė jis Ojarsą angliš- 
kai. Paskui susitvardė, išsitiesė ir baigė Malakandros kal- 
ba: — Tu sako, tavo Maleldilas leido viskas mirti. Kitas, Krei- 
vasis, kovoti, gyventi, strykt, o ne ple ple ple. Mano nerūpi 
Maleldilas. Labiau tinka Kreivasis - mano už jis. 

— Bet argi tu nesupranti, kad jis niekada negalės... — pra- 
bilo Ojarsa ir staiga nutilo, tarsi ką prisiminęs. — Bet aš turiu 

sužinoti daugiau apie jūsų pasaulį iš Rensomo. Užtruks iki 
vakaro. Aš nežudysiu jūsų, net Plonojo, nes esate ne mano 
pavaldiniai. Rytoj jūs keliausite iš čia savo laivu. 

Devainas staiga išblyško. Ir ėmė paskubom berti angliškus 
žodžius: 

— Dėl Dievo meilės, Vestonai, išaiškink jam. Mes čia pra- 
leidome mėnesius ir Žemė dabar nebe opozicijoje. Pasa- 
kyk, kad tai neįmanoma. Jis puikiausiai gali nužudyti mus 
ir tuojau pat. 

— Kiek laiko jums reikės pasiekti Thulkandrą? — paklausė 
Ojarsa. 

Vestonas per Rensomą ėmė aiškinti, kad planetų padė- 
tis dabar tokia, jog kelionė beveik neįmanoma. Nuotolis 
padidėjo milijonus mylių. Tektų visiškai keisti trajektoriją 
Saulės spindulių atžvilgiu. Net jeigu ir pasisektų pataikyti į 
Žemę, tai nėra abejonių, kad deguonies atsargos tuo metu 
jau būtų pasibaigusios. 

— Pasakyk jam, kad užmuštų mus dabar, - baigė jis. 

— Visa žinau, — atsakė Ojarsa. — Ir jei liksite mano pa- 
saulyje, tikrai turėsiu palikti jus be kūnų: tokių padarų Ma- 
lakandroje aš nekentėsiu. Taip pat žinau, kad turite labai 
menką galimybę pasiekti savo pasaulį, tačiau menka gali- 
mybė nėra tas pat kaip jokios. Iki kito vidurdienio turėsite 
pasirinkti. O tuo tarpu pasakyk štai ką. Kiek daugiausia lai- 
ko jums reikėtų savo pasauliui pasiekti? 

Ilgokai mintyse skaičiavęs, netvirtu balsu Vestonas atsa- 
kė, kad jei jie nepasieksią Žemės per devyniasdešimt dienų, 
tai jau nebepasieksią niekada, nes uždusią pasibaigus de- 
guoniui. 

— Jūs gausite devyniasdešimt dienų, — atsakė Ojarsa. — 
Mano sornai ir pfifltrigai duos jums oro (mes taip pat šitai 
galime) ir maisto devyniasdešimčiai dienų. Tačiau jie pada- 


rys dar kai ką jūsų laivui. Nebenoriu, kad jis grįžtų į dangų, 

jei jau kartą pasieks Thulkandrą. Tu, Storasis, nebuvai čia, 
kai aš sunaikinau savo mirusius hrosus, kuriuos nužudei; 
Plonasis tau papasakos. Maleldilas išmokė mane tai padaryti 
net per laiko ir erdvės tarpą. Dar prieš tai, kol dangaus lai- 
vas pakils, mano sornai padarys taip, kad devyniasdešimtąją 
dieną jis išsisklaidytų ir pavirstų į tai, ką jūs pavadintumėt 
niekuo. Jei ta diena jus užklups vis dar danguje, mirtis nuo 
to netaps skausmingesnė, tačiau neužtrukit laive, jei pasiek- 
tumėt Thulkandrą. Dabar veskite šiuos du atokiau, o jūs, 
mano vaikai, galite eiti, kur norite. Aš turiu pasikalbėti su 


Rensomu. 


(ai) 


Visą tą popietę Rensomas praleido su Ojarsa atsakinėdamas 
į jo klausimus. Man neleista atpasakoti šio pokalbio, nebent 
pačią jo pabaigą, kai balsas tarė: 

— Tu parodei man daugiau stebuklų, nei dangūs kada 
nors regėjo. 

Paskui jie aptarė Rensomo ateitį. Jis galėjo pasirinkti, 
ar pasilikti Malakandroje, ar su kitais dviem leistis į tokią 
pavojingą kelionę Žemės link. Rensomas ilgai kovojo su 
savimi. Galų gale nusprendė dalytis likimu su Devainu ir 
Vestonu. 

— Meilė savo genčiai, — pasakė jis, — nėra pats didžiausias 
įstatymas, tačiau tu, Ojarsa, sakei, kad tai įstatymas. Jeigu ne- 
galėsiu gyventi Thulkandroje, man geriau visai negyventi. 

— Pasirinkai teisingai, — atsiliepė Ojarsa. — Pasakysiu tau 
du dalykus. Mano pavaldiniai paims iš laivo visus tuos keis- 
tus ginklus, bet vieną paliks tau. O dangaus gelmių eldilai 
bus aplink laivą, dažnai ir jame, kol tik jūs pasieksite Thul- 
kandros orą. Jie neleis kitiems dviem tavęs nužudyti. 

Rensomui nebuvo atėję į galvą, kad nužudyti jį Devainui 
su Vestonu būtų vienas būdų sutaupyti maisto ir oro. Jis 
buvo tiesiog priblokštas, koks yra nenuovokus; teko padė- 
koti Ojarsai už apsaugos priemones. Tuomet didysis eldilas 
paleido jį tardamas: 

— Rensomai iš Thulkandros, tavyje nėra kaltės, nors ir esi 
Siek tiek bailus. Todėl ši kelionė tebus tau bausmė, o galbūt 


išgydymas: jai baigiantis jau turėsi būti arba drąsus, arba pa- 

mišęs. Aš duodu tau įsakymą — turėsi stebėti Vestoną ir De- 
vainą Thulkandroje, jeigu jums pasiseks ją pasiekti. Jie dar 
gali pridaryti daug pikta jūsų pasaulyje ir už jo ribų. Iš to, 
ką man papasakojai, pradedu suprasti, kad kai kurie eldilai 
nusileidžia į jūsų orą, į pačią Kreivojo tvirtovę; jūsų pasaulis 
nėra taip tvirtai uždarytas, kaip mes manėme šiuose dan- 
gaus kraštuose. Prižiūrėk šiuos du kreivuosius. Būk drąsus. 
Kovok su jais. O kai prireiks, kai kurie mūsiškiai tau padės. 
Maleldilas tau juos parodys. Galbūt mes abu dar susitiksime 
tau tebesant kūne, nes ne be Maleldilo valios susitikome 
ir dabar, o aš tiek daug sužinojau apie tavo pasaulį. Galbūt 
tai yra pradžia kitokio bendravimo tarp dangaus ir pasaulių 
bei tarp vieno pasaulio ir kito — bet ne tokio, kaip Storasis 
norėtų. Man leista pasakyti tau štai ką. Šie metai, nors dan- 
gaus metai kitokie nei jūsų, labai seniai yra išpranašauti kaip 
sumaišties ir didelių permainų metai. Ko gero, Thulkandros 
atskyrimas netrukus bus nutrauktas. Artėja didingi įvykiai. 
Jei Maleldilas nepanorės kitaip, tikrai juose dalyvausiu. 
O dabar - laimingo tau kelio. 

Kitą dieną minios visų rūšių Malakandros padarų susi- 
rinko išlydėti trijų žmonių į baisiąją kelionę. Vestonas buvo 
pervargęs ir išblyškęs po bemiegės skaičiavimų nakties; to- 
kia naktis, ko gero, pribaigtų bet kokį matematiką, net jei 
nuo to ir nepriklausytų jo gyvybė. Devainas dėjosi narsuo- 
liu ir buvo beveik isteriškai triukšmingas. Atradęs, kad „lau- 
kiniai“ vartoja alkoholį, jis per vieną naktį pakeitė požiūrį 
į Malakandrą ir net pamėgino išmokyti juos rūkyti. Tuo 
susidomėjo tiktai pfifltrigai. Dabar aštrų galvos skausmą 
ir gresiančios mirties baimę Devainas slopino erzindamas 
Vestoną. Nė vienas neliko patenkintas, kai išvydo, jog, iš 
laivo pradingo visi ginklai, bet visa kita buvo sutvarkyta be 
priekaištų. Praėjus gal valandai po vidurdienio, Rensomas 
paskutinįkart apžvelgė mėlynuosius vandenis, purpurinius 

miškus ir tolimas žalsvas handramito sienas. Tada paskui ki- 
tus du įlindo pro liuką. Prieš jį uždarant Vestonas perspėjo, 
kad teks labai taupyti orą. Uždraudė be reikalo judėti ir net 
kalbėtis. 

— Aš kalbėsiu tik būtinai prireikus, — pasakė jis. 

— Na ir ačiū Dievui, - paskutinįkart įgėlė Devainas. 

Liukas buvo aklinai užsuktas. 

Rensomas tuojau pat nuėjo į apatinę rutulio pusę, į kam- 
barį, buvusį visiškai aukštyn kojomis, ir išsitiesė ant grindų, 
tapsiančių stoglangiu. Jis labai nustebo pamatęs, kad jie jau 
pakilę tūkstančius pėdų. Handramitas tebuvo tiesi purpu- 
rinė linija rausvame harandros paviršiuje. Jie buvo tiesiai 
virš dviejų handramitų sandūros. Vienas iš jų, be abejonės, 
buvo tas, kuriame jis gyveno, o kitame dar galėjai įžvelgti 
Meldilorną. Tačiau kelio, kuriuo Augrėjas jį nešė ant pečių, 
jau visiškai nebesimatė. 

Laivui kylant, Rensomas kas akimirką pamatydavo vis 
daugiau handramitų, jie atrodė lyg ilgos tiesios linijos, vie- 
nos lygiagrečios, kitos susikertančios, dar kitos sudarančios 
trikampius. Kraštovaizdis kuo toliau, tuo labiau rodėsi geo- 
metrinis. Plotai tarp purpurinių linijų atrodė visiškai vie- 
nodi. Suakmenėję miškai jiems suteikė rausvą atspalvį, bet 
rytuose ir šiaurėje plytėjo beribiai gelsvi ir ochros atspalvio 
plotai. Ko gero, tai buvo milžiniškos smėlio dykumos, apie 
kurias pasakojo sornai. Vakaruose išniro dar viena didžiulė 
dėmė. Tai buvo netaisyklingas žalsvai mėlynas lopinys, tarsi 
įdubęs harandros paviršiuje. Rensomas nusprendė, kad tai 
pfifltrigų miškas žemumoje, o netrukus panašių dėmių at- 
sirado ir daugiau, vienos buvo lyg kerpės prikibusios prie 
handramitų, kitos gerokai nuo jų nutolusios. Staiga Ren- 
somas aiškiai pajuto, kad jo pažintis su Malakandra tebuvo 
labai trumpa, ribota, fragmentiška. Tarsi sornas atkeliautų 


keturiasdešimt milijonų mylių iki Žemės ir visą viešnagės 

laiką praleistų tarp Vortingo ir Braitono. Pagalvojo, kad 
labai mažai jis teparsiveža iš šios nuostabios kelionės: pa- 
viršutiniškai mokamą kalbą, keletą gamtovaizdžių, pusiau 
suprastus papročius, bet kurgi statistika, istorija, kur plati 
visų nežemiškų sąlygų apžvalga, kur visa tai, ką keliautojas 
turėtų parsivežti iš tokios kelionės? Kad ir šie handramitai. 
Iš dabar pasiekto aukščio buvo aiškiai matyti jų geometrinis 
išdėstymas ir nori nenori teko atsisakyti pirmojo įspūdžio, 
kad tai natūralūs slėniai. Handramitai buvo stulbinantis in- 
žinerijos žygdarbis, apie kurį jis ničnieko nesužinojo; ir jei 
visa tai tiesa, žygdarbis įvykdytas prieš prasidedant žmo- 
nijos istorijai, prieš prasidedant gyvybės istorijai Žemėje. 
O gal tai tik mitas? Jis žinojo, kad visa tai tikrai labai pa- 
nėšės į mitą grįžus (jeigu tik pavyks grįžti) į Žemę, tačiau 
dabar atmintyje dar degė gyvas Ojarsos įspūdis ir rodėsi ne- 
įmanoma niekuo suabejoti. Rensomas net pagalvojo, kad 
toli nuo Žemės pats skirtumas tarp istorijos ir mitologijos 
gali pasirodyti bevertis. 

Mintis susipainiojo ir nutrūko, Rensomas vėl įniko ty- 
rinėti gamtovaizdį apačioje, kuris kuo toliau, tuo labiau 
priminė schemą. Tuo metu rytuose išniro daug didesnė ir 
tamsesnė už kitas dėmė, šioji pamažu pradėjo ryti rausvą 
Malakandros pasaulio ochrą — labai keistos formos dėmė, 
ištiesusi į šonus tarsi rankas ar ragus, o per vidurį išlinkusi 
lyg arka ar mėnulio pjautuvas. Ji vis augo. Didžiulės tamsios 
rankos tarsi siekė apkabinti visą planetą. Staiga šios dėmės 
viduryje jis pamatė ryškų šviesų tašką ir suprato, kad tai 
visai ne dėmė planetos paviršiuje, bet juodas dangus už jos. 
Ir tas glotnus lankas buvo Malakandros disko kraštas. Tada 
pirmąkart nuo pakilimo Rensomą suėmė baimė. Lėtai lėtai, 
bet vis dėlto pastebimai tamsiosios rankos tiesėsi vis tolyn ir 
tolyn aplink visą planetos paviršių, kol pagaliau susitiko. Ir 
štai juodumoje prieš jo akis jau švyti visas diskas. Jau seno- 

kai girdėjosi lengvi meteoritų smūgiai, o langas nebebuvo 
tiesiai apačioje. Jo kūnas, nors jau kur kas lengvesnis, buvo 
visas sustingęs ir galūnės nutirpusios, o pilvas urzgė. Ren- 
somas pasižiūrėjo į laikrodį. Pakerėtas jis išgulėjo čia beveik 
aštuonias valandas. 

Jis šiaip taip užsiropštė į saulėtąją laivo pusę ir susverdėjo 
beveik apakintas šviesos spindėjimo. Savo senojoje kabi- 
noje susirado tamsius akinius, pasiėmė vandens ir maisto, 
kuriuos Vestonas buvo labai griežtai paskirstęs. Pravėręs 
vairinės duris žvilgtelėjo vidun. Abu partneriai susirūpinu- 
siais veidais sėdėjo palinkę prie metalinio stalo, padengto 
trapiais vibruojančiais prietaisais, rodėsi, jie sunarstyti iš 
kristalų ir plonyčių vielų. Nė vienas neatkreipė į jį dėmesio. 
Per visą tyliąją kelionę Rensomas galėjo vaikštinėti po visą 
laivą kur panorėjęs. 

Kai jis grįžo į tamsiąją pusę, jų paliktas pasaulis kabo- 
jo žvaigždėmis nusėtame danguje nebedidesnis už Mėnulį. 
Vis dar buvo galima įžvelgti spalvas — rausvai gelsvas diskas, 
nutaškytas žalsvai mėlynais taškeliais, su baltomis kepurė- 
mis poliuose. Jis pastebėjo du mažučius Malakandros mė- 
nulius ir suprato, kad jie liko tarp tūkstančių kitų dalykų, 
kurių ten viešėdamas nepastebėjo. Rensomas užmigo, o 
nubudęs vis dar matė diską tebekabantį danguje. Dabar jau 
buvo mažesnis už Mėnulį. Spalvos pranyko, teliko rausvas 
švytėjimo atspalvis, ir net šis jau ne itin skyrėsi nuo kitų 
žvaigždžių. Tai jau nebebuvo Malakandra, tiktai Marsas. 

Netrukus Rensomą vėl įtraukė senasis miegojimo ir šil- 
dymosi saulėkaitoje ritmas, tik dabar jis dar rašydavo pasta- 
bas Malakandros žodynui. Žinojo, kad tėra visiškai menka 
galimybė perduoti šias žinias žmonėms, visas šis nuotykis 
dar niekam nespėjus apie jį sužinoti gali baigtis čia, kos- 
moso tyruose. Bet dabar jau buvo nebeįmanoma galvoti 


apie kosmosą kaip apie tuščią erdvę. Retkarčiais dar su- 

kaustydavo siaubas, bet kaskart vis rečiau, kaskart greičiau 
jį nustelbdavo pagarbus susižavėjimas ir jo paties likimas 
nebeatrodydavo toks reikšmingas. Jis nebegalvojo apie laivą 
kaip apie gyvybės salą mirties jūroje. Jautė beveik priešin- 
gai — kad gyvybė už šio plono geležinio lukšto laukia jų, pa- 
sirengusi bet kurią akimirką įsiveržti vidun, ir jeigu tuomet 
jie žus, tai žus nuo gyvybės pertekliaus. Jis karštai troško, 
kad jei jau lemta žūti, tai tegu jie žūva „palikus be kūno“ 
kosminį laivą, bet ne užtrokšdami jo viduje. Kartais Renso- 
mas labiau trokšdavo išsilaisvinti iš šio lukšto, išeiti ten, iš- 
tirpti amžinoje dienoje, o ne sugrįžti į Žemę. Jau pirmąkart 
keliaudamas dangaus gelmėmis jis jautė tokį pakylėjimą, o 
dabar jis buvo dešimteriopai stipresnis, nes jį palaikė aiškus 
suvokimas, kad ši gelmė pilna gyvybės tiesiogine prasme, 
pilna gyvų būtybių. 

Keliaujant tolyn vis stiprėjo pasitikėjimas Ojarsos žodžiais 
apie eldilus. Nematė nė vieno iš jų, laivą užliejusi intensyvi 
šviesa neleido pastebėti jokių trumpalaikių pokyčių, kurie 
būtų išdavę juos esant. Bet jis girdėjo ar tarėsi girdįs įvai- 
riausius subtilius garsus, galbūt garsams artimus virpesius, 
sumišusius su meteoritų lietumi, o neretai apimdavo nenu- 
galimas jausmas, kad laivo viduje yra nematomų stebėtojų. 
Ir tai, ko gero, teikė daugiausia drąsos, rodėsi, nebe taip 
svarbu, išgyvens jis ar ne. Ir jis pats, ir visa žmonių gimi- 
nė atrodė tokie trumpalaikiai ir trapūs šios neišmatuojamos 
pilnatvės fone. Jo protas gūždavosi vien nuo minties apie 
tikruosius visatos gyventojus, apie beribes erdves, kurios 
jiems — gimtieji namai, ir apie nesuskaičiuojamus jų praei- 
ties eonus; tačiau širdis tapdavo tvirtesnė nei bet kada. 

Gerai, kad jis taip nusiteikė dar prieš prasidedant tikrie- 
siems kelionės sunkumams. Nuo pat išvykimo iš Malakan- 
dros termometro stulpelis nuolat kilo; dabar jis jau rodė 
daugiau nei bet kuriuo jų kelionės pirmyn momentu. Ir vis 

dar kilo. Kartu stiprėjo šviesa. Net užsidėjęs tamsius aki- 
nius Rensomas nuolat būdavo užsimerkęs, atsimerkdavo tik 
trumpam ir tik būtinai prireikus. Žinojo, kad net jei pavyks 
pasiekti Žemę, regėjimas ilgam liks pažeistas. Bet visa tai 
buvo niekis, palyginti su siaubingu karščiu. Jie visi trys ne- 
galėdavo užmigti visas dvidešimt keturias valandas iš dvide- 
šimt keturių ir degančiomis akimis, pajuodusiomis lūpomis 
slankiojo iš kampo į kampą kęsdami kankinantį troškulį. 
Beprotybė būtų didinti menkas vandens porcijas, beprotybė 
net švaistyti laiką šiam klausimui svarstyti. 

Rensomas ganėtinai susigaudė, kas vyksta. Iš paskuti- 
niųjų kabindamasis į gyvenimą Vestonas drįso kirsti Žemės 
orbitą taip arti Saulės, kaip žmogus, o gal ir gyvybė dar 
niekad nebuvo atsidūrę. Tikriausiai tai buvo neišvengiama, 
juk negalėjo jie vytis tolstančios Žemės jos pačios orbita. 
Jie privalėjo užbėgti jai už akių, susitikti ją... tai beprotybė! 
Bet Rensomas ne per daugiausia apie tai galvojo; negalėjo 
ilgai galvoti apie ką nors kita, išskyrus troškulį. Mintis apie 
vandenį, kita mintis apie troškulį, tada apie troškulio pilnas 
mintis, paskui vėl apie vandenį. O termometras vis kilo. 
Buvo nebeįmanoma paliesti laivo sienų. Tapo akivaizdu, 
kad artinasi krizė. Dar keletas valandų, ir karštis turi nu- 
kristi arba pribaigti juos. 

Jis nukrito. Atėjo metas, kai visi trys gulėjo išsekę ir vir- 
pantys, mėgaudamiesi tuo, kas atrodė vėsa, nors išties te- 
bebuvo karščiau nei bet kurioje Žemės klimato juostoje. 
Vestonui iki šiol sekėsi: jie ištvėrė pačią aukščiausią tempe- 
ratūrą, kokią teoriškai galėtų pakelti žmogus, ir liko gyvi. 
Bet jau nebebuvo tie patys žmonės. Iki tol Vestonas labai 
retai miegodavo, net laisvomis nuo budėjimo valandomis, 
truputį neramiai snustelėjęs, vis grįždavo prie savo sche- 
mų ir nepabaigiamų skaičiavimų. Buvo matyti, kad taip jis 


kovoja su neviltimi — iš paskutiniųjų alina savo išvargusias 

smegenis ir skaičiuoja, skaičiuoja, skaičiuoja... O dabar jis 
net nežvilgtelėdavo į savo popierius. Net vairinėje atrodė 
kiek nerūpestingas. Devainas vaikščiojo po laivą tarsi luna- 
tikas. Rensomas beveik persikraustė į tamsiąją pusę ir ilgas 
valandas išsėdėdavo nieko negalvodamas. Nors pirmas di- 
dysis pavojus praėjo, tuo metu dar nė vienas iš jų neturėjo 
vilties sėkmingai baigti kelionę. Jie jau penkiasdešimt dienų 
tylėdami buvo praleidę savo plieniniame kiaute ir oras jau 
buvo labai prastas. 

Vestonas taip pasikeitė, kad net leido Rensomui budėti 
vairinėje. Daugiausia ženklais, tik retkarčiais Snipštelėdamas 
kokį žodį, išmokė jį visko, ką buvo būtina žinoti šiuo kelio- 
nės etapu. Jie skriejo į namus teturėdami mažutę galimybę 
pasiekti juos laiku, tarsi prieš kokį kosminį vėją. Pakako ke- 
lių nykščio judesių, kad Rensomas visąlaik stoglangio cen- 
tre išlaikytų Vestono parodytą žvaigždę, o kairės rankos jis 
privalėjo neatitraukti nuo skambučio į Vestono kabiną. 

Ši žvaigždė dar nebuvo Žemė. Po penkiasdešimt aštuo- 
nių dienų, — tų teorinių dienų, kurios keliautojams įgijo 
tokią žūtbūtinę praktinę reikšmę, — Vestonas pakeitė kursą 
ir centre atsidūrė kitas šviesulys. Šešiasdešimt dienų, ir jis 
neabejotinai virto planeta. Šešiasdešimt šešios, ir jau atrodė 
lyg planeta, stebima pro lauko žiūronus. Septyniasdešimt, 
ir šviesulys jau nebepriminė Rensomui nieko iki šiol maty- 
to —- mažytis akinamai spindintis diskas, jau per didelis, kad 
būtų žvaigždė, bet gerokai per mažas, kad būtų Mėnulis. 
Dabar, kai pats galėjo valdyti laivą, visos jo lyrinės nuotai- 
kos išsisklaidė. Prabudo laukinis, žvėriškas noras gyventi, 
sumišęs su aistringu tyro Žemės oro, vaizdų ir kvapų ilge- 
siu, su ilgesiu žolės, arbatos, mėsos ir žmonių balsų. Anks- 
čiau budint būdavo sunku atsispirti snauduliui; dabar, nors 
oras buvo dar blogesnis, budrumą palaikydavo karštligiškas 


susijaudinimas. Išėjus iš vairinės dažnai mausdavo visą deši- 

nę ranką, nes valandų valandas spausdavo ja valdymo pultą, 
lyg šitaip galėtų priversti laivą greičiau judėti. 

Jiems dar buvo likę dvidešimt dienų. Devyniolika, aš- 
tuoniolika, ir baltame Žemės diske, jau kiek didesniame už 
šešių pensų monetą, Rensomas tarėsi pastebėjęs Australiją 
bei Pietryčių Azijos kraštą. Slenkant valandoms ir Žemei 
pamažu sukantis kontūrai lėtai judėjo, tačiau pats diskas at- 
sisakė didėti. „Judinkis! Judinkis!“ — ragino laivą Rensomas. 
Liko dešimt dienų ir diskas jau atrodė kaip Mėnulis, toks 
ryškus, kad jie nebegalėjo ilgai į jį žiūrėti. Jų plieniniame 
karste oras jau buvo grėsmingai blogas, bet keisdami vienas 
kitą vairinėje Rensomas su Devainu surizikavo šnipštelėti 
vienas kitam: 

— Mums pavyks. Mes tai padarysim. 

Aštuoniasdešimt septintąją dieną, pakeitęs Devainą, 
Rensomas pastebėjo, kad Žemės diskas atrodo keistas. Iki 
budėjimo pabaigos jis visiškai įsitikino, kad kažkas nege- 
rai. Žemė nebebuvo apskrita, bet tarsi išsipūtusi viename 
šone, panaši į kriaušę. Atėjo Vestonas ir tik metęs žvilgsnį į 
stoglangį kaip pašėlęs pradėjo daužyti Devaino skambučio 
mygtuką, tada nustūmęs į šalį Rensomą pats puolė prie pul- 
to. Rodėsi, tuojau pat kažko imsis, bet atėjus Devainui tik 
pažvelgė viršun ir beviltiškai gūžtelėjo pečiais. Paskui užsi- 
dengė veidą rankomis ir palinko virš valdymo skydo. 

Rensomas su Devainu susižvalgė. Bendromis jėgomis iš- 
tempė iš krėslo Vestoną — šis verkė lyg vaikas — ir Devainas 
užėmė jo vietą. Tada Rensomas pagaliau suprato, kas at- 
sitiko Žemei. Tas iškilumas vis labiau priminė kitą diską, 
beveik tokį pat didelį kaip ir pirmasis. Jis dengė daugiau nei 
pusę Žemės. Tai buvo Mėnulis, tarp Žemės ir jų, ir dviem 
šimtais keturiasdešimt tūkstančių mylių arčiau už ją. Ren- 
somas nežinojo, kuo tai gresia jų laivui. Tačiau Devainas, 


matyt, žinojo ir dėl to atrodė puikiai kaip niekada. Jo veidas 

buvo toks pat baltas kaip Vestono, tačiau akys aiškios ir švy- 
tinčios; jis sėdėjo prigludęs prie pulto lyg šuoliui pasirengęs 
gyvūnas ir tyliai švilpavo pro sukąstus dantis. 

Valandoms bėgant Rensomas suprato, kas vyksta. Mėnu- 
lio diskas buvo didesnis nei Žemės, o netrukus jis pastebėjo 
juos abu iš lėto mažėjant. Laivas nebesiartino nė prie vie- 
no iš jų — jis tolo, ir tai buvo karštligiškos Devaino veiklos 
su valdymo svirtimis padarinys. Mėnulis nebuvo užkirtęs 
jiems kelio į Žemę, bet, matyt, dėl kažkokių priežasčių, gal- 
būt gravitacijos, buvo pavojinga prie jo artintis, todėl De- 
vainas atsitraukė į kosmosą. Priplaukę šitaip arti uosto, jie 
vėl suko į atvirą jūrą. Rensomas žvilgtelėjo į chronometrą. 
Aštuoniasdešimt aštuntosios dienos rytas. Dvi dienos Že- 
mei pasiekti, o jie tolsta nuo jos. 

— Mums galas? — pašnibždom paklausė jis. 

— Ko gero, — net nežvilgtelėjęs sušnibždėjo Devainas. 

Netrukus susitvardė ir Vestonas, grįžo ir atsistojo greta 
Devaino. Rensomui čia nebebuvo kas veikti. Dabar jau ne- 
abejojo, kad jie netrukus žus. Tai supratus kankinanti neži- 
nia išsisklaidė. Mirtis — nesvarbu, dabar ar už keliasdešimt 
metų Žemėje, — atėjo ir pareikalavo viso jo dėmesio. Kai 
kurie žmonės mano, kad jai reikia ruoštis. Rensomas paliko 
vairinę ir grįžo į vieną saulėtųjų kambarių, į abejingą šviesą, 
šilumą, tylą ir ryškius šešėlius. Jis visai negalvojo apie mie- 
gą. Tai tikriausiai tvankus oras sukėlė snaudulį. Jis užmigo. 

Prabudo visiškoje tamsoje nuo garsaus nepaliaujamo 
triukšmo ir ilgai negalėjo suvokti, kas dedasi. Garsas taip 
priminė kažką girdėto seniai seniai, galbūt prieš gimimą. 
Lyg tylus nenutrūkstantis būgnijimas kažkur virš galvos. Ir 
staiga jo širdis vos neiššoko lauk. 

— O Dieve, - sukūkčiojo. — O Dieve! Lyja. 

Jis buvo Žemėje. Oras buvo sunkus ir drėgnas, bet dusi- 


mo požymiai pranykę. Susivokė vis dar tebesąs kosminiame 

laive. Kiti du, matyt, baimindamiesi, kad bus „palikti be 
kūno“, išsinešdino vos palietę Žemę, nesukdami galvos dėl 
Rensomo. Tamsoje, slegiant triuškinančiai Žemės traukos 
jėgai, susirasti išėjimą buvo nelengva. Bet jam pasisekė. Ap- 
graibomis suradęs liuką išrėpliojo gerte gerdamas orą, pa- 
slydo, išsitiesė purve, pasimėgavo jo kvapu ir pagaliau var- 
gais negalais privertė atsistoti savo neįprastai sunkų kūną. 
Ilgai stovėjo pilant liūčiai neperžvelgiamoje nakties tamso- 
je. Gėrė ją kiekviena kūno dalele, rodos, net širdį pripildė 
nuostabus drėgnų laukų aromatas — to lopinėlio jo gimto- 
sios planetos, kur auga žolė, ganosi karvės, kur netrukus jis 
ras vartus ir sodybas už jų. 

Rensomas jau ėjo maždaug pusvalandį. Staiga ryški šviesa 
ir vėjo gūsis į nugarą pranešė, kad kosminio laivo nebėra. Jis 
net neatsisuko pažiūrėti. Pamatė blausius žiburius priekyje, 
ten gyveno žmonės. Įsigudrino rasti taką, vėliau vieškelį 
ir pagaliau kaimo gatvelę. Iš už pravirų durų sklido šviesa. 
Viduje girdėjosi balsai, jie kalbėjo angliškai. Ir pažįstamas 
kvapas. Jis įvirto vidun ir nekreipdamas dėmesio į apstulbu- 
sius aplinkinius nuėjo tiesiai prie baro. 


— Prašyčiau pintą karčiojo, — pasakė Rensomas. 


Jei būčiau vadovavęsis išimtinai literatūriniais motyvais, 
tai čia ir baigčiau savo istoriją; tačiau atėjo laikas pakelti 
uždangą ir parodyti skaitytojui tikrąjį, praktinį tikslą, dėl 
kurio ši knyga buvo parašyta. O kartu papasakoti, kaip ji iš 
viso galėjo išvysti dienos šviesą. 

Dr. Rensomas, — dabar jau galiu pasakyti, kad tai nėra 
tikrasis jo vardas, — netrukus atsisakė minties išleisti Mala- 
kandros žodyną ir prarado bet kokį norą pasakoti kitiems 
savo istoriją. Grįžęs jis keletą mėnesių sirgo, o vėliau smar- 
kiai suabejojo savo prisiminimų tikrumu. Viskas buvo be 
galo panašu į ligos sukeltus kliedesius ir jis suprato, kad 
daugumą jo tariamųjų nuotykių galima paaiškinti psichoa- 
nalizės būdu. Dėl to jis per daug nesikankino, nes jau buvo 
pastebėjęs, kad nemažai „tikrų“ faktų mūsų pačių augme- 
nijos ir gyvūnijos pasaulyje galima paaiškinti tuo pat būdu, 
jei tik nuo pat pradžių būsi nusprendęs laikyti juos haliu- 
cinacija. Bet jautė, kad jei jau pats abejoja savo istorija, 
tai kiti ja iš viso nepatikės. Jis nusprendė laikyti liežuvį už 
dantų, ir jei ne vienas keistas sutapimas, viskas būtų taip ir 
pasilikę. 

Tuomet šioje istorijoje pasirodžiau aš. Keletą metų šiek 
tiek pažinojau Rensomą ir mes susirašinėjome literatūros ir 
filologijos klausimais, nors labai retai susitikdavome. Taigi, 
nebuvo nieko nepaprasta, kad prieš keletą mėnesių pasiun- 
čiau jam vieną laišką, kurio svarbiausią pastraipą čia paci- 


tuosiu. Štai ji: 

„Dabar domiuosi dvyliktojo amžiaus platonikais ir ga- 
liu pasakyti, kad jie rašė bjauriai sudėtinga lotynų kalba. 
Pas vieną iš jų, Bernardą Silvestrą, radau žodį, apie kurį 
labai norėčiau išgirsti jūsų nuomonę, — tai žodis Oyarses. 
Jis minimas kelionės per dangus aprašyme ir, rodos, reiškia 
„intelektą“, arba dangiškąją sferą (t. y. planetą mūsų kalba) 
globojančią dvasią. Klausiau apie tai C. J. Jis mano, kad tai 
netiksliai perrašytas žodis Ousiarches. Žinoma, tada daug 
kas paaiškėtų, tačiau nesijaučiu įtikintas. Galbūt jūs kur 
nors atsitiktinai aptikote į Oyarses panašų žodį arba bent 


apytikriai numanote, iš kokios jis kalbos?“ 


Nusiuntęs šį laišką sulaukiau netikėto kvietimo praleisti savait- 
galį pas Rensomą. Jis papasakojo man visą savo istoriją ir nuo 
to laiko abu beveik nuolat tyrėme šią paslaptį. Mums pavyko 
sužinoti daugybę faktų, kurių dabar nenorėčiau skelbti; tai 
žinios apie planetas apskritai ir atskirai apie Marsą, faktai 
apie viduramžių platonikus ir (ne mažiau svarbūs) fak- 
tai apie profesorių, knygoje pavadintą Vestonu. Žinoma, 
būtų buvę galima pateikti civilizuotam pasauliui išsamią 
ataskaitą, bet manėme, kad tik sukeltume visuotinį ne- 
pasitikėjimą ir tikriausiai sulauktume šmeižto iš Vesto- 
no. Bet tuo pat metu abu jautėme negalį tylėti. Kasdien 
stiprėjo įsitikinimas, kad Marso Oyarses neklydo kalbė- 
damas apie šiuos „dangaus metus“ kaip apie permainų 
laiką, apie artimą mūsų planetos izoliacijos pabaigą ir apie 
netrukus prasidėsiančius didingus įvykius. Turėjome pa- 
grindo tikėti, kad viduramžių platonikai gyveno tais pačiais 
dangaus metais kaip ir mes, kad šie metai iš tiesų prasidėjo 
dvyliktajame mūsų eros šimtmetyje ir kad Ojarsos vardas 
(sulotynintas kaip Oyarses) Bernardo Silvestro raštuose nėra 
atsitiktinis. Kasdien gaudavome vis tvirtesnių įrodymų, kad 


„Vestonas“, o galbūt jėga ar jėgos už „Vestono“ nugaros at- 

liks labai svarbų vaidmenį keletą ateinančių šimtmečių, ir 
jeigu nepavyks užkirsti jiems kelio, tas vaidmuo bus pražū- 
tingas. Nemanome, kad jie mėgintų užimti Marsą, ir mūsų 
šūkis nėra „Šalin rankas nuo Malakandros“. Gresia pavojus 
ne planetai, bet kosmosui, jų veiklos padariniai apims ma- 
žiausiai Saulės sistemą ir bus ne laikini, o amžini. Pridurti 
ką nors daugiau būtų neišmintinga. 

Dr. Rensomui pirmajam atėjo į galvą mintis, kad vie- 
nintelė mūsų galimybė bus pateikti fantastikos forma tai, 
kuo niekas nepatikėtų kaip tiesa. Jis net mano (gerokai 
pervertindamas mano literatūrinius sugebėjimus), kad ši 
knyga pasieks platesnę publiką nei „Vestonas“ ir, žinoma, 
daugelį žmonių anksčiau už jį. Mano prieštaravimą, kad į 
tai, kas pateikiama kaip fantastika, dėl tos pačios priežas- 
ties bus žiūrima kaip į apgaulę, jis atrėmė sakydamas, kad 
tekste bus pakankamai informacijos kai kuriemš skaityto- 
jams (labai nedaugeliui), kurie jau dabar pasirengę geriau 
suprasti esmę. 

— Jie lengvai susiras jus arba mane ir nesunkiai nustatys 
Vestono tapatybę, — sakė jis. — Kad ir kaip būtų, šiuo metu 
mums reikia ne tiek kad mumis patikėtų, bet kad atsirastų 
žmonių, pritariančių tam tikroms idėjoms. Jei bent vienas 
procentas mūsų skaitytojų kosminės erdvės sąvoką pakeis 
dangaus sąvoka, tai pradžia jau bus padaryta. 

Bet nei jis, nei aš nesitikėjome, jog įvykiai klostysis taip 
greitai, kad mūsų knyga pasens vos išėjusi. Šie įvykiai ją 
pavertė greičiau mūsų pasakojimo prologu nei pačiu pasa- 
kojimu. Tačiau palikome ją tokią, kokia yra. O dėl vėlesnių 
įvykių... Ką gi, Aristotelis gerokai anksčiau už Kiplingą iš- 


mokė mus formuluotės: „Tai jau kita istorija.“ 


Post scriptum 
(Ištrauka iš tikro „dr. Rensomo“ laiško autoriui) 


„.„Manau, tu teisus ir, išskyrus keletą pataisymų (pažymėta 
raudonai), rankraštyje daugiau nieko keisti nereikia. Ne- 
neigsiu, kad esu nusivylęs, tačiau, ko gero, bet koks ban- 
dymas perpasakoti tokią istoriją negali nenuvilti žmogaus, 
kuriam išties visa tai atsitiko. Kalbu ne apie tai, kad tu taip 
negailestingai išmetei visą filologinę dalį, nors tada tepa- 
teikiame skaitytojams tik Malakandros kalbos karikatūrą. 
Turiu galvoje ką kita, šį tą daug sudėtingesnio, ko galbūt 
net negalėčiau išreikšti. Kaipgi buvo galima nepaminėti 
Malakandros kvapy? Iš visų mano įspūdžių jie ryškiausiai 
atgimsta atmintyje, ypač ankstyvo ryto kvapas tuose pur- 
puriniuose miškuose. Klaidina net patys žodžiai „miškai“ 
ir „ankstyvas rytas“, nes jie siejasi su žeme, voratinkliais, 
samanomis ir mūsų planetos kvapais, bet tai visai kas kita. 
Tarsi „aromatingiau“... taip, tačiau nieko karšto, prabangaus 
ar egzotiško, ką mums primena šis žodis. Aromatinga, aš- 
tru, tačiau labai šalta, labai lengva, dilgsi giliai nosyje — uos- 
lei tai kaip aukšti, veriantys smuiko garsai klausai. Kartu 
visados girdžiu dainą — didingą duslią muziką, ir balsus, so- 
dresnius nei Šaliapino, „šiltus, tamsius garsus“. Aš ilgiuosi 
savojo slėnio Malakandroje, vos apie juos pagalvoju; tačiau 
Dievas mato, juos girdėdamas ilgėdavausi Žemės. 

Žinoma, tu teisus; jeigu nori parašyti gerą pasakojimą, 
turi sutraukti tą laiką, kurį aš praleidau kaimelyje, kai neva 
„nieko neįvyko“. Bet aš priešinuosi tam visa esybe. Nes tos 


ramios savaitės, paprasčiausias gyvenimas tarp hrosų, ir yra 

pats svarbiausias man nutikęs dalykas. Aš pažįstu juos, Lui- 
sai, o šito tu negali perkelti į jokią knygą. Pavyzdžiui, todėl, 
kad atostogaudamas visada paimu termometrą (ir tai ne vie- 
nam pravertė), žinau, kad normali hroso kūno temperatūra 
yra 1039. Žinau, nors negaliu prisiminti, kada tai sužinojau, 
kad jie gyvena apie 80 marsietiškų metų, arba 160 žemiš- 
kųjų; kad jie tuokiasi maždaug dvidešimtaisiais (= 40) savo 
gyvenimo metais; kad jiems nebjaurios jų išmatos, man taip 
pat, jos panašios į arklio ir yra naudojamos žemdirbystėje; 
kad jie neverkia ir nemirksi; kad, kaip tu pasakytum, išge- 
ria, tačiau niekada nenusigeria šventinėmis naktimis, ku- 
rių jiems netrūksta. Tačiau kam gi gali būti naudingos šios 
žinių nuotrupos? Tai tiktai menkos dalelės visoje žodžiais 
neperpasakojamoje atsiminimų jūroje ir joks žmogus šiame 
pasaulyje negalėtų iš šių skiaučių sudėstyti tikroviško vaiz- 
do. Pavyzdžiui, ar galėčiau net tau suprantamai paaiškinti, 
kodėl Malakandroje nelaikoma naminių gyvūnėlių ir aps- 
kritai nejaučiama „mažiesiems broliams“ to, ką mes jaučia- 
me saviesiems? Žinoma, tai vienas iš dalykų, kurių jie pa- 
tys man niekada neaiškino. Matydamas visas tris rūšis kartu 
pats supranti kodėl. Kiekviena jų kitoms dviem kartu yra 
ir tai, kas mums žmogus, ir tai, kas mums gyvūnas. Jie gali 
kalbėtis tarpusavyje, gali bendradarbiauti, jų etika ta pati, 
šiuo atžvilgiu hrosas ir sornas susitinka tarsi du Žmonės. 
Tačiau tas kitas tuo pat metu yra kitoks, keistas, patrauklus, 
juokingas, tarsi gyvūnas. Tai mes, neprotingus padarus 
traktuodami taip, tarsi jie būtų protingi, malšiname nežinia 
kokį bevardį, pusiau pamirštą instinktą, o Malakandroje jis 
visiškai patenkinamas. Jiems nereikia naminių gyvūnų. 
Beje, kol nebaigėme kalbėti apie rūšis, pasakysiu, kad 
man tiesiog gaila, jog dėl pasakojimo teko taip supaprastinti 
biologiją. Nejaugi sudariau tau įspūdį, kad visos trys rū- 
šys yra visiškai vienalytės? Jeigu taip, vadinasi, suklaidinau 

tave. Kad ir hrosai: mano draugai buvo juodieji hrosai, ta- 
čiau dar yra sidabrinių hrosų, o keliuose vakariniuose han- 
dramituose gyvena didžiuliai kuoduotieji hrosai —- dešimties 
pėdų aukščio, daugiau šokėjai nei poetai, patys gražiausi 
padarai, neskaitant žmogaus, kokius tik esu matęs. Kuodą 
turi tik vyrai. Meldilorne mačiau ir visiškai baltą hrosą, ta- 
čiau kaip kvailys neišsiaiškinau, ar jis kokio nors porūšio 
atstovas, ar tiesiog gamtos išdaiga, kaip mūsų albinosai. Be 
tų sornų, kuriuos mačiau, yra mažiausiai dar viena sornų 
rūšis — soroborn, arba raudonieji dykumų sornai, gyvenan- 
tys šiaurinių smėlynų srityse. Sprendžiant iš pasakojimų, jie 
turėtų būti nepaprasti. 

Sutinku, tikrai gaila, kad niekada nemačiau ptifltrigų jų 
pačių aplinkoje. Žinau apie juos nemažai, todėl kaip vie- 
ną pasakojimo epizodų būtų įmanoma suklastoti vizitą pas 
juos; bet, manau, nereikia pateikti jokių tikrų išsigalvoji- 
mų. Nors Žemėje frazė „bendrais bruožais teisinga“ skam- 
ba ir neblogai, niekaip negaliu įsivaizduoti savęs aiškinant 
tai Ojarsai, ir Žinai, įtariu (pavartyk mano paskutinį laišką), 
kad mes su juo dar nebaigėme pokalbio. Kita vertus, ko- 
dėl gi mūsų „skaitytojams“ (apie kuriuos tu, atrodo, gyvą 
velnią žinai!), kurie nusprendė nieko nežinoti apie kalbą, 
turi rūpėti pfifltrigai? Bet jei sugebėtum įterpti, žinoma, 
nepakenks paminėti, kad jų šeimos matriarchalinės, kad 
jie deda kiaušinius ir peri vaikus, kad, palyginti su kitomis 
rūšimis, yra trumpaamžiai. Neabejoju, kad jų gyvenamos 
įdubos yra senųjų Malakandros vandenynų dugnai. Tenai 
lankęsi hrosai pasakojo leidęsi žemyn per gūdžius miškus 
smėlynuose, pro „jų šakose įstrigusius akmeninius vandenų 
bangų gręžėjų kaulus“, t. y. fosilijas. Be abejo, tai tamsiosios 
Marso dėmės, matomos iš Žemės. Dabar prisiminiau Mar- 
so „žemėlapius“, kurių grįžęs peržiūrėjau daugybę, bet jie 


tokie skirtingi, kad jau lioviausi ieškojęs savojo handrami- 

to. Jeigu norėtum išbandyti laimę, gali ieškoti apytikriai iš 
šiaurės rytų į pietvakarius besitęsiančio „kanalo“, kertančio 
„kanalą“, einantį iš šiaurės į pietus, ne daugiau nei dvide- 
šimt mylių nuo pusiaujo. Bet astronomai patys nesutaria dėl 
to, ką galima tenai įžiūrėti. 

Dabar atsakau į tavo bjauriausią klausimą: „Ar kalbėda- 
mas apie eldilus Augrėjas sieja subtilesnio kūno ir pranašes- 
nio intelekto sąvokas?“ Ne. Tu pats taip susiejai. Jis teigė du 
dalykus: kad eldilų kūnai kitokie nei planetose gyvenančių 
gyvūnų ir kad jų intelektas pranašesnis. Nei jis, nei kas nors 
kitas Malakandroje šių teiginių niekada nesiejo ir vieno iš 
kito nekildino. Aš net linkęs manyti, kad yra neprotingų 
gyvūnų, turinčių panašius į eldilų kūnus (ar pameni Čause- 
rio „oro žvėris“ ?). 

Vis galvoju, ar tu protingai padarei niekur neiškeldamas 
eldilų kalbėjimo klausimo. Sutinku, kad kalba apie jį apra- 
sant Meldilorno sceną sugadintų pasakojimą, bet nemažai 
skaitytojų gali paklausti, kaip eldilai, kurie nekvėpuoja, gali 
kalbėti. Tiesa, mums tektų prisipažinti, kad nežinome, bet 
ar nevertėtų jiems pateikti šios nuomonės? Aš papasakojau 
J. - vieninteliam mokslininkui, kuriuo pasitikiu, — tavo teo- 
riją, kad jie galbūt virpina orą kažkokiais įrankiais ar orga- 
nais, taip netiesiogiai išgaudami garsus, tačiau jis neparodė 
didelio susidomėjimo. Jis mano, kad galbūt jie tiesiogiai 
manipuliuoja tų, kuriems „kalba“, klausa. Atrodo gana su- 
dėtinga... Bet tenka prisiminti, kad mes nieko nežinome 
nei apie eldilo formą, nei apie dydį, nei apskritai apie jo 
santykius su aplinkine erdve (mūsų erdve). Taigi, telieka to- 
liau tvirtinti, kad apie juos beveik nieko nežinome. Kaip ir 
tu, negaliu liautis bandęs juos identifikuoti su žemiškuose 
padavimuose apibūdinamomis būtybėmis: dievais, angelais, 
fėjomis. Bet mes neturime duomenų. Kai pabandžiau per- 


teikti Ojarsai šiokį tokį supratimą apie mūsų krikščionišką- 

ją angelų sampratą, jis, atrodo, tvirtino, kad mūsų angelai 
esančios kitokios būtybės nei jis. Bet nežinau, ar jis turėjo 
galvoje, kad jie yra visai kitos prigimties, ar tiktai tiek, kad 
jie yra atskira karinė kasta (nes mūsų vargšė Žemelė visato- 
je, atrodo, tapo panaši į mūsų įžymųjį Iprą* ). 

Kodėl nenori paminėti, kad mums leidžiantis į Malakan- 
drą užsikirto langinės? Jei nebus šios pastabos, skaitant apie 
mūsų kančias dėl pernelyg stiprios šviesos grįžtant, visai 
pagrįstai gali kilti klausimas: „O kodėl jie neužsidarė lan- 
ginių?“ Tavo teorija, esą skaitytojai niekuomet nepastebi 
tokių smulkmenų, manęs neįtikina. Aš tikrai pastebėčiau. 

Norėjau, kad įtrauktum į knygą du vaizdus; tačiau tai ne- 
svarbu, jie vis vien visam laikui įrašyti mano atmintyje. Vos 
užmerkiu akis, visuomet regiu vieną arba kitą. 

Pirmiausia matau ankstaus Malakandros ryto dangų, šiek 
tiek melsvą, tokį blyškų, kad dabar, kai vėl pripratau prie 
Žemės dangaus, jis man rodosi beveik baltas. Jo fone ar- 
timiausių milžiniškų žolių, kurias tu pavadinai medžiais, 
viršūnės atrodo juodos, bet tolumoje, už akinamai spin- 
dinčio mėlyno ežero, miškai nuspalvinti švelniu purpuru. 
Blyškiame pomiškyje visi aplinkiniai šešėliai atrodo tarsi ant 
sniego. Tenai juda figūros, grakščios ir milžiniškos, juodos 
ir glotnios, su didžiulėmis apvaliomis galvomis ant ilgų ap- 
takių kūnų, - lyg gyvos juodos tulpės. Jie dainuodami lei- 
džiasi žemyn, prie ežero kranto. Muzika pripildo visą mišką 
virpėjimo, bet ji tokia švelni, beveik negirdima, tarsi tyliai 
tyliai gaustų vargonai. Keletas lipa į valtį, kiti pasilieka. Vis- 
kas labai iš lėto, tarsi vyktų kokia ceremonija. Ir iš tikrų- 
jų tai yra hrosų laidotuvės. Tie trys pražilusiomis nosimis, 
kitų atlydėti prie valties, iškeliauja į Meldilorną mirti. Nes 
tame pasaulyje, išskyrus tuos, kurie pakliūva hnakrai, nie- 
kas nemiršta pirma laiko. Visi nugyvena savąją laiko dalį ir 


* Miestas Belgijoje, dėl kurio per I pasaulinį karą vyko dideli mūšiai ir vokiečiai 
pirmąkart panaudojo cheminį ginklą (vert.). 

savo mirties valandą žino taip pat gerai, kaip mes gimimo. 
Visas kaimelis žinojo, kad šie trys turės mirti šiais metais, 
šį mėnesį, net numatė savaitę. Ir dabar jie išvyksta gauti pa- 
skutinio.Ojarsos patarimo, mirti ir „likti be kūno“. Palaikai 
teegzistuoja keletą minučių: Malakandroje nėra nei kapų, 
nei kapinių, nei duobkasių, nei laidotuvių biurų. Jiems iš- 
vykstant visi kiti atrodo rimti, nusiteikę iškilmingai, bet 
nematyti jokių širdgėlos ar liūdesio pėdsakų. Jie neabejoja 
savo nemirtingumu, ir tos pačios kartos draugai neatplė- 
šiami ilgam vienas nuo kito. Palieki pasaulį, kaip ir atėjai 
į jį, kartu su bendraamžiais. Mirtis neiškviečia baimės, jos 
nelydi puvimas. 

Kitas yra nakties vaizdas. Matau save su Hjoi maudantis 
šiltajame ežere. Jis juokiasi iš mano nerangumo: pripratęs 
prie sunkesnio pasaulio negaliu nei kaip reikiant panirti, 
nei pasistūmėti į priekį. Tada išvystu nakties dangų. Jis labai 
panašus į mūsiškį, tačiau jo gelmės juodesnės ir žvaigždės 
ryškesnės; bet vakaruose vyksta kažkas, ko tau negalėčiau 
nusakyti jokia žemiška alegorija. Pabandyk įsivaizduoti iš- 
didintą Paukščių Taką — kokį galbūt galėtum pamatyti per 
patį stipriausią teleskopą pačią giedriausią naktį. Tada pa- 
bandyk įsivaizduoti jį ne zenite, bet tarsi žvaigždyną, ky- 
lantį virš kalnų, tokią švytinčią ryškių lyg planetos šviesų 
juostą. Ji lėtai kyla, kol užpildo penktadalį dangaus, ir jau 
matyti platus tarpas tarp jos ir horizonto. Ji taip spindi, kad 
beveik negaliu ilgai žiūrėti; tačiau tai tik pradžia. Artinasi 
dar kažkas. Visa harandra sušvinta lyg nužerta mėnesienos. 
Ahihra! - šaukia Hljoi ir iš tamsos jam atsiliepia kiti skardūs 
balsai. Ir štai pakilęs tikrasis nakties valdovas lėtai plaukia 
per spindinčią juostą savąja šviesa stelbdamas jos spindėji- 
mą. Nusisuku, nes šis mažutis diskas daug ryškesnis už jo- 
kio debesėlio netemdomą mūsų mėnulio pilnatį. Visas han- 
dramitas paskęsta baltoje šviesoje, galiu suskaičiuoti žolių 


174 


miško stiebus anoje ežero pusėje, matau savo aplūžinėjusius 
nagus ir purvinas panages. Ir dabar mėginu atspėti, ką aš 
tada mačiau. Gal Jupiterį, pakylantį už asteroidų žiedo, ke- 
turiasdešimt milijonų mylių arčiau, nei matome iš Žemės. 
Bet Malakandros gyventojai pasakytų „priešais asteroidus“, 
nes turi keistą įprotį kai kada išversti Saulės sistemą lyg iš- 
virkščią. Asteroidus jie vadina „šokėjais priešais Didžiųjų 
pasaulių slenkstį“. Didieji pasauliai yra planetos, kaip mes 
pasakytume, „už“ asteroidų, arba jų „išorėje“. Didžiausias iš 
jų yra Glundandra (Jupiteris) ir jis Malakandroje ypač ger- 
biamas, tik niekad nesupratau kodėl. Jis yra „centras“, „di- 
dysis Meldilornas“, „puota“ ir „sostas“ Aišku, jie žino, kad 
jis negyvenamas, bent jau planetinio tipo gyvūnų, ir tikrai 
neturi jokių pagoniškų užmojų apgyvendinti tenai Malel- 
dilą. Tačiau su Jupiteriu susiję kažkas labai svarbaus; kaip 
paprastai — „seroni žinotų“. Bet man jie nepaaiškino. Galbūt 
geriausiai tai išreiškė jau kartą tau mano minėtas autorius: 
„Kaip puikiai pasakyta apie Didįjį Afrikietį*: niekada nebū- 
davo mažiau vienišas nei likęs vienas. Taigi ir pagal mūsų 
filosofiją visatos sandaroje mažiausiai vadintinos atskiromis 
dalys, kurias nemokšiškumas labiausiai linkęs atskirti, nes 
pasitraukus Žmonėms ir žvėrims daug dažniau pasireiškia 
nuostabesnės būtybės.“** 

Pakalbėsime apie tai daugiau, kai atvyksi. Dabar skaitau 
visas senas knygas šiuo klausimu, kokias tiktai galiu aptikti. 
O „Vestonas“ lyg ir aprimo. Kelias į kitas planetas veda per 
praeitį; ir jei dar bus kokių nors kosminių kelionių, tai turė- 


tų būti kelionės laiku!.. 


* Didysis Afrikietis — šv. Augustinas (vert.). 
** Citata iš Bernardo Silvestro (XII a.) veikalo De Mundi Universitate (vert. ). 

